
M ária Terézia a balkáni 
orosz hegemőnia-törekvé- 
sekkel szemben székely határőr- 
ezredek felállítását határozta 
el, ám ez a törekvése a szé- 
kely nép rétegeiben heves visz- 
szautasításra talált. A széke- 
lyek, ősi szabadságjogaikra hi- 
vatkozva, vonakodtak fölven- 
ni a fegyvert. — A sorozatos 
összetűzések végül is a madé- 
falvi vérengzéshez vezettek el: 
a sorozó-bizottság 1764 január- 
jának ik éjszakáján ágyú- 
tűz i váró Madéfalva köz- 
séget, — ahol akkor többezer, 
a hegyekből visszahúzódott szé- 
kely férfi, asszony és gyerek 
pihent védtelenül — s az ál- 
mukból fölriadt emberek kö- 
zül mintegy kétszázat katonái- 
val lekaszaboltatott. 

Erdély történetének e fe- 
szült, véres ellentétekkel teli 
korszaka az a keret, amibe 
Nyirő József az alakok és ese- 
mények gazdag sorát egységes 
történelmi képpé illeszti össze, 

é, mely a m tragikus 
levegőjével és osz, FA távla- 
taival a székely sors legmeg- 
rázóbb ábrázolásaként jelenik 
meg előttünk. 








MAGYARORSZÁGI ÉS 
ERDÉLYI URAK 


PÁLFFY JÁNOS EMLÉKEZÉSEI 
I. 


Sajtó alá rendezte: 
SZABÓ T. ATTILA 


ERDÉLYI SZÉPMÍVES CÉH 1939 


Minerva Irodalmi és Nyomdai Műintézet Rt. Kolozsvár. 1939. 
No. 3650, 


bb egy o aan rone Elo kegy MemnAthor 
sak B kipo ha gy ya ragya nem wots- 


Manya E él 
iM eia el aton Ézedegkeró Kkeededánen , 
hegy EAE E PEE E AAE Kakas Pf an iA ég pay 
feliu p epg iit eentu) oGart d, a aa mepirdena 
hagy tmp tat ed a fld edto l 
A povenik se 4 MA pw 7 eantay baw, kegy eALams 
Mem magy Aink gi | ENO de Mapak ke £ e menve Ta. 
baz a kemik f ts ta jegy" mme 4 a A C 
Ahogy A MA oa E S S mepak firat, 
I mth kegy e A nri deemndkand Satires abe 
Nema ad a o feen ez o Khit ty PEM eA em. 
BER S A all aL IIS L AL 
te . APE ye 


Pálffy János kézírása az Elő sz ó-ból. 


PÁLFFY JÁNOS 
(1804—1857) 


A Tarcsafalvi Pálffy család egyik ágának utolsó férfi sar- 
jai közül való Pálffy János, az Emlékezések Írója. Maga a 
család, a legrégibb, előkelő, székely primor-családok egyike, 
első biztosan kimutatható ősének azt a Pétert tekinti, aki 
1856-ban János Zsigmond seregében szolgált és 1589-ben 
Báthory Zsigmondtól Tarcsafalván és Felső-Bencéden levő bir- 
tokára új adományt (nova donatio) nyert. De már előbb, 1505- 
ben is szerepel egy Pálffy Lukács mint a székely nemzet tizen- 
hét bírájának egyike; így alighanem ez tekinthető a Pálffyak 
első ismert nevű ősének. A család elsősorban természe- 
tesen nemzetségi birtokainak helyén, Udvarhelyszék területén 
játszott fontos szerepet, egyes kiemelkedő tagjai azonban ki- 
váló szerephez jutottak Erdély, sőt utóbb Magyarország törté- 
netében is. Előkelő összeköttetéseiket mutatja az, hogy a család 
eddig ismert történetének szinte négy évszázada alatt előkelő 
erdélyi családokkal (Barcsay, br. Bánffy, Daniel, Domokos, 
Gálffy, gr. Haller, br. Petricevich-Horváth, gr. Lázár, Marto- 
nosi, Ugron stb.) állott közelebbi vagy távolabbi rokoni ösz- 
szeköttetésben. Pálffy János láthatólag úgy is forgott a kora- 
beli főúri társaságban, mint aki teljesen otthon érzi magát: 
ismerettségi köre, barátai a demokratikus érzelmű erdélyi és 
később a magyarországi arisztokrácia legkiválóbb képviselői 
közül kerültek ki. 

Élete családjának egyik ősi birtokán, Tarcsafalván kezdő- 
dött (sz. 1804. jan. 10-én). Apja 1792-ben Udvarhelyszék pénz- 
tárnoka, 1804-ben alkirálybirája, az 1809-i nemesi felkeléskor 


az etédi járás első kapitánya. A feleségével, Andrásfalvi és 
Gagyi Pálffy Annával Küsmödön és Bencéden kapott rész- 
birtok növelte a családi vagyont. Házasságukból öt gyermek 
Elek, János, Anna, Dénes és Antal született. E gyermekek 
közül Elek, Udvarhelyszék főjegyzője, majd alkirálybírája, 
résztvett a szabadságharcban és azért börtönt is szenvedett. 
Nőtlenül halt meg Jánossal együtt. Antal a Napoleon 
elleni hadjáratokban mint verescsákós huszárőrnagy szolgált. 
Lovaglás közben pipáját torkába ütötte lova. Szörnyet halt. 
Anna, id. Hegyessy Elekhez ment férjhez. Ennek egyik gyer- 
meke Rozália, Ugron Jánoshoz ment nőül, de — mint Pálffy 
maga megjegyzi — egy évi boldog családi élet után meghalt 
aszkórban. Erre a betegségre, a tüdővészre való hajlamot, 
alighanem anyjától örökölte. Úgy látszik, hogy e betegség csi- 
rái benne voltak a Pálffy családban, hiszen Pálffy János ha- 
lálát is ez okozta. Külsőleg sokkal szerencsésebb, eredménye- 
sebb volt a negyedik fiú, Dénes élete. Falujában róla még 
ma is mint helyi kényúrról beszélnek. Erőszakos, önző, va- 
gyonszerző voltáért a , törzsfő" névvel illették környékbeli 
kortársai. Három nőtlen fiútestvére után és felesége révén 
tekintélyes részbirtok ura volt Tarcsafalván, Csehétfalván, 
Bencéden, Korondon, Atyhában, Martonoson, Tordátfalván, 
Gagyon, Magyarandrásfalván, Alsósiménfalván, Pálfalván, Küs- 
mödön,  Kobátfalván, Kadácson,  Medeséren, Bálintfalván, 
Szentgerlicén, Balavásáron, Patában, Györgyfalván, Zágorban, 
Uzonban és Zabolán. Vagyonát, —. mint majd alább is látjuk 
— közösségi célok rovására is növelte. Minden jel arra mutat, 
hogy erőszakossága és önzése bátyjával, Pálffy Jánossal szem- 
ben is érvényesült. A közéletben valóban önzetlenül forgolodó 
és a távoli, nagy nemzeti célok szolgálatában elégett Pálffy 
Jánosnak merő ellentéte volt ez a zsarnokiságában jellegzete- 
sen székely lélek. 

Ilyen családi körülmények között született, élt és nevel- 
kedetj Pálffy János. A semminél csak valamivel több az, amit 
életének első három évtizedéről tudunk. Gyermekkorának első 
hét évét hihetőleg apja birtokán, Tarcsafalván töltötte. Itt, 
ebben a székely faluban szerezhette azokat az első gyermek- 
kori benyomásokat, amelyek Erdélyt és benne a Székelyföldet 


neki oly drágává tették, hogy mikor a száműzetés évei alatt 
nem szabad idejönnie, a szabadságharc utáni időktől felka- 
vart lelki világát az összeroppanástól kell félteni. Emlékezé- 
seiben a Koronka József, székelykereszturi unitárius tanár 
rövid jellemzésekor maga árulja el gyermekkora első biztos 
adatát. „Mint hétéves gyermek — írja —. az ő (t. i. Koronka 
József)" szárnyai alatt kezdettem meg Kereszturt a tanolást." 
Kétségtelenül itt volt magántanítója a későbbi neves történet- 
tudós, Kovács István is, akit ő Erdély története legalaposabb 
ismerőjének, a legszerényebb és legbecsületesebb embernek 
jellemez. „Gyermekkoromban egy ideig tanítóm volt — jegyzi 
fel róla — s azóta mindíg változatlan tisztelettel viseltetem 
iránta." Csak elemi iskoláit végezte Székelykereszturon, azután 
1816-tól, tizenegyéves korától unitárius szokás szerint Ko- 
lozsváron, az unitáriusok itteni kollégiumában folytatta tanul- 
mányait. Az alsó osztályokban nem látjuk még az első sorok- 
ban, de minél magasabb osztályba lép, tanulási eredménye 
annál kiemelkedőbb; az utolsó évben, 1821—22-ben már min- 
denből első „eminens.“ Különösen kedves tárgya a logika és 
a történelem; e tanulmányokban való komoly elmélyedése 
szembeszökðően látszik későbbi munkásságán. 

De mindez csak életének külső változásait ismerteti meg 
velünk. Érdekes volna ezek mellett gyermek- és ifjúkora évei- 
ről, az akkori benyomásokról, az élettel való első izgalmas, 
érzékeny lelkét bizonnyal felkavaró találkozásairól valamit 
saját vallomásaként is hallanunk. De tolla, mely mások lelki- 
világának boncolgatásakor olyan leplezetlenül, bár felelősség- 
gel ír le káprázatosan éleslátó, legalább pillanatokra az emberi 
lelkek legmélyére villantó sorokat, mondom, tolla csak néha- 
néha fut egy-egy jelentéktelen életrajzi adatra: legtöbbször 
olyanra, amely egy emberből, egy lélekből csak annyit mutat 
meg, mint amennyit az emberi test egykori szépségéről egy-egy 
ránk maradt őskori csontdarab sejtethet meg velünk. Emléke- 
zéseinek egyik ilyen nagyon ritka önéletrajzi adatát akkor 
árulja el, mikor elmondja, hogy 1823 körül egy vagy két évig 
mint tanuló Kolozsvárt , kosztozott" Bartha Mózes, erdélyi 

kormányszéki secretariusnál. „Csaknem mint gyermek, — Írja 
a késő férfikorban is valami félszeg őszinteséggel — szerelmes 
voltam (Bartha Mózes) szép Rózsi leányába. Ez volt első sze- 
rélmem, a szerelem virágpora, mely mit sem tud vágyakról, 
mely nem kérdezte, hogy szerettetik-e, melynek egyetlen bol- 
dogsága, élete: ábrándozás. — Mily boldog idők voltak ezek!" 

Ez és mindaz, amit Pálffy életéből tudunk, személyes nyi- 
latkozatai, a kortársak vallomásai, irodalmi és hírlapírói alko- 
tásai arra késztetnek bennünket, hogy lelke gazdagságát, mély- 
ségeit, jellemző-erejének azt az időfeletti erejét, mely kortár- 
sai közül kiemeli, csak a maga, még gyermekkorában kezdődő 
és az ifjúkorban egyre fokozódó érzékenysége, az önmegfigye- 
lés kínzó tépelődése, a gondolat- és érzelem-világ állandó 
hullámzása eredményének tekintsük. Egyik kortársa, Jakab 
Elek azt írja róla, hogy „serdülő korában gyönge testű, érzé- 
keny természet volt. Mint tanuló inkább olvasni szeretett, mint 
könyv nélkül emlézni." Ilyen lełki-alkattal, bármennyire is 
korszokás volt, mégis csodálatos, hogy Pálffy iskoláinak vég- 
zésével, 1825 körül a József-nádor huszárezredbe lépett. Aligha 
egyéni hajlamai vitték erre; inkább családi, faji hagyományai 
és az 1809-i nemesi fölkelésben is szerepet játszó apja emléke 
késztethették őt erre a lépésre. Annyi azonban biztos, hogy 
1828-ban már huszárkadét volt, mert gr. Bellegarde Henrik 
József huszárkapitánynál tett erdélyi látogatásakor már ennek 
mondja magát. Csak lelki és testi aikata, de nem bátortalan- 
sága különíthette el katonatársaitól; nem vonta ki magát éle- 
tükből, résztvett szórakozásaikban is. Jó bajtárs volt, olyan, 
aki később nagyon válságos helyzetekben sem tagadta meg 
támogatását egykori tiszttársaitól. Egyébként azonban kato- 
náskodásából csak keveset tudunk. 1833-ban Stiriában állomá- 
sozott; ezredében volt ekkor többek között Guyon Richárd, a 
későbbi magyar szabadsághős is. Katonáskodása utolsó éveire 
esik az a látogatása, amelyet Olaszországban tett. Jakab Elek 
szerint, mint hadnagy beutazta három társával Olaszország 
nagyobb városait. Maga erről sem beszél, csak azt említi meg 
mellékesen, hogy egyik „eszes, vidám jópajtásával és barátjá- 
val", Karoján Demeterrel együtt nézte meg Velencét. A kato- 
naságtól tízévi szolgálat után, 1835-ben mint főhadnagy vált 


meg. Egyik tiszttársáról való emlékezésében írja a következő 
életrajzi adatokat: Gombos Lászlóval , együtt kezdettünk mint 
kadét szolgálni a József-huszároknál és tíz esztendeig a leg- 
nagyobb barátságban éltünk 1835-ig, midőn én kiléptem a 
katonaságtól. Ő Stiriában maradt s én Erdélybe menvén, meg- 
szűnt közöttünk minden viszony, miután én a levelezésnek 
nem nagy barátja vagyok." 

E szűkszavú megjegyzés, sajnos, nem szól arról, hogy mi- 
lyen okból szakított a katonai élettel. Belátta-e, hogy egész 
lelkialkata idegen a katona-élethez szükséges lelkiberendezke- 
déstől? Rájött-e arra, hogy mint erős magyar érzésű tisztnek 
pályáján a haladásra nézve nincsenek esélyei? Vágyott-e az- 
után, hogy a neki megfelelőbb politikai harcmezőn küzdjön a 
faj, a nemzet és az ember jogaiért? Valószínű, hogy ezeknek 
(és még ki tudja mennyi másnak!) mindenike hozzájárulhatott 
az életének egészen más irányt adó elhatározás megérlelésé- 
hez. Lehet azonban az is, hogy főként egészségi ok, talán már 
ekkor jelentkező, később halálossá fejlődő tüdőbaja késztette 
arra, hogy ott.hagyja a katonaságot és egyelőre a nyugalma- 
sabb polgári, sőt falusi élet csendjében keressen kezdődő be- 
tegségére gyógyulást. 


A katona-élettel szakítva, Pálffy Pesten keresztül jött 
vissza Erdélvbe és itt küsmödi birtokára vonult. Az aránylag 
gondtalan, nyugodt ausztriai és olaszországi tiszti élet után 
Erdély egyik félreeső szögletének kicsinyes széki életébe len- 
dült át. Társasága különc vidéki papokból, a falusi nemesség 
földhözragadt gondok között vergődő tagjaiból, széki tisztvi- 
selőkből, a vidék híres korteseiből állott. Itt-ott akadt egy- 
egy emelkedettebb szellemű, becsületesebb ellenzéki tag is, 
mint amilyen volt Patakfalvi Ferenczi József, Miklós, Pál és 
László. , Sok sót és kenyeret ettünk meg együtt a jó és barát- 
ságos, derék Ferencziekkel a régi jó időkben a megyei élet 
küzdelmei között. Barátságom emlékében most is híven élnek 
ők, kiket 848 óta nem láttam" — írja jóval később Emlékezé- 
seiben. 


Más környezet, más célok és más lehetőségek állottak 
most már előtte. Úgy látszik, kezdetben nem merült bele az őt 
körülvevő világba. Saját feljegyzéseinek egy futó utalásából 
ítélve, politikai tevékenységhez csak 1837 táján kezdett. De 
ezenkívül 1840 körülig semmit sem tudunk róla. Ez évben 
megjelent három „eredeti novellá"-jából azonban következtet- 
jük, hogy a feljegyzések nélküli évek elvonultságában nemcsak 
régi szenvedélyének, az olvasásnak áldozott sok időt, de maga 
is foglalkozott szépirodalmi alkotások gondolatával, sőt mint 
szépíró próbálkozott is. Ez az elvonult élet, az emberi és csa- 
ládi közelség sok-sok apró alkalma lophatott be életébe egy 
nagy, de reménytelen szenvedélyt: szerelmet öccse felesége, 
Hegyesi Zsuzsánna iránt. Falujában még most is él a szájha- 
gyományban e vonzalom emléke és így lehetetlen, hogy ennek 
felébresztője ne tudott volna róla semmit. Mint férfi kétségte- 
lenül nem lehetett különösebb hatással erre az akkoriban 
ragyogó szépségű asszonyra, kinek férje, testalkata, zsarnoki 
könyörtelensége és önzése révén az akkori és egy kicsit min- 
den idők vidéki nővilágának férfiúi eszményképe lehetett. 
Pálffy semmiben sem közelítette meg ezt az eszményképet. De 
bidermájer lovag sem volt, aki szavak, áradozások széptevő 
csalétkével igyekezett volna közeledni sógornőjéhez. Emléke- 
zéseinek, naplótöredékének nem egy sorában nyilatkozik úgy a 
becsületről és a nőkről, amely eleve is lehetetlenné teszi azt 
feltételeznünk, hogy valaha is ki akart volna szakadni e 
reménytelennek tudott szenvedély tétlenségéből. Úgy látszik, a 
társadalmi életben is csak azért kezdett, hogy kimeneküljön 
ebből a kétségbeejtő, az előtte mindennél fontosabb becsület 
alapján állva, megoldhatatlan helyzetből. Ezért nemsokára 
már a szó szoros értelmében belemerült a közügyekbe és részt- 
vett a megyei élet küzdelmeiben. 1841-ben a három évig tartó 
erdélyi országgyűlésre Küküllő megye gr. Bethlen Farkassal 
együtt követté is választotta, bár Bojér Antal, később kővár- 
vidéki nemzetgyűlési képviselő igyekezett őket megbuktatni. 
Az alatt, míg én Bethlen Farkas követ-társammal az ország- 
gyűlésen voltam — írja róla Pálffy — mindent elkövetett a 
megyében visszahivatásunk, vagy legalább (követi) utasításunk 
megrontása végett, de hasztalan." Igaz, hogy Pálffy megett ott 

állt Földváry Ferenc, Küküllő megye főbirája, aki igazságos 
és erélyes tisztviselő, a megyei ellenzéknek egyedüli támasza 
volt. 

Pálffyt egész lelkivilága, kemény magyarsága, demokra- 
tikus, sőt köztársasági gondolkozása előre is az elnyomó kor- 
mánypárttal szemben az ellenzék soraiba kényszerítette. Az 
országgyűléssel párhuzamosan folyó kolozsmegyei ellenzéki és 
kormánypárti küzdelmekben, a haladók és maradiak kimé- 
letlen harcában br. Kemény Dénes vezérsége alatt az ellenzék 
soraiban látjuk Pálffy Jánost is. A Pálffyaknál egyébként 
családi hagyomány is lehetett az ellenzékieskedés: egy kicsit 
a két régi, udvarhelyszéki, székely primor-család, a Pálffy és 
Ugron küzdelme is volt ez a haladás és a maradiság küzdelme. 
nA haladók, úgy mondják mi nálunk, a Pálffy párthoz tartoz- 
nak — írja az Erdélyi Híradó egykori udvarhelyszéki tudósí- 
tója —. a maradók az Ugron párthoz, mert a pártfőnökök ezen 
családok tagjai s mi többiek nagyobb részben az elsőkhöz, ki- 
sebben az utolsókhoz tartozunk." 

Pálffy János ellenzéki és haladó gondolkodásával résztvett 
az ellenzék minden mozgalmában. Udvarhelyszék a br. Wes- 
selényi Miklóstól szorgalmazott börtönépítési ügy bizottságába 
választotta he (1842), az országgyűlés az úrbér, az adó és a 
katonatartás osztályába jelölte elég nagy szavazat-számmal 
A kormány képviselőjének megyei visszaélései ügyében maga 
is szót emelt, mikor megyéje, Küküllő megye főispánjának, gr. 
Haller Ignácnak kilenc évi törvénytelenségeit az országgyűlés 
elé tárva, kérte a rendeket, hogy forduljanak a királyhoz elbo- 
csájtása érdekében. Az országgyűlés ideje alatt meghalt Bölöni 
Farkas Sándor felett is ő mondott beszédet. , Kortársaim — 
írja — engem bíztak meg gyászbeszédet tartani sírjánál, s én 
megtartottam csikorgó hidegben, melegen érző keblemben 
őszinte tisztelet- és szeretettel az elhunyt iránt." 

1842. márciusában, hét év után először ment Pestre mint annak 
az erdélyi országos küldöttségnek tagja, amelynek feladata 
volt az új kormányzót, gr. Teleki Józsefet és vele együtt 
Magyarország nádorát, József főherceget üdvözölni. Nemcsak 
a nagy árvíz után megújult és megszépült főváros, de az a 
politikai légkör, amelybe került, üdítőleg hatott a vidéki fővá- 

ros kicsinyessége és elmaradottsága meg a megyei élet kis- 
szerű küzdelmei után. Itt ismerkedett meg gr. Széchenyi Ist- 
vánnak és gr. Batthyány Lajosnak az erdélyi követség tiszte- 
letére adott estélyein az akkori legjelentősebb magyar politi- 
kusokkal. E két történelmi alak iránti bámulata ekkor, a sze- 
mélyes érintkezés közelségében még jobban erősödött, de két- 
ségtelen, hogy Pálffy is a legjobb benyomást tette a vezető 
politikusokra, hiszen ezek később, a 48-as idők nehéz napjai- 
ban igen fontos kérdésekben az ő tanácsát, segítségét nélkü- 
lözhetetlennek tartják. 

Nemcsak politikai vonatkozásban jelentett számára sokat 
e pesti látogatás. A műveltségi kérdések iránti érdeklődése is 
új táplálékot, új ösztönzést nyert. Mikor 1842. június 21-én 
az erdélyi országgyűlés Kolozsvárt az alapítandó Erdélyi Mú- 
zeum ügyét tárgyalja, Pálffy nemcsak e gondolatot pártolja 
lelkesen, hanem ekkor tartott országgyűlési beszédében az 
erdélyi gazdasági egyesület és egy erdélyi tudományos akadé- 
mia megalapítását is sürgeti. E beszédében az erdélyi akadémiai 
törekvésekről olyan alapos történeti visszapillantást és jövőre 
szóló tervet ad, hogy e beszédet nagyon gondos tanulmányozás 
és egy nem mindennapi tudomány-politikus alapos meggon- 
dolása eredményének kell tekintenünk. Nem jelent azonban 
ez szakítást a politikával, hiszen közvetlenül pesti látogatása 
után egész ilyenszerű cikksorozatot írt. Ebben világosan tük- 
röződik haladó, népbarát gondolkozása. Politikai tekintetben 
az unió sürgetése, társadalmi kérdésekben a jobbágyság fel- 
szabadítása, az úrbériség törvényes és valóságos megszüntetése, 
a néppel való emberies bánásmód követelése és annyi más, 
ma magától értetődő, akkor forradalmi gondolat kíméletlen 
hangoztatása mulatja politikai bátorságát, társadalmi függet- 
lenségét és emberies gondolkozását. Ha nem is tud szabadulni 
a koraliberálizmus kissé racionálista tömeg-felvilágosító célza- 
tától (koráramlat ez!), fejtegetései mégsem pusztán elméleti 
jellegűek, hanem gyakorlatiasak, egy-egy adott törvény-javas- 
lathoz vagy reformköveteléshez kapcsolódók. Szerinte az Er- 
dély különböző osztályai között részint jogilag, részint valósá- 
gosan meglévő jogegyenlőtlenség , szülte a kiváltságos osztá- 
lyok ,óságos" sérelmeit, szüli naponként a kiváltságtalanok, 

mert korszerű, igazságos panaszait, hinti a visszavonás mag- 
vát az alakult kiváltságos, és — megeshető: ezután veszedel- 
mesebb színezetben alakulandó — jogtalan pártok között, — 
dámokleszi kard (ez), nemzetiségünk és alkotmányos létezé- 
sünk fölött fenyegetőleg függő. És látják sokan az örvényt, 
mely felett szédelgünk, de kopár körbe, bűvölten, nem bírnak 
elég lelkierővel. túltenni magukat a szokás korlátain, mint 
ébren szunnyadó, ki sem alunni, sem fölserkenni nem tud." 
Mondatai sokszor gúnyban és epében Széchenyi stílusának 
magaslatán járnak, mikor a maradiság ellen beszél. , Oly ország- 
ban (t. i. Erdélyben), melyben egy nagyon ingatag úrbérnek na- 
gyon gyönge árnyéka lebeg, — írja — az örökváltság pedig össze- 
forrva a rendítlenül álló ősiséggel, mely mint kilenc százados 
mumia áll közöttünk, fonnyadt szépségére az előítéletek nagyító 
üvegén át a mult század némely „rokkant vitézei" s utánok 
számtalan majomlények, kacérkodva kacsintgatók, éltök bol- 
dogságát, alkotmányunk életét vélve e mumia sarkaihoz kötve. 
— ily országban (a reformokhoz) előzményekre van szükség: 
részint olyanokra, melyek a szokatlan útra minket, elpuhulta- 
kat előre készítsenek, részint — és ez a fődolog — olyanokra. 
melyek a földmívelő osztály élelmezéséről gondoskodva, ennek 
alapját biztosítsák számára." Ez a mondat még szerkezetének 
nehézkességében, a kifejezéssel való küzdelmében is Széchenyi 
mondataihoz hasonlít. A korszerű kérdések vitatásában sen- 
kivel szemben nem ismert kíméletet. Dósa Elekkel, az akkori 
Erdély legkiválóbb jogászával és jogtörténeti írójával a szé- 
kelyföldi úrbériség dolgában kerekedő vitájában maga meg 
is árta azt, hogy a közügyek érdekét magánérdekeknek áldo- 
zatul nem hozza. ,,... Nekem csak olyszerű barátságról van 
fogalmam, mely közérdeket bérül sohasem követel s melynek 
vallása cz: a haza szent ügye elsőbb baráti és testvéri szeretet- 
nél." Bármilyen világosan és kérlelhetetlenül fejtette is ki 
álláspontját a legkorszerűbb kérdésben, az emberi jogok meg- 
adása érdekében, az eszmék, melyekért társaival együtt küz- 
dött, ezen az országgyűlésen csak részben arattak sikert: az úr- 
bér kérdésében alkotott törvény csak nagyon szerény enyhü- 
lést hozott a jobbágyságnak. De már ez is mintegy jelzi az új 
idők bekövetkeztét. 

A korszakos 1848-i erdélyi országgyűlésig Pálffyról ismét 
nem sokat tudunk. Annyit azonban Emlékezései elárulnak, 
hogy 1845. május közepe táján, mikor Deák Ferenc Vörös- 
marty Mihállyal br. Wesselényi Miklós látogatására utazva, 
rövid ideig Kolozsvárt tartózkodott, Pálffy is itt volt. A há- 
rom évvel előbb Pesten kötött ismeretség a közvetlen érintke- 
zésben újra felelevenedhetett. Nagyobbrészt mégis otthon, 
Udvarhelyszéken tartózkodhatott, kínzó közelségben ahhoz, 
akinek kacér szépsége annyi szenvedést okozott a tépelődésre 
hajlamos Pálffynak. 

Néhány országos érdekű cikk írása mellett a megyei élet- 
ben való részvétel, töltötte ki 48-ig életét. A közelről nézett 
és látott alakok gyengeségei, hibái és fonákságai mind élőb- 
ben és élőbben mutatkoztak meg neki. Különösebb gyönyört 
tehát ez az élet nem okozhatott ekkor sem Pálffynak. Később. 
pedig még maga is csodálkozva, a fejbeverő valóságoktól 
szinte kábult értetlenséggel nézett vissza erre az időszakra. 
„De boldog Isten! — kiáltott fel. — Elfogulatlanul nézve most 
vissza a multba, saját életembe úgy, mint a másokéba, 
mily parányi volt az a tér, melyen egy megyei s mily nem 
nagy az, melyen egy országgyűlési notabilitás valóban 
mozgott, melyen megyei és országgyűlési, de nem európai po- 
litikáját és diplomáciáját kifejthette. Amott a korteskedés, 
civódás a fő- és alispánnal, később az adminisztrátorral, a 
helytartótanáccsal, a klérussal, egy döcögős kő-útvonalnak 
egyik alispán lakása felé vezetése vagy kikerülése, itt örökös 
surlódás a bécsi kormánnyal a gravamenek fölött s némely 
belügyi törvényjavaslat, melyet Őfelsége, a magyar-osztrák 
király-császár méltóztatott két-háromévi bölcs tanácskozása 
után a tekintetes Karoknak és Rendeknek szentesíteni, ha 
éppen — aranyérben nem szenvedett. És ez úgy volt s ennél 
több semmi." Ahogy kitér a támadások elől, amilyen felülről 
nézi a dolgokat, amilyen idegenül érzi magát már ekkor is 
az erdélyi kicsinyeskedő életben, látható, hogy ha tíz évvel 
később írta is a fennebbi sorokat, e vélemény már akkor ki. 
alakult, mikor még maga ís benne élt ,a minden erőt, tehetsé- 
get, ambiciót, hiúságot kielégítő megyei élet abszorbeáló, szé- 
dítő, öneszmélethez jutni. nem engedő örökös zajgásában." 

3. 


Nincs józanság, mely pillanatokra ábrándokat ne kergetne, 
nincs világos-látás, mely a sötét valót legalább percekre a 
reménykedés élénkszínű fátylába burkolva ne látná, ha rend- 
kívüli külső események kavargásában eddig nem remélt válto- 
zások elkövetkeztében bizakodhatik. Mennyivel inkább áttüze- 
sedik és felhevül a józanság, reménykedve csillog a világoslátás- 
tól fáradt, tompafényű szem, ha a józanság mögött a mult szá- 
zad közepének romantikus, eszményies lelkülete minden csaló- 
dás és ellenkező tapasztalat dacára az emberibb, társadalmia- 
sabb élet-berendezkedések elkövetkeztében feltétlenül hisz. 
Pálffy nem volt a politikában ábrándokra hajló, sőt ábrándo- 
kat tűrő lélek, de azért a márciusi események benne is meg- 
csillanthatták a reményt. Ezeknek az eseményeknek reá és kör- 
nyezetére tett hatását nem lehet a mai kor fáradt, kiábrándult, 
eszménynélküli szavaival tolmácsolni. Ha az egykori tudósítá- 
sok számunkra tele is vannak megunt, jelentést vesztett, kongő 
szólamokkal, mégis jobban, igazabban, az utóbb élők fanyar 
józanságától mentesebben mutatják azt az időszakot, mely az 
őszinte és a jogos lelkesedés korszaka volt. E lelkesedésre okot 
adó hírek aránylag hamar eljutottak a Székelyföldre és így 
Udvarhelyszékre is. Már az 1848. március 26-i helyi tudósítás 
beszámol arról a hatásról, melyet a március 15-i események 
az országnak e keleti csücskében, Pálffy közvetlen környeze- 
tének életében okoztak. , Székünk népe — olvasom az egykori 
tudósítónak, Martonosi Gálfi Mihálynak sorait — a minden- 
felől hallott és olvasott hírek és események hallására mintegy 
ösztönszerűleg futott össze... a székháznál Minden arc a 
várakozás és kérdés komoly jeleit tükrözi vissza. Végre a 
tömegből felkelt Pálffy János, arcán a férfias lelkesültség ko- 
moly vonásai s azon őszinte bizalom, melyet tőlünk mindág 
érdemelt és bírt, mély és várakozó csendet varázsolt elő. El- 
sorolá igen röviden... már a hírlapokból is többnyire ismert 
eseményeket.. Végül kitűzé az irányt... unió a testvérhon- 
nal s békés útoni reform..." A székgyűlés estéjén az udvar- 
helyi tanuló-ifjúság meg a városiak és falusiak nagy tömege 
fáklyával és zenével jelent meg Pálffy szállása előtt; akkora 

volt a tömeg, hogy az utcán alig lehetett mozogni. , A főisko- 
lák énekkara ünnepélyesen elénekelte Petőfi eskűjét s a nép 
utána esküdött. A fiatalság szónoka Pálffy Jánost és benne az 
ügyet, melyet oly lelkesen mozdít elő, üdvözlé — mondja a tu- 
dósító — és ezzel bebizonyíták, hogy mozgalmaikban erély, de 
rend is leszen... Pálffy János lángoló szavakkal üdvözlé vissza 
az ifjúságot." 

Minek részletesebben leírni egy lelkes, de szokványos ün- 
neplést, amilyen kijutott sok, nála mérhetetlenül érdemtele- 
nebb vidéki nagyságnak is? Pálffyt úgy sem szédítette meg ez 
a siker, nem ragadta el a pillanatnyi népszerűség. A lelkese- 
dés hirtelen felcsapó, mást elvakító, őt kijózanító fénye, a má- 
mortól bódult szavaknak környezetét csak tervtelen örömbe 
rántó, elernyesztő, tétlenítő hatása őt tettekre ösztönzi. Az 
unió és a jogegyenlőség országgyűlési biztosításáról szólva, 
már április 11-én bizonyságot tesz józanságáról. , A haza ve- 
szélyben van: tájékozzuk magunkat. S ha nem akarjuk, hogy 
a viszonyok elsodorjanak, tennünk kell, még pedig, mert az 
idők rendkívüliek, rendkívüli eszközökhöz nyulva, haladékta- 
talanul s közegyetértéssel tenni, mit a haza minden fiától kl- 
vétel nélkül követel... Legyen országgyűlés rögtön." Lényegé- 
ben ugyanezt ismételhette el annak a harminctagú udvarhely- 
széki követségnek élén is, amely Kolozsvárt gr. Teleki József 
erdélyi kormányzó előtt éppen az országgyűlés megtartását sür- 
gette. Mikor a kormányzó a kihallgatás után megjegyezte, 
hogy nem érti Udvarhelyszék harminc küldöttének követelő 
eljárását, Pálffy bátran ezt felelte rá: , Eljövünk mi, kegyel- 
mes úr, majd harmincezren is." Szállóigévé vállhatott ekkor 
ez a mondás és vele együtt szállott Pálffy híre is. Különösen 
akkor növekedett politikai tekintélye, mikor a kormányzó az 
udvarhelyszékiek emlékiratának kormányszéki tárgyalása után 
felsőbb jóváhagyás reményében össze is hívta május 29-ére 
Kolozsvárra az országgyűlést. A május 2-án tartott udvarhelyi 
teljes székgyűlésen a felvonult tömeg , egyhangú lelkesedéssel" 
választotta meg Pálffy Jánost és ifj. gr. Bethlen Jánost követül. 
E rendkívüli időkben utasítást sem adtak nekik, meg sem esket- 
ték őket. De , ők becsületükre fogadták, hogy pályájukon a 
hon boldogítását fogják tőlök telhetőleg előmozdítani. És mi 

ezzel, — írja tovább az egyik résztvevő — ismerve jellemöket, 
megelégedtünk." 


Pálffy nem az eddigi sérelem-politika folytatását várta az 
országgyűléstől. Látszik ez többek között abból is, hogy mikor 
az erdélyi országgyűlést összehívó királyi leírat nyilvánvalóvá 
lett, bár maga is több formai dolgot kifogásolt benne, az aia- 
kiságoknál előbbrevalónak tartotta a lényeget. „Nem akarom, 
hogy a formák tovább is gyilkoljanak — írja — s előttem 
minden a lényeg. ignorálnám e hibát (t. i. a leirat latinnyelvű- 
ségél) s rögtön átmennék a felolvasás és reá nem figyelés után 
az unió tárgyalására." Szinte másfél évtizedes ellenzéki küz- 
delem után. a nemzeti jogok harcának zajgásában különös, 
józan hang volt ez a Pálffyé. Nem csoda, ha az első felelős 
magyar minisztérium is az ő tanácsát vette igénybe, mikor az 
erdélyi katonai segítség dolgára került a sor. 


Ha nem volna olyan kevés beszédű, olyan rövid-egyszerű 
nyilatkozatokat tevő, azt mondhatnók, hogy a kolozsvári unió- 
országgyűlés 1848. május 30-i ülésének ő volt a vezérszónoka. 
Mindenesetre ő tette meg az indítványt, hogy alakuljon az or- 
szággyűlés nemzetgyűléssé az unió kimondása érdekében. A 
törvény királyi szentesítésének elnyerésére is az országgyűlés 
őt és Weér Farkast küldötte Insbruckba. 


Útja Pesten keresztül vezetett. A minisztertanács Batthyány 
Lajos gróffal küldötte őket az uralkodóhoz. Ez a küldetés, 
melyről maga is beszámol Batthányról írt örökszép jellemzé- 
sében, megláttatta vele azokat a titokzatosságukban és fondor- 
latosságukban hatalmas erőket, amelyekkel az átalakulás előtt 
álló új, magát függetlennek hívő országnak szinte már előre 
is az eredménytelenség bizonyosságával kell megbírkóznia. A 
szentesítés után talán azért sietett társával olyan nagyon haza, 
(útjok akkor Pesttől Kolozsvárig csak két napig tartott!), 
hogy itt, ha kissé hitetlenül is, de mindenkinek a fülébe kiáltsa 
azt, amit küldetésük eredményéről tartott országgyűlési beszá- 
molójában elmondott: „Erő, erély és rögtöni cselekvés s elle- 
neink le vannak tiporva... Szégyenleném kétkedni, hogy Er- 
dély minden áldozatot megteend, hogy kivívott szabadságát 
megoltalmazhassa . . ." 

Ez utolsó jelentős , vidéki" politikai szereplés után úgy 
került fel Udvarhelyszék képviselőjeként a pesti népképviseleti 
országgyűlésre, mint a legtekintélyesebb erdélyi képviselők 
egyike. Nem a képviselőház, nem a tömeg embere volt ő. 
Ekkor már kétségtelenül nagyon előrehaladott tüdőbaja is lehe- 
tetlenné tette számára az ilyenféle népszerűséget. Lelkivilága, 
eddigi élete, megvetése minden iránt, ami a közéletben az 
egyént állítja előtérbe, mindez a csendes munkára késztette. 
Mint az egyesülést véglegesen keresztülvívő bizottság tagja, a 
minisztérium legnélkülözhetetlenebb tanácsadója volt. A biza- 
lom külső megnyilvánulása elől azonban nem térhetett és nem 
is tért ki. , Kossuth felajánlotta nékem tárcájánál az al-állam- 
titkárságot, Deák, ha több kedvem volna hozzá, megkínált a 
szeptemvirséggel" — írja maga Pálffy. Hajlamainak megfele- 
lőleg inkább a politikai jellegű megbizatást, a pénzügyminisz- 
teri államtitkárságot fogadja el Pálffy, mint az igazságszolgál- 
tatásnál neki felajánlott, nyugodtabb helyet. Nemsokára más 
kitüntetés is éri. Már a képviselőház megalakulására vonatkozó 
előleges tárgyalásokon Kossuth Lajosnál, az Uhlman-házban 
Erdély részéről ő volt jelen, mikor pedig a képviselőház meg- 
alakul, és tisztviselőket választ, első alelnökül szinte teljes egy- 
hangúsággal őt választja meg. Multjának rövid jellemzése, po- 
litikai tevékenységéről, jövőjéről való szerény, de férfias terv- 
vallás az a nyilatkozat, amelyet megválasztása után a ház 
előtt tett: „Multam jelentéktelen, jövőm Isten kezében van... 
Én ismeretlen vagyok. Nem ismerek személyeket, nem ismerek 
viszonyokat, nem ismerem a tért; ha Önök bizalma engem el- 
hagy, akkor jobb lett volna a magas bércek, Székelyhon bér- 
cei között maradnom. hol engem mindenki ismert és azért 
mindenki bizalmára, támogatására  számolhaték. Legyenek 
Önök meggyőződve, valamint tizenkét évi politikai pályámon 
egyetlen vezércsillag vezérelt: a népszabadság, a magyar nem- 
zet függetlenségének vezércsillaga, úgy ezután is engem eltán- 
torítani nem fog semmi. Én erősen meg vagyok győződve, hogy 
miután a hon veszélyben van, azt megmenteni fogjuk, de Isten 
után csak mi magunk. S ha megmentve nem lesz, akkor a hi- 

bások mi leszünk. Akkor a szabadságra méltók nem leszünk, 
akkor kár nekünk a szabadság, mely oly magasztosan tűnt fel 
előttünk, akkor hosszú szenvedések sora áll előttünk, kogy ezt 
kiérdemeljük s azt nekünk kiérdemelnünk kell. De hogy ki- 
érdemeljük, saját hatalmunkban áll. Magamat Önök bizalmába 
és szeretetébe ajánlom. Ne hagyjanak el pályámon, melyre is 
meretlent fölemelni méltóztattak." 

Az unió előtti erdélyi politika kicsinyeskedő zajgásából, 
a rendi, közösségi és egyéni önzésnek e zárt világból kite- 
kintve, a szabadság-eszmének, a jogegyenlőségnek és a köz- 
életi önzetlenségnek ez az eszményi alakja, Pálffy János egy 
kissé nagyobb méretek és arányok között nagyon sok ugyan- 
olyan kicsinyeskedő, önző és értetlenkedő , közéleti nagyság"- 
gal találta magát szembe, mint előbbi erdélyi életében. Később 
maga vallomást is tesz erről. ,,... Több magyarországi ú. n. 
megyei és országgyűlési notabilitással jártam úgy, hogy a tá- 
volból, mielőtt személyesen ismertem volna őket, többet kö- 
züllök nemcsak bámultam, hanem valóságos kegyelettel visel- 
tettem irántuk, mintegy szédelegve tekintve föl azon mérhetet- 
len magasságba, ahol őket fölöttem állani képzeltem. A közel- 
ben aztán egyszerre, vagy lassanként lefoszlott fejükről a dics- 
sugár s hasonlók lettek a holt tengerágak foszforikus tüzéhez, 
mely csak estve és a távolból szikrázik fel, ha mozgásba ho- 
zatik, hasonlólag a legmeglepőbb tűzijátékhoz, s pedíg az egész 
nem egyéb poshadt vízcseppeknél." 

Minél többször ült az országos ügyekben gyakran távol- 
levő Pázmándy Dénes helyett az elnöki székben, minél jobban 
látta a képviselők fegyelmetlenségét, gyávaságát, minél bizto- 
sabban kiszámíthatta a képviselőház tehetetlensége miatt a 
Stáncsics— Madarász-féle elemeknek és velők együtt azoknak 
előtérbe jutását, akik , a politikát a Pilvax tekeasztalánál ta- 
nolták", annál kérlelhetetlenebbül látta azt a jövőt, amely min- 
den eddíg, a viszonyoktól nyujtott eredményt semmivé tehet. 
Br. Eötvös Józseffel és másokkal együtt megborzadva szemlélte 
a Madarászok izgatta néptömeg utcai , zsidófiú-kravaljait", 
ezeket a gyáva, felelőtlen, öngyilkos, forradalmi vonaglásokat, 
amelyek közül egyik, Lamberg-tábornoknak, az országgyűlés 
királyi biztosának megölése, a Batthyány-kormány lemondá- 


2" 19 


sába, egész sereg józanabb, vezető-politikus visszavonulásába 
és a békés megoldások lehetőségének halálába került. És a 
dolgokat leplezetlenül nézőkkel együtt mind kétségbeesetteb- 
ben látta ezek mögött az esztelen, az országra kárt hozó ki- 
lengések mögött a háttérben mozogni, tenni, nőni és képtelen, 
elérhetetlen célok felé vészhozó eszközökkel törni a szabad- 
ságharc vezéralakját, Kossuth Lajost. 

1848. szeptember vége fordulópontot jelent a szabadság- 
harc történetében. Lamberg megölése (szept. 28.) és a Battyhány- 
kormány lemondása után Bécs egészen nyíltan szembehelyez- 
kedett a magyar önállósági törekvésekkel. A nemzet teljesen 
magára maradt, kétségbeesett önvédelmi harca 1848. október 
elején kezdődött. Kossuthtal a világpolitikai helyzetet nem 
ismerő vagy vele nem törődő, a tünékeny lelkesedésre alapító, 
romantikus politikai gondolkozás került előtérbe. E válságos 
idők belpolitikai zavaraira vonatkozólag jellemző sorokat ol- 
vasunk Pálffypál. „A nemzet megmaradt az alkotmányért kez- 
dett védelmi harc terén — írja —, Kossuth a forradalom ösvé- 
nyére lépett. S ezen első lépése volt, midőn az élő s le nem 
köszönt király koronáját előbb István hercegnek, s azután 
Batthyánynak ajánlotta. A második lépése volt a minisztérium 
leköszönése után a Batthyány második miniszterelnöksége 
alatt egy forradalmi kormány alakítása. Ez igen pozitivus adat, 
mert az ebbeli kísérletek mindíg előttem folytak, s egy erdélyi 
emberre is szükség lévén, én is fölveéndő valék általa a terve- 
zett kormányba. Előbb triumvirátusokat kísérlett meg: Kossuth, 
Batthyány, Pálffy; — Kossuth, Nyáry, Pálffy; — Kossuth, 
Pázmándy vagy Perényi s megint Pálffy; azután ötös kor- 
mányt akart: Kossuth, Nyáry, Pázmándy, Perényi, Pálffy. De 
mindezek egymásután megbuktak. Batthyány mitsem akart 
hallani róla. Pázmándy elnök akart maradni, Nyáry meg 
akarta kötni a Kossuth kezét, én pedig határozottan 
kijelentettem, hogy egyik kombinációban 
sem fogok résztvenni". A belpolitikai tanácstalan- 
ság, a bizonytalanság már Batthyány többszöri, hosszú távol- 
léte alatt nehézségeket idézett elő a kormányzásban. A képvi- 
selőház szélsőséges elemeinek felelőtlenül bosszantgató felszó- 
lalásai még előbb szükségessé tették az ú. n. interpellácionális 

választmány megalakulását. Kossuthról írt emlékezésében nagy. 
szerűen jellemzi Pálffy azt, hogy miként alakult át e választ- 
mány rendre képviselőházi szentesítéssel , honvédelmi bizott- 
mány" néven forradalmi kormánnyá és miként lett annak fő 
mozgatója és miként érvényesítette egyéni akaratát, vélemé- 
nyét a bizottságéval szemben Kossuth. Bár mint maga bevallja, 
mikor a hattagú bizottságba beválasztották, nem volt sejtelme 
sem Kossuth terveiről, ismerve a tagokat, nem volt nehéz meg- 
győződnie arról, hogy e bizottság mint testület nem való kor- 
mányzásra s hogy Kossuth egymaga fog mindent tenni. Ezért 
igen ritkán vett részt tanácskozásaiban, ülésein azonban több- 
nyire megjelent. De hogy e tanácskozásokból milyen véleménye 
alakult ki e kormányzó-testületről, azt a Kossuth jellemzésébe 
szőtt, drámai jelenítő erővel írt sorok egyik fáradt, fájdalmas 
mondata mutatja: „Én hallgattam és szántam a szegény nem- 
zetet." Ez az elhallgatott vélemény azonban ott tükröződhetett 
e némaságában magános alak szemében akkor is, mikor Kossuth 
szép, de időszerűtlen terveit lelkesülten szavalta itt, e kicsiny 
bizottságban vagy a képviselőházban. Kellemetlen volt ez a 
kétkedő, átható tekintet, mely csak a dolgok velejére néz és 
nem kiváncsi arra, hogy a tervek milyen ragyogó szó-köntös- 
ben, a rétori fogásoknak milyen nagyszerűen kiszámított, el- 
ragadó lendületében jelennek meg. Nem nehéz éppen azért 
elképzelni, mennyire gyötrő volt számára, most már a forra- 
dalom útján járva, látni a politikai józanság és előrelátás sem- 
mibevevését; tehetetlenül nézni azt, hogy Kossuth demokrati- 
kus formák közé rejtett, erélytelen parancsuraima miként dé- 
delgeti a legveszedelmesebben, legszélsőségesebben demagógi- 
kus Madarász-csoportot. Tehetetlen volt velük szemben, de 
amint lehetett, éreztette megvetését. Mikor pl. 1848. december 
31-én éjjel a titkos ülésben Pálffy józanabb indítványa elle- 
nére elhatározták, hogy a kormány és a képviselőház Debre- 
cenbe megy, egyik véresszájú, vöröstollas képviselő, Hunkár 
Antal, akasztófával fenyegette meg az azonnal menni nem 
akaró képviselőket, Pálffy a metsző megvetés hangján csak 
annyit mondott: , Ha a ház elveti indítványomat s az ellenvéle- 
ményt fogadja el, én engedni fogok a többségnek, s képviselői 
állásomat el nem hagyva, elmegyek Debrecenbe, de nem más- 


21 


nap, csak azért, hogy lássam, miként fog Hunkár úr felakaszt- 
tatni." És így is tett, bár a fenyegetést maga Kossuth is meg- 
ismételte. ,,... Amit mondtam, még csak bátorságnak sem tar- 
tom legkevésbbé sem — írja ezzel az esettel kapcsolatban 
Pálffy —, hanem legfennebb egy kis emberismeretnek." Amíg 
a tüdőbaja miatt egyre súlyosbodó testi szenvedés engedi és 
amíg érzi, hogy mint kerékkötő valamit megakadályozhat, még 
ilyen hitetlenül is ottmarad azon a küzdőtéren, amelyen jól 
tudja, a józanságot győzelmek nem kecsegtetik. De 1849 ele- 
jén már olyan céltalannak tartotta maradását és súlyosnak 
betegségét, hogy lemondott a honvédelmi bizottmányi tagság- 
ról és a képviselőházi alelnökségről is. Mikor benyujtotta a 
házhoz lemondását, elsőnek legnagyobb megvetéssel kezelt el- 
lenfele, Madarász László szólalt fel. Kíméletlenségében is jel- 
lemző ez a hozzászólás: , Ha elnökünket látjuk, ki e percben 
jelen is van, kétségtelenül meg kell győződnünk arról, miként 
betegségének reá nézve oly szomorú hatása van, mely a leg- 
erősebb embert is elvonulni készteti." Pálffy egy szóra se mél- 
tatta a tapintatlanul pártoló indítványt. E helyett a képvise- 
lökhöz fordult. „A hazát szerencsés állapotában szolgálni — 
mondotta — nem dicsőség, a hazát szerencsétlen viszonyok 
közt szolgálni kötelesség, nem polgári erény; mert polgári 
erény a haza irányában nem létezik, erény csak a kötelesség 
pontos teljesítése. E nézetből kiindulva, méltóztassanak vissza- 
emlékezni nem arra, hogy minő szolgálatot tettem, hanem hogy 
szolgáltam annyiban, amennyiben erőm engedé; s ha nem tet- 
tem nagy szolgálatot, csak mert erőm nem engedte, szolgáltam 
kevéssel. Szolgálni fogom a hazát ezután is, 8 csak akkor szű- 
nök meg híve lenni, mikor megszűnik életem is enyém lenni s 
méltóztassanak meggyőződni arról, hogy magamat sem kéretni 
nem akarom, sem bárminemű úton ezen komolyan megfontolt 
szándéktól, melyre valóságosan létező, gyökeres okok vezettek, 
eltéríteni nem hagyom. Kimondva röviden: nem érzem maga- 
mat azon helyzetben, hogy betölthetném e tisztemet, mellyel 
felruházni méltóztattak; azért méltóztassanak megengedni, 
hogy szintúgy az elnökségről, de mindenesetre a honvédelmi 
bizottmányi tagságból kilépjek. Én leghibásabb embernek a 
föld hátán, még az árulónál is hibásabbnak tartom azt, ki a 

hazának ily nagyon kritikus perceiben oly terhet merészel lel- 
kiismeretlenül magára vállalni, melyre nézve vállai nem elég 
erősek. S itt nem romlott egészségemet értem, ami a bizott- 
mányi tagságot illeti, hanem minden hímezés-hámozás nél- 
kül kimondva, érzem azt, hogy ezen kritikus perceiben Ma- 
gyarországnak kormányzására magamat elég erősnek nem tu- 
dom s méltóztassanak meghinni, hogy minden becsületes pol- 
gárnak kötelessége ezt kimondani, midőn egyetlen egy gyenge 
váll erősebbnek hittsége által veszhet a haza. Őszintén kimon 
dom tebát, hogy a mostani percekben nem érzem magamat 
elég erősnek a kormányzásra, azért semmiesetre abban részt 
nem vehetek." — E lemondó nyilatkozatból a rejtett célzások 
nyílvesszői süvítettek Madarász László és a kormányzás fele- 
lőtlenei felé, hisz e sorokból kiolvasható, a beavatottak előtt 
nem is volt titok, Pálffy lemondásának legfőbb, igazi oka. 
„Pár hó előtt volt — írja 1849. márciusában a Jókai szerkesz- 
tette debreceni , Esti Lapok" névtelenje, — midőn Pálffy Já- 
nos a honvédelmi bizottmányból azon oknál fogva lépett ki, 
mert Madarász László részvevését a kormányban calami- 
tásnak tartja a hazára nézve, mint ki a közvélemény által 
elítéltetett." Nem volt senki a józanabbak között, aki Pálffyt 
ezért hibáztatta volna. , Egyéni vélemény, de becsületes, nyílt 
szózat, milyen a férfiút megilleti — olvashatni az előbbi for- 
rásban — s kétszeres értékű, mert kimondá, mit régóta hittek 
annyian." 

Madarászban nemcsak az embert, hanem egy pártot, az 
esztelenül túlzó, vöröstollas , Március 15-e" körül csoportosuló, 
szélső függetlenségiek felelőtlen csoportját bélyegezi meg 
Pálffy. Nem lehet így csodálkozni, hogy Debrecenben az ezek 
ellensúlyozására alakult békepárthoz csatlakozik és mindenben 
helyesli a mérsékelt kiegyenlítésre, a becsületes békére törekvő 
párt vezéralakjainak, a Széchenyi-tanítvány Kovács Lajosnak 
és Kazinczy Gábornak magatartását. Tetteket vár, tetteket sür- 
get azoktól, akiket az egészség és erő a gyors, férfias cselek- 
vésre képesít. Elítéli Görgeyt, aki ingadozik a békepárt képvi- 
selőinek felszólítását követni és nem ragadja magához a hatal- 
mat, hogy parancsuralmi eszközökkel vigye keresztül a forra- 
dalmat, vagy belátva a forradalom folytatásának képtelensé- 

gét, a minél kedvezőbb kibonyolódást tisztességes béke útján 
biztosítsa. Ő, aki meggyőződéssel vallotta, hogy „a köztársa- 
ság ifjúkora legszebb álma, férfikora törhetetlen akarata volt", 
megrettent, mikor április 14-én, a függetlenségi nyilatkozat meg- 
szavazásakor a képviselők, kik , még tegnap határozottan el- 
lene voltak a Kossuth teéndő indítványának, mint jámbor bir- 
kanyáj ellentmondás nélkül mentek a templomba... (ott) 
olyan nyilatkozatot bocsátani a világ elébe, melynek erőnk 
meg nem felelt, (s így) kompromitálluk magát a nemzetet." 
A reálpolitikus józanságával minősíti , nevetséges packázás"- 
nak ezt a lépést annyi mással együtt, bár látja, hogy a külpo- 
litikai bonyodalmakra, az orosz beavatkozásra ez inkább csak 
ürügy, mintsem indok. 

A tavaszi hadjárat dicsősége csak pillanatig éleszthette fel 
benne a reményt. Nemsokára azonban nyilvánvalóvá lett, hogy 
a kifáradt nemzet nem tud győzelmesen megállani a belső el- 
lenségek, a széthúzás és a külső, világpolitikai erők összerop- 
pantó szorításában. 1849. júniusában a függetlenséget kimondó 
gyűlés elnökével, Almássy Pállal együtt menekülésre gondolt. 
„Úgy egyeztünk volt Pesten 849. júniusában — írja később —, 
hogy együtt hagyjuk el az országot, menekülni a kivégeztetés 
elől, melyet mindketten bizonyosnak tartottunk magunkra. 
Meg volt határozva a nap és az óra is, de nem tudtam magam 
elhatározni az utolsó percben — ide hagyni a szegény hazát." 

A külföldi bujdosó-élet keserűsége helyett a győztesek ke- 
gyelmet nem ismerő kíméletlenségével találta magát szemben. 
A szabadságharc végső rezdülései Kolozsváron érték. 1849. au- 
gusztus 13-án a szomszédos Szucságon hált Kelemen Benjámin- 
nál, br. Wesselényi Miklós jószágigazgatójánál, azután Akliba, 
Kovács Lajoshoz menekült. Emlékezéseiben szól róla, hogy ott 
negyedfél hónapig tartózkodott. Bujdosásának a Haynaunál 
való jelentkezés vetett véget. Pesten az Újépületbe zárták és 
nyolc hónapig tartották vizsgálati fogságban. Szobája elég me- 
leg — írja testvérének hivatalosan ellenőrzött levelében — 
saját ágyneműjét használhatja, olvashat, írhat, amit akar, jól 

bánnak vele, nincs más panasza, csak melle fáj igen erősen. 
, Fogságom ideje alatt mindég beteg lévén, többször kértem 
a haditörvényszék elnökét, hogy Balassa, vagy Orzovenszky 
doktorok közül valamelyiknek engedje meg, hogy meglátogas- 
son. Megtagadtatott mindannyiszor. Végre ők is látván, hogy 
nagyon beteg vagyok, tudtomon kívül hozzám küidötték 
dr. Bét (Battbyány kegyetlen orvosa). Én nem ismertem azelőtt, 
de amint a nevét megmondotta, befordultam a fal felé, azt 
mondván: ,Én nem akarom magam ön által orvosoltatni." 
Többet nem szóltam. Ő dühösen távozott" — fejezi be Pálffy 
a reá nézve jellemző kis eset elbeszélését. 

Lelkijállapotát nemcsak betegsége, hanem a vizsgálati fog- 
ság hosszadalmassága, meg a haditörvényszék tagjainak lelki- 
ismeretlensége is károsan befolyásolta. Nyolchónapi vizsgálati 
fogság után a haditörvényszék 1849. június 25—28-a és július 
1—4-e között huszonnyolcadmagával halálra ítélte, de mint 
maga is elbeszéli, Haynau mindannyiuknak megkegyelmezett. 
Igy szabadult ki a halálos végűnek hitt fogságból. Mikor társai 
elmentek a kegyelmet megköszönni, maga két társával vona- 
kodott velük menni. ,,...Én nem akartam oly embernek kō- 
szönni valamit, akinek kegyetlenségét és kegyelmezését egy- 
aránt törvénytelennek kell tekintenem. Azonban többen reám 
estek, hogy mint egyik volt elnöknek meg nem jelenése nagyon 
feltűnt s hogy ez káros hatással lehet a még el nem ítéltekre 
nézve, s hogy mennék el. Én engedtem fogoly barátaim meg- 
nyugtatására, de nem voltam meggyőződve, hogy nekik ebben 
semmi hasznuk legyen." 

Kiszabadulása után több mint két évig Pesten tartózkodott 
Abból, ami kevés Emlékezéseiben reánk maradt, úgy látszik, itt 
viszonylag csendes életet élt. Br. Eötvös Józsefről, Kazinczy 
Gáborról, Kovács Lajosról, Egressy Gáborról, Kemény Zsig- 
mondról, Patay Józsefről emlékezik meg, mint olyanokról, 
akiknek társaságában sok kedves órát töltött. 1850 végétől 1851 
októberig együtt lakott a , Vadászkürt"-ben Kemény Zsigmond- 
dal; különösen az ő révén néha a társas élet kellemességeit is 
élvezte. Érthető így, hogy némi derű és nyugalom sugárzik 
azokból a sorokból, amelyek Emlékezéseiben itt-ott elszórtan 
e két évi pesti tartózkodására vonatkoznak. 

Már Pestről is el-ellátogatott vidékre, 1851. októberében 
azonban felsőbb kényszerre végleg otthagyta a fővárost." , Ma 
egy éve kötött ki a Tisza partján a hajó, melyen Pestről lejöt- 
tem" — árja 1852. októberében Sátoraljaújhelyen naplójában. 
Naplóját azonban nem itt, hanem Tarcalon kezdte írni 1852. 
augusztusában. De ez sem első állomáshelye, hiszen 1852. au- 
gusztusában azt írja, hogy Tarcalon öt hónapja van, holott 
saját vallomása szerint Pestet már 1851. októberében elhagyta. 
Ismerőseinél tartózkodott-e, vagy hol, nem tudjuk, annyi azon- 
ban kétségtelen, hogy első állomáshelyének, Tarcalnak vidéki 
csöndjében jól érezte magát. , Mily jó ez a Tarcal, mert — 
csöndes" — Írja naplótöredékében. „E mély magány boldogí- 
tott, amennyire tört kedély cserépdarabjaiból összeállíthatni 
mozaikszerű boldogságot. De legalább az emberek hagytak él- 
nem, amint lehetett. És ez megbecsülhetetlen deszkadarab hajó- 
törést szenvedettnek ...“ Már itten írt naplója tele van gyöt- 
rődő tépelődésről tanuskodó sorokkal. „Egy idő óta két vég- 
sark között ide-oda hány a sors, akarat, cél és irány nélkül 
örvény felé, mely előttem tátong, ismeretlen révpartnak hajtva, 
melyet nem látok, de lelkem sóvárog, szívem eped érte. E 
gyötrő bizonytalanság előbb-utóbb megöli lelkemet, szívem el- 
vérzik belé. Mikor nyílnak fel a közélet sorompói? Mikor fa- 
kad a szív tűzvirága, hogy elszédítse illatával az ész erejét, 
megnyíljon az ég, bár egy napra, felemésztve tüzével az egész 
jövendőt?" — Írja. , Minő ábránd: ősz fürtökkel elmerengeni 
a költészet délibábjain" — fejezi be valami halk szégyenkezés- 
sel. Lelkívilágának viharos hangulat-lendüléseiből sokat sej- 
tető, új hang ez. Eddig csak egy-két novellájában, politikai 
nyilatkozataiban egy-egy inkább félőn takargatott, titkolt, mint 
szabadon kitörő érzelemrezgés sejtette meg Pálffyban a szer- 
telen fájdalmak és gyötrődések romantikus lelkületét. Most 
naplójában tökéletesre csiszolt mondatainak modern símasága 
a szavak kifejezőképességének határáig elénk állítja az em- 
bert, akit az egyén és a nemzet fölött elzúgott vihar után az 


8 Eltávozásának okáról és körülményeiről semmit sem tudunk. Erre 
vonatkozólag e kiadványhoz csatlakozó életrajzi jegyzetek között található 
néhány megjegyzés. 

egyedüllét és magáramaradottság kínoz, a mult emlékei és a 
jövő rémei lengenek körül. A jelen és a jövő vígasztalanságá- 
tól megborzadva, mindinkább a multra figyel. A benne kavargó 
emlékek a közelmult alakjai köré tapadnak és kényszerítik, 
hogy foglalkozzék velők. Egy ideig irodalmi tervekkel, gazda- 
sági és politikai tanulmányokkal űzi el az egyre követelőbben 
jelentkező kényszert. Már Pesten is valami életkép-szerű re- 
gényen dolgozik, melyben meg akarja örökíteni a góbé nevet. 
Most itt a Zsadányi család című regényhez kezd, mely- 
ben a magnetizmust és a szociálizmust akarja előtérbe Állí- 
tani. Tanulmányt ír , A keleti harcról és politikáról", felhívást 
a hegyaljai bortermelés megszervezéséről, stb. E tervek, az 
ezekkel kapcsolatos tanulmányok és alkotások, a sátoraljaúj- 
helyi kicsiny társadalom kellemes és kellemetlen emberei, egy- 
egy átvonuló fogoly-csoport meglátogatása, a vidéki értelmi- 
ség tagjaihoz, főként Kazinczy Gáborhoz tett kirándulások, 
Arany János és Erdélyi János látogatása nála, szinte öt évig 
annyira betöltötték életét, hogy 1852—1853-i naplótöredéké- 
ben még nyomát sem látjuk annak a szándéknak, hogy az 
emlékezések megírásához hozzá akart volna kezdeni. 

1856. január 7-én Írta meg élete legjelentősebb, bár cson- 
kán maradt alkotásának, Emlékezéseinek előszavát. Az előszó 
tömör, különös szépségű mondatai már sejtetik, hogy ítt a 
lélekelemzés és a jellemzés egyik legnagyobb, legöntudatosabb 
magyar író-művészével ismerkedünk meg. Emlékeket jegyez 
fel, ítéleteket mond másokról úgy, hogy mögötte ott lát- 
ható mindíg saját maga, amint a mult ellibbenő alak- 
jait kutató szemmel nézi, hogy ellessen az álarc alatt egy-egy 
igazi, kendőzetlen, nemes, emberi vonást, a csalókán áltatő 
szavak mögött egy-egy meztelen gondolatot, s a tömegnek 
szánt színészi taglejtés mögül kikandikáló, rosszul leplezett 
szándékot. E lázas figyelés és a vele kapcsolatos kínzó esz- 
mélkedés eredményeképpen úgy tűnnek elő egyenként a sza- 
badságharc kis és nagy emberei, hogy bár látszik vonásaikon 
a keményen ítélő bíró könyörtelensége, egy pillanatig sem hl- 
hetjük azt, hogy az ítélet megfogalmazója az alakot magát 
egyéni érdekből, személyi bosszúból, tudatos ellenszevből kü- 
lönlegesebben megmásítaná. Csak annyira torz és hamis egy- 

egy alak képe, mint amennyire minden igazi egyéni, mű- 
vészi alkotás torz és hamis. 

A lélek kész, de a test erejét meghaladó feladatra vállal- 
kozik. Pálffy már előbb is panaszkodott, hogy „melle ismét 
fáj, azt hiszi idegen lakó költözött bele, aki kiszorítja a régit", 
most, az Emlékezések írása közben újra maga jegyzi meg: 
, Betegségem erősebb nálánál (t. i. kezelőorvosánál) s talán 
minden orvosi tudománynál. Azért is sietek annyira ezekkel 
a jegyzetekkel, hogy a leírtat ritkán olvashatom el, mert sze- 
retném bevégezni, míg erőm tart, mely naponta fogy". 1856. 
április 24-én haza írt levelében kihalt reményről és hanyatló 
szellemi erőről panaszkodik. , Még van ember oly boldogtalan, 
mint én s aki ily irtózatos lelkiállapotban élne?! Régen sem 
voltam boldog, egy titkos féreg rágódott mindíg lelkemen s 
újabban annyi minden járult hozzá, hogy most végtelen sze- 
rencsétlen vagyok. Legyetek hát szánalommal s elnézéssel 
irántam, akit súlyos szenvedése előbb-utóbb megöl! Helyze- 
tem nehezíti az is, hogy az arcnak nem szabad mutatni, mit 
szenved a lélek." De betegsége súlyosodása közben is néha 
még reménykedik; terveket sző a társasági élet folytatására, 
habár a társaság sohasem tudja elnyomni a lelki gyötrődés 
szavát. , Megismertem az életet és embereket — írja naplójá- 
ban. — Színlelés, látszat, önérdek, üres váz minden ...“ Szám- 
üzetése alatt el-elfogja a vágy Erdély után. A vágy és ugyan- 
akkor a félelem, sőt rettegés is. , Hol fogom a jövőt végezni? 
— kérdi. — Talán Erdélyben? Nagyon terhemre kezd lenni ec 
vándorélet: mindíg idegen födél alatt idegen arcokat látni 
önállás nélkül. Szeretnék már egyszer magam ura lenni. De 
megbírja-e lelkem a legirtózatosabb emlékek színhelyének 
látását? Ötévi távollét sem törölte ki, még csak nem is eny- 
hítette azokat Nem segít okoskodás, nem az akaraterő; én 
komolyan félek Erdélyben a megőrüléstől... Érzem, hogy 
szakadnak meg apránként (lelkem) izmai. Sok van-e még 
hátra?" 

A száműzetés hosszú éveiben egyre visszatérő kérdések 
ezek. A lelki fájdalmak és a testi szenvedés egyre fogyatja 
Pálffyban az életerőt és életkedvet. Az egykor erős férfi e súly 
alatt külsejében is mindjobban roskad. 1856-ban testi beteg- 

sége már annyira nyilvánvaló, hogy a hivatalos körök, me- 
lyeknek eddig sátoraljaújhelyi , confinialtatását" köszönhette, 
belátják száműzetése céltalanságát és azt, hogy szabad mene- 
telt kell adniok a betegségtől és a haza-vágyakozástól elgyő- 
tört Pálffynak. Sátoraljaújhelyen keresztül jött haza Erdélybe. 
Oda Erdélyi Jánoshoz ment, hogy átadja neki az utazás eset. 
legességeitől féltett kincsét, befejezetlen Emlékezései1t. 
Hogyan, milyen útvonalon jutott vissza arra a földre, 
amelyhez a gyermek- és férfikor annyi emléke kapcsolta, nem 
tudjuk. Azonban már 1856. őszén hazajöhetett, mert 1857. 
január 20-án Tarcsafalván kelt levelében gr. Mikó Imréhez for- 
dulva, ezeket Írja: , Magyarországon valék, mint száműzött 
még, midőn Nagyméltóságod a kolozsvári Nemzeti Múzeumot 
nagyszerű áldozatával megalapítá... Azon perc óta, melyben 
tudomásomra julott a Nagyméltóságod első föllépése a kitű- 
zött szent cél felé, megmenteni nemzetünket az enyészettől, 
azon egy eszmével foglalkozik szellemem: mit bírnék én is 
áldozatul hozni a kezdeménynek oly bölcs tappintattal vá- 
lasztott Múzeum fölsegítésére. S nehezen és fájdalmasan esik 
legelőször életemben —. szegénységem. De ezért sem zúgolá- 
dom, mert kárpótlást lelek azon tudatban, mely szerint mult 
viszonyaim közölt is szegényebbül jövék ki a kísérletek nehéz 
idejéből, mint bementem vala... S egy súlyos beteg- 
ségből legalább egy időre lett felüdülé- 
sem után azonnal megírám végrendelete- 
met, melyet idemellékelve, bátor vagyok a Nagyméltóságod 
alapító kezébe tenni le, s valamint végrendeletemben tevén, 
úgy ezáltal is bizalmas tisztelettel esedezem annak halálom 
utáni végrehajtásáért." — Egész vagyonát mint ,egy testben 
megtörött, kifáradt, de lelkierőben meg nem fogyatkozott pol- 
gár utolsó fillérét" ajánlta fel a nagy célra. 5 valóban, mikor 
február 12-én választ írt Mikónak, rövid levele végén már 
annyira kimerültnek érezte magát, hogy kénytelen volt levelét 
bezárni. Utóiratában azonban még kéri, hogy haláláig e végren- 
delet maradjon kettejük titka. E kérés oka az volt, hogy öccse, 
bár bátyja száműzetése alatt maga használta a birtokot, a 
neki küldött összegek fejében és testvéri jusson is, magának 
akarta megszerezni a hagyatékot. Kétségtelenül ezért ír így e 

második levélben Pálffy: , Nem hiúság ösztönzött ezen talán 
merész kérelemre, hanem csak általam ismert és nem nyilvá- 
nítható fontos okok, hogy (végrendeletem) végrehajtója egy 
olyan nagy tisztelet- és tekíntélyben álló férfi legyen, mint 
Excellenciád." 

1857. április 13-án ötvenhárom éves korában Tarcsafal- 
ván szabadult meg a testi és lelki szenvedésektől az erdélyi 
szellemek ez egyik legnagyobbika. S bár utolsó kívánsága nem 
teljesült, mert végrendeleti hagyatéka a családi önzés indí- 
totta per miatt nem kerülhetett a két év mulva valóban meg- 
alakult Erdélyi Múzeum Egylet birtokába, az Emlékezéseknek 
az Erdélyi Múzeum kézirattárában ma is őrzött kézirata mégis 
csak erre az egyesületre maradt, mint minden anyagi hagya- 
téknál maradandóbb értékű, pazar szellemi örökség. Még sze- 
rencse, hogy ennek biztosításáról maga idejében gondoskodott, 
mert az örökösök Pálffy szellemi hagyatéka Tarcsafalván re- 
kedt részének: jegyzeteinek, levelezéseinek, sőt Emlékezései, 
úgy látszik. még nemrég is meglevő első fogalmazványának 
és talán folytatásának elkallódását nem tartották érdemesnek 
megakadályozni. Hogy szellemi életünkben milyen pótolhatat- 
lan veszteség ez, azt csak az értheti meg igazán, aki őszinte 
érdeklődéssel merül el a mult század három évtizedének moz. 
galmas világát kiváló jellemzőerővel, a stílus különleges, 
gyakran tündökletes szépségeivel visszatükröző Emlékezések 
olvasásában. 

SZABÓ T. ATTILA 


PÁLFFY JÁNOS 


EMLÉKEZÉSEI 


ELŐSZÓ 


Megállapodva az élet közép-útján, mint kifáradt 
vándor visszatekintek a multba. Felköltöm lelkemben 
emlékét a régi és közelebb lefolyt eseményeknek, me- 
lyekben közvetve vagy közvetlenül én is részt vettem. 
Szellemem elé idézek élőket és holtakat, kikkel pályá- 
mon találkoztam, mérlegelve akaratot és erőt, cselek- 
vényt és eredményt. 

Nem szándékom történelmet írni; nem szabály- 
szerű történelmi emlékiratot, sem biográfiákat. Föl- 
jegyzem egyszerűleg az eseményeket, de csak azokat, 
melyeket enmagam láttam, hallottam vagy tényekből 
merítettem. Elmondom ezek iránt saját nézetemet és 
véleményemet, tapasztalás, személyes meggyőződés 
s legjobb felfogásom szerint őszintén és igazán. 

Itéletet mondok azon személyek fölött, kiket 
személyesen ismertem, s csak ezek fö- 
lött, s kik egy vagy más tekintetben, szerényül vagy 
fényesen, erényben vagy beszennyezve fölmerültek a 
köz- vagy magánéletben, — ítéletet elismerés- és tisz- 
telettel, vagy megróva és kárhoztatva. Itéletemben 
tévedhetek, de nem szándokomban. Isten és emberek 
ítélnek fölöttem is. Mert elmondom saját életemből is, 
kíméletlen szigor-, de igazságérzettel, mint másokról, 
mindazt, ami netalán említést érdemel. 

De én nem a jelennek írok. 

A jelennek, főleg a közelebb mult idők eseményei 
s történelmi embereiről csak szolgalélek írhat most 
bértollal hazugságot. Én nem akarom elferdíteni az 
igazságot; nem akarom beszennyezni az erényt, dicső- 

íteni a bűnt. Ezt kellene pedig tennem, ha a merev 
zsarnokság ezen korában, a jelennek akarnék írni 
azokról, kik tisztán jöttek ki a becsület tűzpróbájából, 
vagy azokról, kik a nemzeti test fekélyei lettek. 

Én a multból írok a jövőnek. 

A jövőnek azon rendületlen hitben, mely nélkül 
egy óráig sem akarnék élni, hogy nemzetemnek van 
jövője, hogy a „magyar nem volt, hanem lesz." A jövő- 
nek azon kecsegtető hiedelemben, hogy az utókor talá- 
land talán egyszerű és igénytelen jegyzeteimben olyant 
is, mi megérdemli, hogy megmentessék a feledéstől. 
A jövőnek végre, azon reményben, hogy czen nem nagy 
biztosságban írott lapokat, kikerülve talán a kémek 
szaglaló figyelmét, bevégezhetem, s hogy átszállnak 
azon jobb időbe, melynek szánvák, s mely hogy eljö- 
vend egy nálunknál boldogabb nemzedék számára, 
Isten után hiszem és reméllem. 

Irtam Sátoralja-Ujhelyt, az 1856. év január 7. 
napján. 

ALMÁSY MANÓ 


Jó hazafi, családapa, jó gazda. Azon kevés ma- 
gyar urak közé tartozik, kiknek házi körében a tár- 
salgás mindíg magyar. Kedvenc gyermeke úgy látszik 
Gyula, ki becsületességre meg is érdemli az apai szere- 
tetet, de nem az emberek becsülését, mert ő is azon 
nem kis számú fiatalok közé tartozik, kik nem képe- 
sek maguknak nemesebb foglalkozást teremteni, s 
korhelység és betyárságban hiszik csak föllelhetni az 
unatkozás ellenmérgét. Szabolcs s különösen Gömör 
hír legtöbb ilyen haszontalan passzív-becsületes fiatal- 
sággal. Valóban, ha az ember a jövőre gondol, s végig 
tekint a haza fiatalságán, mely a nemzet jövő sorsát 
tartja kezei között, keble eltelik aggodalom és bánat- 
tal. Soha talán nem volt Magyarországnak oly üres 
fejű, s üres keblű ifjú nemzedéke, mint jelenben az, 
mely az élet 18—26 évei között áll. Ezek (nem értem 
a kivételeket) semmit sem tudnak, mert semmit sem 
tanultak. Ők 848-ban gyermekebbek voltak, mintsem 
résztvehettek volna a forradalomban, hogy legalább 
lelkük edződhetett volna a harc viharában, ha szelle- 
mök nem mívelődhetett, félbeszakasztván az esemé- 
nyek miatt a tanolást. Ezen mozgékony idő volt ugyan 
réájok is hatással, de a legkárosabbal: nem tűrtek 
többé féket. Ők emancipálták magukat s neki rohan- 
tak férfi akarattal, férfi erő nélkül az élet élveinek, 
melyek testi erejöket megtörték, s lelki tehetségőket 
eltompították. Ők test és lélekben tehetetlen öregek 
lettek fiatal évekkel. Nincs ezekben semmi komolyság, 
semmi reálitás. Haza s ennek jövője, nemzetiség, köz- 

ügy, hasznos foglalkozás, — mindezek oly dolgok előt- 
tük, amik felfogásuk s akaratuk körén kívül esnek. 

Szegény magyar haza! Minő sors vár reád, mi- 
kor majd ezek veszik át szent ügyed kezelését?! 


ALMÁSY PÁL 


Képviselő, a képviselőház másod-elnöke 1848-ban 
Pesten és 1849-ben Debreczenben, de Szegedre nem 
követte az országgyűlést. Kivándorlott 1849. július- 
han. Neve akasztófára szegeztetett 851. szeptember 
22-én. Most Brüsselben él mint politikai menekvő. 

Almásy Pál ezidőben egyike volt Magyarország 
legszebb férfiainak. Külseje hű tükre nemes szíve- és 
lelkének. Jelleme lovagias érzületéből sarjazott fel, s 
ezen irányban következetesen határozott és szilárd 
maradott, a forradalom kisérletdús időszakának min- 
den árnyalatai között, híven önmagához, követve tán- 
torgás nélkül a becsület ösvényét akkor is, midőn leg- 
bensőbb meggyőződése éles ellenkezésbe hozta tettét 
elvével. 

Ő nem bir sem éles ész, sem átható szelemmel, 
de sok józan felfogás és úgyszólva lelki tudatával 
annak, ami politikailag is helyes vagy helytelen, hasz- 
nos vagy vészhozó. 

Ő nem volt forradalmár, mert nem látott eszélyes, 
higgadt, előre számító vezényletet, s mégis lépést tartva 
a forradalommal, haladott előre, miert nemes lelkét 
fellázította azon álnokság és erőszak, melyet a nemzet 
irányában az osztrák kormány elkövetett. Ő nem any- 
nyira történelmi tanulmányozás és okoskodás követ- 
keztében, mint inkább neveltetése, társadalmi állása, 
és egyéni hajlamánál fogva monarchikus volt, s mégis 
kimondta az elnöki székből 1849. április 14-én a Habs- 
burg-Lotharingi ház száműzetését a magyar királyi 
székből, pedig tudta, hogy ha a forradalom győzend, 
a dinasztia száműzésében a monarchismus száműzését 

enunciálta előlegesen, s pedig tudta és mondotta is, 
hogy e napon saját halálos ítéletét írta alá. És ne 
gondolja senki, hogy ez nála gyengeség, vagy akarat- 
hiány volt, sőt épen ekkor bizonyított legtöbb akarat- 
erőt, azon erejét a léleknek, melyet csak lovagias be- 
csület-érzés költhet fel az emberben. És ő akkor is 
kijelenti a képviselőház vagy jobban mondva Kossuth- 
nak ezen kontár határozatát, ha tudja, hogy a gyűlés- 
ből egyenesen a vesztőhelyre kell mennie, s ment volna 
büszkén fölemelt fővel, azon megnyugtató lelki-tudat- 
tal, hogy kötelességét mint elnök teljesítette. Igen, 
mert ezt parancsolta a becsület, mely jellemének 
irányadója volt. Ő bánta ugyan, hogy le nem mondott 
az elnökségről akkor, mikor én lemondtam, amint 
akart is, s amit akkor teljes becsülettel tehet ő is, de 
mielőtt lemondását beadhatta volna, Kossuth az alsó 
táborba küldötte őtet biztosítani a nemzetnek ezen 
hadsereget, melynek főbb tisztjei között többen voltak, 
kik Pestnek az osztrákok általi elfoglalása miatt meg- 
rémülve, elpártolás által szerettek volna maguknak 
bűnbocsánatot szerezni. 

Almásynak sikerült megmenteni a hadsereget, de 
távolléte alatt a dolgok akként alakultak, hogy elnök- 
választás esetében, az elnöki székbe hihetőleg Mada- 
rász József jutott volna. Ő tehát, hogy megmenthesse 
a nemzetet egy Madarász elnökséginek gyalázatától, 
s barátainak kérelmére is, megtartotta az elnökséget, 
s megtartotta ápril 14-én is, gyalázatnak, mert gyáva- 
ságnak tartván ekkor a visszalépést, miután ő is, mint 
mi mindnyájan, csak ápril 13-án tudtuk meg, hogy 
Kossuth a dinasztia száműzésit még ez nap akarja az 
országgyűlés elébe terjeszteni. Sőt a képviselők nyolc- 
tized része nem előbb, hanem csak 13-án estve a titkos 
gyűlésben tudta meg az egészet. Ápril 14-én Becski 
Andrásnál, hol mintegy 20-an kosztoztunk, Almásy, 
ezen valóban férfias férfi, könnyezett, mert fájt magyar 
lelkének a képviselőház ezen, nemcsak politikátlan, 
hanem őrült lépése, s fájt szívének azon tudat, hogy 

meggyőződése ellen kényszerítette cselekedni — a 
becsületfogalom. Én sohasem becsültem embert any- 
nyira, mint őtet ekkor. Úgy egyeztünk volt Pesten 849 
júniusban, hogy együtt hagyjuk el az országot, mene- 
külni a kivégeztetés elől, melyet mindketten bizonyos- 
nak tartottunk magunkra; meg volt határozva a nap 
és óra is, de nem tudtam magam elhatározni az utolsó 
percben — ide hagyni e szegény hazát. Én nem jelen- 
tem meg a meghatározott időben, s Almásy, kinek nem 
volt vesztenivaló ideje, elutazott és szerencsésen ki is 
menekült. Most mint mondám Brüsselben él, s mind- 
azok szerint, kik az utóbbi időben külföldön jártak, 
tehetségéhez képest sok jót teszen a szegényebb mene- 
kültekkel. — A menekültek között sok tiszteletre és 
szeretetreméltó egyéniség van. De mindezek között 
Almásy Pál és Teleky László azok, kiket mindeniknél 
inkább óhajtanék még egyszer keblemre szorítani. 
Adja Isten, hogy úgy legyen!! 


GRÓF ANDRÁSSY GYÖRGY 


, Személyesen 1855-ben ismertem meg Sátoralja 
Ujhelyt, a hegyalji bortermelő gazdák őszi gyűlésé- 
ben, midőn az elhalt Breczenheim herceg helyett 
ezen intézet elnökévé választatott. 

Andrássy György azon kevés magyar főurak 
közé tartozik, kik e szegény hazát szeretik egyaránt 
jó és rossz napjaiban, s felvirágzását szívén hordja. 
Ő felfogta azon igazságot, hogy a honnak sohasem 
volt nagyobb szüksége fiai mindenikének munkássá- 
gára, mint napjainkban, mívelni az elvesztett politi- 
kai és közigazgatási tér helyett, kettőztetett ügy-sze- 
retet- s szívós akarat-erővel a szellemi és anyagi, 
félig vagy egészen parlag mezőt. Ő nemcsak szorgal- 
mas és okszerű mezei gazda, hanem ott találjuk ne- 
vét a közvállalatok élén is. Épen ma olvasám a Pesti 
Naplóban, hogy a gróf megnyerte a kormány engedé- 

lyét a Kassa—Eperjes—Tarnow—Szolnok—Debrecen 
—Temesvár és Miskolcz—Czegléd-i vasútvonalok elő- 
munkálataira. 

Valahára talán kiemelkedik a magyar arisztokrácia 
is azon, a nemzetre szégyenletes és bosszantó, önma- 
gára káros és lealacsonyító, dermedtség, közönyösség 
és nemzeti fitymálásból, melyben eddig, különösen a 
forradalom után, elsüllyedve tengette hozza és a 
nemzethez nem illő életét. Most a Győr—Belgrád és 
Sopron— Kanizsa-i megindult vasút-vállalatok élén is 
ott találjuk néhányoknak nevét. Valóban ideje is, 
hogy ébredjenek, s hogy lemossák osztályukról azon 
szennyfoltot, mely 849-ben Pozsonyban tapadt reája, 
s ha azt nem akarják, hogy tehetetlenné váljanak, 
bármiként változzanak is a viszonyok. 


GRÓF ANDRÁSSY GYULA 


Zemplin megye főispánja 1848-ban. Ezen év vége 
felé Kossuth Constantinápolyba küldötte. Nem is tért 
vissza többé hazájába. Elítéltetett s neve akasztófára 
szegeztetett 1851. szeptember 22-én Pesten, s most 
Párisban él egyiránt szeretve és becsülve magyar és 
idegen, valamint szeretet- és tisztelettel emlékezik róla 
nemcsak egykori megyéje, hanem az ország is. 


BÁRÓ APOR JÓZSEF 


Háromszék követe 1834, 1837 s 1841-i ország- 
gyűléseken. Határozott jellem, becsületes ember, helyes 
felfogás- és sok természetes ésszel. Mindíg az ellen- 
zékhez tartozott. Az erdélyi arisztokráciánál divat volt 
egymásnak gúnynevet adni, s maguk közötti társalgás- 
ban sohasem is nevezték egymást más neven. Az Apor 
József gúnyneve Góbé volt. Erdélyben a székelyeket 
általában góbéknak gúnyolják, ami ártatlanul vagy 

együgyűleg is furfangos embert jelent. Én azt hiszem, 
hogy a székely gőbé, s a magyarországi kópé eredeti- 
leg egy jelentőséggel bír." 


ARANY JÁNOS 


Arany egyike Magyarország legnagyobb költőinek, 
s neve egy vonalon áll a Vörösmarty és Petőfi nevei- 
vel. Toldyja kivívta az. ángol, francia és német ítészek 
tiszteletét is. Ő a forradalom előtt és alatt szalontai 
falusi jegyző volt; most Nagy Kőrösön tanár. Én 1855 
szeptemberben ismerkedtem meg vele, midőn Tompa 
Mihállyal Zemplint utazván be, engem is fölkerestek 
Sátoralja Újhelyett, s innen együtt mentünk, velünk 
jőve Szemere Miklós és Vályi Pál is Sáros Patakra 
Erdélyi Jánoshoz, kinél egy jó estvét töltöttünk. Aranyt 
a felületes vizsgáló inkább rút, mint szép emhernek 
tartja. Az ő — lelki — szépsége, mely az arcnak vonzó 
s ellenállhatatlan kellemet kölcsönöz, szemében s nézé- 
sében, és ezek kifejezésében áll. E szemben félreis- 
merhetetlenül nyilatkozik a geniálitás, a hatalmas 
költői szellem, s a gyermeteg kedélyesség. Ő higgadt 
komoly férfi. 


GRÓF ATTEMS** 


Cs. kir. nyugalmazott huszárkapitány, vagy talán 
őrnagy, s 1849—50- és 51-ben tagja a pesti haditör- 
vényszéknek, mely annyi becsületes és szabad magyar 
emberre mondotta ki a halálos ítéletet önkénytesen és 
Parancs szóra, legtávolabbi fogalmával sem bírván sem 


* A kópé a román copil (fiú) származéka, a góbé pedig 
amannak alakváltozata. A kópé-ből a góbé úgy alakult, mint 
ahogy a régebbi kazdag-ból gazdag, a cavalier-ből gavalér, a 
kirün-ből girëny: görény lett. 

"§ A családnév után ( )-ben: Keresztnevét nem tudom. — 
Nekem sem sikerült nevét kiegészítenem. 

a hazai törvénynek, sem a viszonyoknak, nem en- 
gedvén a vádlottnak, ki merőben idegen és törvény- 
telen ítélőszék elébe voncoltatott(!), szóbeli saját védel- 
mén kívül (melyet az auditor" német nyelven, s tet- 
szés szerint jegyzett föl), sem más védőt, sem tanúk 
eléállítását. Attems becsületes ember volt, aki szívesen 
segittendett, de nem állott hatalmában. 


ÁGOSTON JÓZSEF 


Képviselő 1848-ban, amnesztiát nyert 1850. július- 
ban, mint egyike azon 209 — úgynevezett , compro- 
mittált" egyénnek, kiknek a császár amnesztiát adott. 
Ezen amnesztia a Haynau július 5-i szeszélyes eljárá- 
sának erkölcsi kényszerűséggel bíró kifolyása volt. 
A maga helyén bővebben fogok erről szólani. 

Ágoston Pesten a szélső baloldalhoz, vagyis a Ma- 
darász-párthoz tartozott. Sokszor, hosszadalmasan és 
unalmasan beszélt. Mikor az országgyűlés Debreczenbe 
ment, Ágoston nem követte, később azonban, többek- 
hez hasonlólag az eseményekből a dolgok jobbra for- 
dulását vélvén kiokoskodni, megjelent Debreczenben, 
nevének a képviselők sorából lett kitörlése után, el- 
követve mindent, hogy visszavetessék, de hasztalanui, 
noha szép neje nem egy befolyásosabb képviselőnél 
alázta meg magát, mint kérelmes. — E nőnek 1850- 
ben nagy befolyása volt Ernst császári staabs-audi- 
torra.** Schodelnőnek pedig Ágostonnőre. Ezen a csa- 
tornán tudtunk meg mi, akik foglyok voltunk s azok 
is kik szabadlábon védelmezhették magukat, sok oly 
dolgot, melyet előre tudni hasznos volt. 

Általában szólva, Ágoston sem tehetség, sem jel- 
lem, de nem is ostoba s nem is rossz ember. Ő olyan, 
amilyen legtöbb ember van a világon: gyenge ember. 


* — hadbíró. 
+*+ — főhadbíró. 

ÁNYOS PÁL 


Képviselő 1848-ban. Ő sem követte az ország- 
gyűlést Debreczenbe, s ezért amnesztiát kapott 1850. 
júliusban. Ányos csak arról nevezetes, hogy az egész 
országgyűlés alatt csak egyszer szólalt meg, s az is 
szerencsétlenül ütött ki. A pálinkafőzés megadóztatása 
tárgyaltatott. Ő nagynak találta a kivetett adót, mert 
ő maga is nagyban főzette a pálinkát; nem állhatta 
meg tehát, hogy fel ne szólaljon, de zavarba jővén, azt 
találta mondani, hogy ő ezen a téren elegendő isme- 
rettel bír, miután ő évek óta és nagy mennyiségben 
főzeti — a krumplit pálinkából. Másnap Pálfi Albert, 
a , Martius 15-ike" szerkesztője jó tréfát csinált ebből 
magának és a közönségnek, nevetségessé téve a , szűz 
beszéd"-et. Ányos nem értette a tréfát s elégtételt köve- 
telt. Ők megverekedtek, s Pálfi kalapja emléklövést 
kapott. Ányos ezzel nem akart megelégedni; ő újból 
lőni akart, és miként mondta mindig lőni egész nap 
mindaddig, míg agyonlövi ellenfelét. Segédnökei csak 
nagy bajjal tudták lecsillapítni. 


BAJZA JÓZSEF 


Bajzát 848-ban ismertem meg, adván néki Kos- 
suth, mint a Kossuth Hirlap szerkesztőjének azon 
nem indokolható előjogot, hogy a honvédelmi bi- 
zotmány ülésein, mint néma figyelő, jelen lehessen. 
Kritikai lapjai s nehány versei többet érnek, mint 
politikai tehetsége. Szánandó sorsra jutott szegény: 
ezen utóbbi időben elméjében meghabarodott. 


BAKÓ JÓZSEF 
Birtokos Udvarhelyszékben, Siklodon, azelőtt gaz- 


dasági tiszt br. Jósika Jánosnál, ahol megvagyonoso- 
dott. Ezen ember életében arról lett nevezetes, hogy 

éveken át, egész haláláig vaknak adta ki marját, s e 
nehéz szerepet, noha jól látott, vaskövetkezetességgel 
vilte keresztül. Ő a kormány kémje voll, természeti 
ösztönből inkább, mint anyagi haszonért. Nem volt 
senki Udvarhelyszéken, s a szomszéd hatóságokban, 
kit Bakó meg ne tisztelt volna titkos vagy nyilvános 
feladásaival. Ezen szenvedélye (mert inkább lehet en- 
nek, mint haszonvágynak nevezni) végre is életébe 
került. 

Erdélyben az adóztatás rendszere a forradalom 
előtt más volt, mint Magyarországon. Ott az adóbiz- 
tosok minden évben öszveírták minden helységben az 
adózók köblöseit" s marháit, e szerint róván ki a reá- 
jok eső adómennyiséget. Ezen adórendszer mellett, ha 
azt az illető tisztviselők szigorúan kezelik, Erdély 
adózó népe nehány év alatt tönkrejut. A hatósági 
pénztárnokok és adóbiztosok tehát, ahelyett, hogy ki- 
menve a határra, s bejárva a pajtákot, minden köblöst 
s minden marhát bejegyeztek volna, megelégedtek 
azzal, hogy öszvehíván a helység bíráit és csküttjeit, 
ezeknek szóbeli feladása nyomán készítették az adó- 
tabellákat. Természetes, hogy a helység előljáróinak 
sem állván érdekökben a szigorú eljárás, annyi köblöst 
s főleg marhát vontak ki az adó alól, amennyit csak 
lehetett. Ezen eljárást ismerte az erdélyi kormányszék 
is, de szemet hunyt, nem tudván másként segíteni a 
szegény adózón. Ezt szükség volt elmondanom, hogy 
érthető legyen a Bakó tragikus vége. — Bakó 1846-ban 
feladást menesztett a kormányszékhez, bevádolván 
Udvarhelyszék egész tisztikarát az adó-öszveírás miatt, 
mely által a királyi kincstár évenként roppant öszveg- 
gel károsodik, s szigorú nyomozást és idegen hatósági 
tisztek általi öszveírást kért. A kormányszék termé- 
szetesen igent mondott, a feladást ad acta tette, s a 


* E tájt a földeket aszerint mérték, hogy hány köböl (mérő) 
gabonát lehetett bele vetni. Egyébként egy pozsonyi mérő 62:5, 
egy pesti mérő 93"7 lit. volt. 

836-i öszveírásban mi változás sem történt. Bakó ekkor 
Bécsbe ment Metternich herceghez, s bevádolta a kor- 
mányszéket is. Ennek következése a lett, hogy a kor- 
mányszék parancsolatot kapott a végre, hogy az 1837-i 
adóöszveírást az egész országban magok a tartományi 
biztosok személyesen hajtsák végre, minden köblöst 
a helyszínén, s minden marhát a pajtákban írván 
öszve. Úgy is lett. A többi tartományi biztosok az or- 
szág más részeiben oly módon jártak el, hogy az adó 
majd mitsem emelkedett, hanem a Székelyföld biztosa, 
Thury Ignác, érdemet akarván magának szerezni, 
nagyon szigorán, s a rendelet betű értelmében kezdette 
meg az öszveírást legelőbb is Udvarhelyszéken, Szolok- 
mában. Ezen helység határos Siklod- és Kismöddel" 
is, ahol én laktam. Thury bevégezvén Szolokmában az 
öszveírást, mely e nagyon kis falu adóját néhány száz 
forinttal szaporította, átment Siklódra. Ez nagy hely- 
ség, két nagy meredek hegy oldalában fekszik, melyek 
között patak foly. A siklódiak, kik mind szabad szé- 
kelyek, s egyetlen úr sem lakott közöttük, Bakót a fél- 
urat kivéve, már értesültek volt a szolokmai öszveírás- 
ról. Thury hasonló modorban kezdette meg Siklódon 
is az öszveírást a helység házánál. Bakó jelen volt, s 
ha netalán Thury néha engedékeny akart lenni, Bakó 
fenyegette nyiltan a falusiak előtt, hogy őt is feladja 
Metternichnek. Ez így folyt egy nap. A falusiak csen- 
desen és engedelmesen viselték magukat. Estvefelé 
Thury, talán sejtve mégis valamit, befogatott s Etédre 
ment hálni, másnap visszatérendő. Mikor Thury felült 
a szánjába, Bakó kérte, hogy venné föl őtet, s vinné 
el házáig, mely útba esett, de Thury nem vette fel, 
Bakó tehát saját szánja után küldött, s azalatt vissza 
ment a falusiakkal együtt a helység házába. Alig volt 
Bakó a szobában, az emberek kezdettek betódulni, 
mind többen-többen, nyomva az elsőket előbbre, s 
ezek Bakót egész a falig, míg a tömeg testsúlya agyon- 


e Ma: Küsmöd. 

nyomta, anélkül, hogy valaki csak egy újjal is bán- 
totta, vagy hogy ezen feldühödött sokaság az egész 
eljárás alatt egyetlen egyet szólt volna. Bakó meghalt. 
Ekkor a falusiak eltávoztak, s a szobában ott hagyták 
a hullát, melyet az azalatt megérkezett kocsis lélek- 
telenül s egymagában talált a padlaton. Ennek híre 
még azon éjjen Etédre hatott, s Thury hajnalban 
tovább állott, nem folytatva többé sehol az öszveírást. 

Testvérem, Pálffy Elek, mint ezen kerület király- 
bírája, megkezdette a nyomozást, de eredményre nem 
jutott. Az egész falu, öreg és gyermek, férfi és asz- 
szony egy emberré vált, s ezen egy nem vallott. Az 
egész falut kefogatni nem lehetett, egyébiránt is a sza- 
bad székelyt a törvények szerint sem testi büntetéssel 
büntetni, sem az elítélés előtt befogatni nem volt sza- 
bad, a tettenérés esetén kívül. A dolog Bécsig ment, 
s onnan jött rendelet következtében egy lovas divizió 
rendeltetett Siklódra mint katonai executio a polgári 
hatóság mellé, remélve ott fent Bécsben, hogy annyi 
katona és ló tartása s a fegyver látása majd megféleni- 
líti a siklódiakat. De rosszul ismerték akkor is Bécs- 
ken a székelyt! Mikor a divizió gr. Török Sándor őr- 
nagy — mostan F. M. L.* — vezérlete alatt Siklódhoz 
közelgett, a falusiak a hegyről nézték. Ekkor mondotta 
egyik közülök azon nevezetes mondatot, melynek 
értelmét egész horderejében ő maga legkevesebbé fogta 
fel: , Héj komé! Ne volna csak több katona a világon, 
evvel majd csak elbánnánk". — Mi is, t. i. Magyar- 
ország elmondhattuk volna teljes öntudattal? 849-ben 
az osztrákokkal szemközt a jó székely szavait. — A 
dolog vége az lett, hogy miután gr. Török mintegy 
300 emberével és lovával talán két hónapig Siklódon 
unatkozott, s a nyomozás folyt, egy 80 éves aggastyán 
eléállott, s azt vallotta, hogy ő egymaga, anélkül, hogy 
egy lélek is tudott volna felőle, ő maga nyomta agyon 
Bakót. 


s Feldmarschal-leutnant — altábornagy. 


A katonaság elment, az öreg ember törvényes ke- 
zesség mellett szabadlábon maradolt a per lelolyásáig, 
mely avval végződött, hogy az öreg ember, ki magát 
a faluért feláldozni akarta, még azon évben meghalt, 
szép természetes halállal. — Igen sajnálom, hogy nevét 
elfelejtvén, nem adhatom át az utókornak. A Bakó 
halálán pedig mindenki örvendett, még az is, aki az 
ily népbíróságot semmi viszonyok között sem helye- 
selheti. 


DR. BALASSA JÁNOS 


Magyarország leghíresebb orvosa, egy kedves, mí- 
velt ember. Haynau valami csekélységért Balassát is 
elítéltette, talán négy vagy hat hónapi fogságra, de 
két hónap mulva szabadon bocsátotta, talán csak 
azért, mert megunta azon tömérdek kérvényt, mely- 
lyel Balassa mellett naponta ostromoltatott. 


BALASSA KONSTANTIN " 


Nyugalmazott huszárőrnagy, s a haditörvényszék 
tagja Pesten. Ő írta a hadseregben annyira elterjedt 
kézikönyvet a lovak szelíd bánásmód általi vasaltatá- 
sáról. Egyébiránt nevét csak azért jegyeztem föl, hogy 
az utókor legalább tudja, kik voltak azon cpiberek, 
akik a vészterhes és véres időben életünk és vagyonunk 
fölött tetszés szerint ítéltek. 


BALOGH DÁNIEL 


Főhadnagy 830-ban a főherceg József nevét viselt 
2. huszárezredben. Ezen ember inkább csak úgy, mint 
lélektani talány vagy tanolmány tette önmagát neve- 
zetessé. 


s Keresztneve helyett ()-ben: Keresztnevét nem tudom. 

Balogh mint közlegény kezdette meg a katonai 
pályát. A francia háború alatt, mint káplár és őrmes- 
ter egyike volt nemcsak a legvitézebb, hanem a legvak- 
merőbb katonáknak. Merészsége közmondásos volt az 
ezredben, s csaknem az őrültségig ment. Mellét egy 
arany és egy ezüst érme díszítette. Később hadnagy 
lett, s 829-ben első főhadnagy volt. Ekkor más ezred- 
ből elejébe hozták gr. Szechént kapitánynak. Ez egy 
horgas lábú, csámpás uracs volt, ki nemhogy valaha 
lőport szagolt volna, hanem mindössze is alig szolgáll 
pár év óta. Ez természetesen a többi fő- és alhadna- 
gyokat is, de különösen Baloghot nagyban bosszan- 
totta. A tisztek rövid úton elbántak volna Szechénnel, 
de ép ezen időtájt igen szigorúan tilalmaztatott a had- 
seregben a párbaj. A fő- s alhadnagyok tehát abban 
egyeztek meg, hogy Szechént se ne provokálják, se ne 
inzultálják szóval és tettel, hanem csak erkölcsileg. 
Úgy is lett. Ha Szecsén bement valamelyikhez, az ki- 
ment a szobából; ha vendéglőben Ízült egy asztalhoz, 
a többiek fölkeltek. Ez hosszason így foiyt, s Szechén 
mindezt zsebretette. Végre Balogh megunta ezt a pasz- 
szívitást, s szóval is inzultálta Szechént. Ez elégtételt 
követelt és Balogh — megtagadta. Ezen esemény rop- 
pant zajt ütött a tisztek között, s Baloghot kérdőre 
vonták. Ő azzal mentette magát, hogy úgy egyeztek 
volt, hogy ne verekedjenek Szechénnel. A tisztek azt 
felelték, miként ők csak abban egyeztek meg, hogy 
szóval ne inzultálják Szechént, de nem abban, hogy 
meg nem verekednek vele, ha ő kér elégtételt bármelyik- 
től is, s miután Balogh szóval is megsértette Szechént, 
s ez kihívta, kötelessége megverekedni. Balogh most 
azzal kezdette magát mentegetni, hogy neki egy öreg 
anyja van, s mit fog az csinálni, ha ő elesik, s ezen 
egyszer oly merész katona sírni kezdett. Ezt megtud- 
ván az ezredes, királyi herceg Würtemberg Sándor, 
más ürügy alatt profoszhoz" küldte Baloghot. Ekkor 


8 Profos — börtönőr, 

két hadnagy, Fachini és Gombos bementek Baloghoz, 
egy harmadik kardot is vive magukkal köpenyegök 
alatt, kényszeríteni akarták, hogy ha Szechénnel ne- 
talán következetességből nem akar verekedni, bizo- 
nyítsa be, hogy ezt nem gyávaságból teszi, s vívjon 
meg közülök egyikkel. Balogh ezt is megtagadta. Ek- 
kor Gombos és Fachini a Balogh kezébe adták a har- 
madik kardot, s ők a magokéval elkezdették kard- 
lapozni, hogy kényszerítsék párbajra a tisztikar be- 
csületiért. Mind hasztalan. Balogh tűrte a meggyalázó 
ütéseket és sirt. Az ezredes, ki mindezt tudta, néhány 
hónapig profosznál tartotta Baloghot, s ekkor áttet- 
ték a Fuhrocsenhez. Ezen idő alatt, addig fekete haja 
tökéletesen megfehéredett s félév mulva bánatában 
meghalt. Az ezred legvitézebb katonája ily gyáván vé- 
gezte pályáját. 


BALOGH JÁNOS 


Hajdan híres barsi követ, 1848-ban képviselő. 
1849-ben kivándorlott Törökországba; 8851-ben szep- 
tember 22-én neve akasztófára szegeztetett Pesten. Ba- 
logh János és névrokona, Balogh Dániel között az a 
hasonlatosság van, hogy mindkettő fényesen kezdette 
pályáját, s mindkettő nyomorultul végezte. Balogh Já- 
nos a forradalom alatt sehogy sem igazolta azelőtti 
hírét. Ő nem tanúsított legkisebb tehetséget is, sem 
mint szónok, sem mint politikus, legkevésbbé pedig 
jellemet, sem mint a nemzet képviselője, sem mint 
férfi. Mint oly képviselő, akit multja feljogosított arra, 
hogy egyike legyen az irányadóknak, nemcsak állást 
nem bírt foglalni, hanem cél, irány, elv és akarat nél- 
kül engedve magát a napi események hullámzása által 
egy ideig jobbra és balra löketni, azután a Madará- 
szok vak eszközévé aljasult, lesüllyedve az erkölcsiség 
azon legalacsonyabb fokáig, melyen a hóhérinas áll. 
Mert tagadhatatlan, hogy ő a Lambert tábornok meg- 

gyilkoltatásában tényleges eszköze volt Madarász 
Lászlónak. Annyi bizonyos, hogy azon gyászos vér- 
napon és órában többen látták Baloghot egy szuro- 
nyos puskával a felbőszült tömeg között, nemcsak a 
hídfőnél, hanem a hídon is, úszítva a vérszomjas nép- 
söpredéket az áldozatra. Megerősíti ezen gyanút a kö- 
vetkező eset is. A képviselőház elnökei a ház tisztje, 
Ári által naponkint bizonyos számú nemzetőrt ren- 
deltek ki szolgálatra, kik a városi redoute-teremnek 
(hol a gyűlések tartattak), udvarán, lépcsőin s más he- 
lyeken őrt állottak. A Lambert meggyilkolása után 
pár héttel egy nemzetőr jelentette magát Pázmándy 
Dénes elnöknél, jelentve, hogy szeptember 28-án 1 óra 
tájt egy nagy fekete szakállú, középkorú és termetű, 
barna úr lerohanva a teremből a lépcsőkön, megszó- 
lította őtet, a nemzetőrt, ki épen a lépcső alján őrt 
állott, hogy adja által neki egy kis időre szuronyos 
puskáját. A nemzetőr vonakodott, de azon úr részint 
kérelem és fenyegetés által mondván, hogy ő mint 
képviselő parancsol a nemzetőrnek, részint erővel el- 
vette a puskát, s odaadta helyette botját, melyet a 
nemzetőr Pázmándynak átadott, mondván, hogy tartsa 
meg addig, míg ő a puskát visszahozza. Pázmándy 
a nemzetőrtől átvett botban azonnal reáismert a Ba- 
logh botjára. A nemzetőr puskáját követelte Pázmándy 
által visszaadatni, de miután a puska elveszett, a nem- 
zetőr anélkül, hogy azon úr nevét megtudhatta volna, 
más puskát kapott. Egyébiránt Kossuth, ha talán maga 
nem adta is az intést Baloghnak, de tudta, hogy ez 
minő részt vett a Lambert meggyilkoltatásában, mert 
még aznap Komáromba küldötte Baloghot hivatalos 
minőségben, s ha jól emlékszem, többé vissza sem 
jött, hanem talán a táborba ment s később kimene- 
kült Törökországba. A gyanú szennye mindenesetre 
reátapadott. Vele kivándorlott egyik fiát (keresztnevét 
nem tudom), még súlyosabb és borzasztóbb vád ter- 
heli, az t. i. hogy Bemet ő mérgezte volna meg. Leg- 
alább többen azok közöl, főleg honvédtisztek, kik Tö- 

rökországba menekültek s később visszatértek, egy- 
hangúlag állították ezt. Én mindjárt kezdetben, mikor 
Baloghot 848-ban megismertem, véghetetlenül bámul- 
tam, hogy miként dicsőíthette egykor két ország ezen 
ember nevét. Egyébiránt több magyarországi, ú. n. 
megyei és országgyűlési notabilitással jártam így. A 
távolból, mielőtt személyesen ismertem volna őket, 
többet közülök nemcsak bámultam, hanem valóságos 
kegyelettel viseltettem irántuk, mintegy szédelegve te- 
kintve föl azon mérhetetlen magasságba, ahol őket 
fölöttem állani képzeltem; a közelben aztán egyszerre 
vagy lassankint lefoszlott fejökről a dicssugár, s ha- 
sonlók lettek a holt tengerágak foszforikus tüzéhez, 
mely csak estve és a távolból szikrázik fel, ha moz- 
gásba hozatik, hasonlólag a legmeglepőbb tüzijáték- 
hoz, s pedig az egész nem egyéb poshadt vízcsep- 
peknél. 


BARCSAY JÁNOS 


Ítélőmester Erdélyben 841 előtt. Ezen év köröl, 
de nem emlékszem, mikor, egy tutajon állván a Ma- 
roson, véletlenül a vízbe esett, s amint belekapasz- 
kodva a tutaj fájába, föl akart emelkedni, egy más 
tutajt a víz odacsapott s feje a kettő között össze- 
zúzódott. Barcsay János egy igen nagyon becsületes 
és értelmes ember volt; nagyanyja Pálffy leány, s 
testvére volt az én nagyatyámnak. Neje br. Jósika 
leány. Egy fia és egy leánya maradott. A fiúból, hogy 
mi lett, nem tudom; Polixéne leánya — gr. Lázár 
Móricnő — lelkes honleány s nagyon eszes nő. Eszes 
és jól eltalált bírálatot írt a Pesti Naplóban 855-ben 
Kemény Zsigmondról mint regényíróról. 


BARNA MIHÁLY 


Forradalom előtt semmi, de a szó valódi értel- 
mében semmi. Forradalom alatt forradalmár — szó- 

val, forradalom után császári megye-törvényszéki 
ülnök Sátoralja Újhelyt. — — — — — — — A Barna 
úr atyja szakács volt; ő maga szatócsinas itten, azután 
eszébe jutott úrnak lenni, s egy kevés törvényt tanol- 
ván, ügyvédi segéd lett. 850-ben pedig neki esvén ő is 
a már nem félelmes, mert meghalt forradalomnak, ha- 
rapta és marta amint tudta, s az osztrák kormány aztán 
e szép kutya-tulajdonért megyei ülnökké tette, de már 
854-ben elcsapta, mert még neki is sok volt a Barna úr 
megvesztegethetősége, mint bírónak. Bizony pedig, 
akit ez a kormány erkölcsi hiba miatt lök el, annak 
nem közönséges romlott embernek kell lenni; Barna 
úr pedig politikai ürügyet nem szolgáltatott, mert hi- 
szen odáig ment, hogy mikor a rendelet lejött az 
itteni törvényszékhez, hogy ügykezelését ezután né 
metül vigye, Barna úr, ki nagyon rosszul beszél s 
még rosszabbul ír németül, azt nyilvánította a tör- 
vényszék gyűlésében, miszerint ő nagyon örvend ezen 
rendeletnek, mert ő jobban szeret németül beszélni 
és írni, mint magyarul. — S lám mégis elcsapták. 


Ilyen becsületes magyar emberek a mostani ma- 
gyar hivatalnokok, nagyon, de nagyon kevés kivé- 
tellel. 


BARTHA MÓZES 


Erdélyi kormányszéki secretarius 1823-ban és a 
köröl. A jó öreg úrról csak azért teszek említést, 
mert egy vagy két évig mint tanuló nála kosztoztam, 
s mert csaknem mint gyermek szerelmes voltam szép 
Rózsi leányába. Ez volt első szerelmem, a szerelem 
virágpora, mely mit sem tudott vágyakról, mely nem 
kérdezte, hogy szerettetik-e, melynek egyetlen bol- 
dogsága, élete: ábrándozás. — Mily boldog idők vol- 
tak ezek! 

BARTHOS EDE 


Képviselő és pénzügyi tanácsos 1848-ban. Elein 
dühös ellenzéki a Bathány minisztérium ellen, s még 
Kossuth ellen is. Ő volt az, aki Kossuthot (mikor ez 
a 32 számból álló ellenzékhez fordulva a szószékből, 
ezt mondta: , Némuljon el a törpe minoritás") öklé- 
vel dühösen megfenyegette. Kossuth másnap magá- 
hoz hivatta, s tárcájánál tanácsosnak nevezte. Kos- 
suth megijedt tőle. Ezen idő óta Barthos csak a 
Kossulh embere volt, de már az év vége felé nagyon 
megszelídült, 849 első napjaiban megszökött, Debre- 
czenbe nem jött el s csak 850-ben találkoztam vele 
újból, nehány nappal azelőtt, hogy engem elzártak. 
Kérdeztem tőle, hogy mit csinál Pesten? Sok habo- 
zás és mentegetőzés után bevallotta, hogy ő császári 
osztrák hivatalban van, koncipista az adóosztálynál. 
Én csak azt mondtam néki, hogy az egykori taná- 
csos nagyon olcsón adta el magát. De ő ezért nem 
haragudott. Ugy hallom, hogy később az osztrák is 
elcsapta. Barthosnak van esze, de jelleme nincs. 


GRÓF BATTHYÁNY KÁZMÉR 


Külügyminiszter 1849 április 14-ike után; kiván- 
dorlott augusztusban, a pesti haditörvényszék által 
kötélre ítéltetett, s neve 1851 szeptember 22-én 
akasztófára szegeztetett Pesten. Meghalt Párisban 
1854-ben. 


Batthány Kázmér szép, eszes férfi volt; egyszer 
hallottam a képviselőházban beszélni Szegeden, s 
noha a magyar nyelvet nem bírta tökéletesen, de 
látszott, hogy jó szónok vált volna belőle. Ő nagyon 
elfogult volt Kossuth iránt, de kivándorlása után, 
mint hallottam, elidegenedett ő is tőle. 

GRÓF BATTHYÁNY LAJOS 


Miniszterelnök 1849-ben. Az osztrák császári 
haditörvényszék által akasztófára ítéltetett s 1849 
október 6-án főbelövettetett. 

Hat siralmas év mult el már, mióta ezen égre- 
kiáltó gyilkosság elkövettetett, s most is, midőn e 
hóhérténvt leírom, fejembe tódul a vér, s átok és 
bosszú szívembe. Nemcsak hogy bosszúálló nem va- 
gyok, de túlengedékeny szívem csak néhány napi 
haragot sem tudott táplálni még azok ellen sem soha, 
akik nékem kárt vagy fájdalmat okoztak szándéko- 
san, de érzem mélyen, higgadt, komoly elhatározott- 
sággal, hogy vérszomjas bírájuk tudnék lenni azok- 
nak, akik Batthyányi Lajost, e kor egyetlen jellemét 
meggyilkolták. S legyen bár bűn, én kérem azt Istent, 
hogy e napot megérnem engedje! 

Én gr. Batthyány Lajost 1848 május végin ismer- 
tem meg. Miután minden ismétlést a lehetőségig ki 
akarok kerülni, ezen eseményt saját életem körvo- 
nalozásából ide teszem által. 

Az erdélyi 1849 májusi országgyűlés két tagból 
álló országos küldöttséget, Wéér Farkast és engemet 
nevezett ki azon utasítással, hogy az unió-törvény- 
javaslat egyik példányával (a másikat királyi biztos, 
br. Puchner generális, küldötte hivatalos úton egy 
katona-futár által) Innspruckba" menjünk, ahol V. 
Ferdinánd akkor, Bécsből menekülve, tartózkodott, 
s ha a másik példány netalán elsikkasztatnék, a ma- 
gunkkal vittnek megerősítését eszközöljük. Utasítá- 
sunk volt továbbá Pesten a minisztériumot megkérni, 
hogy valamelyik miniszter megbizalnék velünk 
Innspruckba menni a cél annál biztosabb és gyor- 
sabb elérése végett. Pestre érkezve, egy este, Emmer- 


$ Inspruck — Insbruck a tiroli helytartóság székhelye, Tirol 
legjelentősebb városa; a bécsi forradalom után ide menekült 
V. Ferdinánd. 

lingnek „István herceghez“ címzett vendéglőjébe 
szállottunk, s Deák Ferenccel, ki ezen vendéglőben 
lakott, még azon estve értekezve, másnap délelőtt 
meghivattunk, a teljes minisztertanácsba. Wéér 
Farkas, mint idősebb, eléadván küldetésünk tárgyát, 
a minisztérium gr. Batthyány Lajost bízta meg az 
Innspruckba menetellel. Jelen voltak ezen tanácsko- 
zásban gr. Batthyányi Lajoson kívül gr. Széchényi 
István, Kossuth Lajos, Deák Ferenc (akiket már az- 
előtt is ismertem), br. Eötvös József és Klauzál Gá- 
bor, Szemere Bertalan és Mészáros Lázár nem vol- 
tak jelen. 

Azon sajátságos hatást, melyet -a Batthyány 
alakja, tekintése és hangja költött fel és hagyott 
hátra lelkemben az első látásra, soha sem azelőtt, 
sem azután nem éreztem. E benyomás a bámulat, a 
tisztelet és bús levertség vegyülete volt. Való-e, 
hogy némely ideges szervezetnél a jövő sejtelmel 
önmagukra vagy másokra vonatkozólag, ellebbennek 
néha a lélek tükre előtt anélkül, hogy a szellemi 
árnyak alakot bírnának adni, érezve csak azt, hogy 
lelkünk mélyén egy futó rezzenés vonul át, melyet 
— akkor legalább — sem indokolni, sem felfogni 
nem tudnak? Nem tudom, de tudom azt, hogy 
Batthyányit megpillantva, egy bús-komoly, fájdalmas 
érzés villant át lelkemen, mely annál nyomasztóbbá 
vált, mentől többet néztem e fejedelmi homlokot, 
melyre világosan reá volt nyomva a fátum jellege. 
De mi vak halandók nem tudtuk annak titkos jelen- 
tőségét lebetűzni. 

A gyászos következés bebizonyította, hogy az, 
amit akkor éreztem, e férfi tragikus sorsának előér- 
zete volt, anélkül, hogy azon érzést csak sejtelmileg 
is indokolni vagy magyarázni tudtam volna. 

Másnap reggel, Wéér és én elindultunk Inns- 
pruckba, meghálva egyszer Bécs, s egyszer Lincz- 
ben, éjjel-nappal utazva máskor. Batthyány nehány 
órával előttünk érkezett volt meg. Ő még az nap 

Ferenc-Károly főherceghez ment, ki akkor az állam- 
ügyeket vezette, tudatván vele saját s a mi küldeté- 
sünk célját, s tudakozódott egyszersmind, hogy az 
erdélyi futár átadta-e már a főhercegnek a hozott 
törvényjavaslatot? Nem szólván néki semmit a ná- 
lunk lévő példányról, csupán annyit, hogy mi mint 
országos küldöttség vagyunk ott, Wéér és én, kérni 
a felséget, hogy a javaslatot mentől előbb törvénnyé 
szentesíteni méltóztassék. Ferenc-Károly azt felelte, 
hogy Őfelsége kész megerősíteni a javaslatot, annyi- 
val inkább, mivel a magyarországi márciusi törvé- 
nyek egyik pontjában megerősítette már az uniót, 
föltételezve azt csak Erdély beleegyezésétől, de az 
erdélyi futár bizonyosan meg nem érkezett, miután 
nekie, a főhercegnek a kérdéses törvényjavaslat még 
át nem adatott. Batthyány lejött s tudatta velünk, a 
főherceg feleletét. Miután én a szolnok—pesti gőz- 
kocsiban reáismertem a fÍutárra, nem foghattuk 
meg, hogy hol késhetik azon ember. Batthyány má- 
sod, harmad s negyed nap, s némelykor kétszer is, 
elment a főherceghez, a főherceg mindíg azt állí- 
totta, valamint környezete is, hogy sem futár, sem 
törvényjavaslat meg nem érkeztek. Már ekkor vilá- 
gos volt, hogy valami úton ki akarják játszani a 
törvény megerősítését. 

Mi kértük a miniszterelnököt, hogy vágja ketté 
ezen cselszövést azzal, hogy terjessze a király elibe 
a másik példányt, melyet mi már átadtunk volt néki. 
Ő azt felelte, hogy ezt csak a legutolsó szükségben 
teéndi, mert ő jobban szeretné, ha ezen mindkét 
országra oly fontos ügy egészen törvényszerűleg 
menne végbe, megtartva még a törvény formalitását 
is; ez pedig csak úgy elérhető, ha a futárt föllelhet- 
nők, s miután ő szintúgy, mint mi is, meg vagyunk 
győződve, hogy ezen embernek rég meg kellett ér- 
keznie, s hogy a főherceg hazudik, talán azt remélve, 
miszerint őt kifárasztja s velünk aztán könnyebben 
elbánnak, azért kér engemet, hogy kövessek el min- 

dent a futár megtalálására. Én nem egyszer keres- 
tem már ezt a szerencsétlen futárt mindenütt, ahol 
csak föllelhetni véltem. Újból megindultam s nem 
volt a kis Innsprucknak egy vendéglője, egy kávé- 
háza, semmi közhelye, ahova be nem mentem; ke- 
restem az őrtanyán is, de a baj a volt, hogy nevét 
egyikünk sem tudtuk, mert Puchner éjjel, s titkon 
indította el őt, s a gőzkocsin is, csak véletlenül bo- 
csátkozva beszélgetésbe egy utazó tiszttel, inkább 
csak reá fogtam magamban, hogy annak kell lenni a 
futárnak, mert ő magát el nem árulta, csak annyit 
mondván, hogy Kolosvárról jő, miután én mondtam 
néki, hogy e napokban láttam őtet Kolosvárt, noha 
sohasem láttam volt. Végre bémentem egy ronda 
kurtakocsmába vagy sörházba is, egészen a város 
végén, s az első, vagyis egyetlen személy, akit meg- 
pillantok egy piszkos asztal mellett, az én sóvárgott 
futárom. 

Egyenesen hozzamentem, mondva: , Én Önt ke- 
resem főhadnagy úr. Ön az erdélyi futár, ki a tör- 
vényjavaslatot hozta." — Ő nem szólt. , Gr. Batthyány 
miniszterelnök azt parancsolja általam Önnek, hogy 
azonnal velem hozza jöjjön." — A tiszt felállt s meg- 
indult, de megint megállva, azt kérdezte, hogy mi 
jognál fogva parancsol néki gróf Batthyány? , Azon 
jognál fogva, — feleltem, — hogy ő Magyarország és 
Erdély miniszterelnöke. Mert nem csak Ön hozott 
törvényjavaslatot, hanem én is, s a felség ezt ma 
megerősítette." — Ezen, talán megengedhető fillen- 
tés nem tévesztette hatását a tisztre, ő azonnal köve- 
tett engem, s én őt a Batthyány előszobájába hagyva, 
bementem, mondva: , Megvan a futár. Itt áll az elő- 
szobában." 

Batthyányi nagyon megörvendett, behívta, s ki- 
kérdezte. S im kiviláglott, mert a tiszt semmit sem 
tagadott, hogy ő előttünk egy órával érkezett, azon- 
nal, utasítása szerint, a főherceghez ment és saját 
kezébe adta át a törvényjavaslatot, kitől azt a szigorú 

parancsot kapta, hogy sehol se mutassa magát to- 
vábbi parancsolatig; s hogy ezért ment azon félreeső 
korcsmába is, nem gondolván, hogy ott reáakadunk. 
Batthyány azonnal a főherceghez ment, s mint ké- 
sőbb ő maga mondta és Zsedényi Eduárd is elbeszélte, 
ki akkor Innspruckban volt, élesen lobbantotta a fő- 
herceg szemire ezen csalfa eljárást, s követelte, hogy 
a futár által hozott törvényjavaslat azonnal a király 
elébe terjesztessék. A főhercegtől a királyhoz ment, 
kérve, hogy még az nap szankcionálja a törvényt. Sze- 
gény, jó, gyámoltalan Ferdinánd mindent igért, de 
azért még másnap sem volt megerősített unió-törvé- 
nyünk. Batthányi ezt igen szégyenlette, midőn a ki- 
tűzött órában mint bizonyosra menvén hozza, kény- 
telen volt bevallani, hogy Ferenc-Károly újból meg- 
csalta. , Hanem ítevé hozza azon haragos büszkeség- 
gel, mely annyira sajátja volt, mint talán senki más- 
nak) — ha ma estve tíz órakor szentesítve nem lesz a 
törvény, én nem vagyok többé miniszterelnök, ha- 
nem akkor nemsokára érezni fogják a Habsburgok 
e lépés következését."" 

Esti tíz órát tűzte ki, hogy legyünk a szokott 
vendéglő ebédlőjében s ő maga hozza el az aláírt 
törvényt, vagy tudatja velünk, hogy nem miniszter 
többé. Mi feszült figyelem- és aggodalommal szám- 
láltuk este a haladó óra minden percét, míg az óra 
tízet, egy, két, három negyedet tizenegyre ütött, s 
Batthyány még mindíg nem jött. Végre tizenegy előtt 
néhány perccel benyitott a szobába. Arca komor 
volt. Mi elébe mentünk. , Holnap reggel indulhatunk. 
Itt az aláírt törvény, átadván azt, Pesten látjuk egy- 
mást. Most jó éjszakát." — Kezet szorított velünk, s 
kiment az ajtón. 

Batthyánynak ezen estve heves összeütközése 
volt Ferenc Károly főherceggel, keserű szemrehányá- 
sokkal és szavakkal illette eztet, a királyt pedig le- 
mondásával fenyegetve, sikerült nékie aláiratni a tör- 
vényt, melynek megerősítése csak az ő erélyének és 

hajthatatlan akaratának tulajdonítható. Ha mi ma- 
gunkban menyünk a királyhoz, vagy kívüle (miként 
később megismertem őket) bármelyik miniszter jöjjön 
el velünk, a törvényjavaslat megerősítetlen marad, s 
az unió elodáztatik, legalább annyi időre, hogy Er- 
dély nem leéndett képviselve az 1848-iki nemzeti gyű- 
lésen. Most utólagosan hányszor nem tettem már ma- 
gamnak e kérdést: jobb lett volna-e, vagy nem? De 
megvallom, most sem vagyok tisztában a felelettel. A 
forradalom Magyarországon úgy is előidéztetik, s ak- 
kor Magyarországnak élet-kérdéssé vált volna, háta 
mögött nem tűrni osztrák hatalom alatt Erdélyt. Ha 
Batthyányi keresztül nem viszi az uniót, Bem kísérti 
meg azt karddal kezében. S aztán, a kedélyek és az 
elemek akkori forrongásában csendesen maradtak 
volna-e az erdélyiek, főleg miután a harc megkezdő- 
dött volna már? Én nem hiszem. De az valószínű, 
hogy törvényes unió nélkül nem lesznek Erdélynek 
oly kebelrázó vésznapjai, mert a szászok és románok 
nem találtak volna ürügyet, sőt érdekökben sem ál- 
landott annyira fölkelni a magyarság ellen; s ha ezt 
mégis teszik, nem elébb, hanem csak akkor, mikor 
már egy magyar hadsereg állandott Erdélyben, s ek- 
kor nem leéndett módjuk oly véres játékot űzni. 

De egy bizonyosan áll előttem: a márciusi törvé- 
nyeknek nem kellett volna megszületniök. De miután 
ezek életbe léptek, a bekövetkezett eseményeknek, ta- 
lán némely kisebb változással, de főbb vonásaiban lo- 
gikailag kellett megtörlénni. 

Térjünk a dologra. 

Másnap Wéér és én elutaztunk, Pesten csak egy 
éjet mulatva, senkit sem kerestünk fel, s innen 48 
óra alatt Kolosvárra értünk, annyira siettünk, hogy 
az országgyűlés, melynek semmi teendője nem volt s 
csak reánk várt, eloszolhassék s a képviselők válasz- 
tását meg lehessen kezdeni. 

Miután feladatul tűztem ki csak azt jegyezni föl, 
amit szemeimmel láttam, füleimmel hallottam, vagy 

saját személyemmel egyenes viszonylatban állott és 
történt (tehát nem életírást tűztem ki magamnak, sem 
történelmet), itt is csupán azon érintkezésekre hivat- 
kozom, melyekben egy és másszor Batthyányhoz ju- 
tottam. Ezen érintkezés szorosabbá és huzamosabbá 
lett 848 szeptemberben, midőn, mint a később honvé- 
delmi bizottmánnyá alakult interpellationalis választ- 
mánynak (melyről bővebben máshol) tagja, mintegy 
három héten át mindennap megjelentem én is 
Batthyánynál. Itt tanoltam ismerni e rendkívüli férfi 
fékezhetetlen, arisztokratikus, de nemes büszkeségét, 
mely sohasem fajult kevélységgé, soha sem aljasult 
gőggé; itt tanoltam ismerni s bámulni annyival in- 
kább, mert alapos tanulmány és ismeretek nem szol- 
gáltak előkészítéseül, azon kitűnő észtehetséget, tisz- 
tán észlelő és kombináló be- és előrelátást, mellyel ő 
bírt, s azon, mondhatni lovagias ragaszkodásért a tör- 
vényszerűséghez, mellyel szembeszállt az alulról vagy 
felülről jövő megtámadásoknak egyenlő erély- és bá- 
torsággal akkor is, midőn éles szeme mindkét felől- 
ről látta feje fölött tornyosulni a vihart, de látta a 
villámokat is, melyek e vészterhes felhőkből, egyik- 
ből, mint a másikból, bármelyik győzzön, le fognak 
villanni e szegény hazára. És ő csak a hazát nézte; 
lelke mélyén csak ezen egyetlen szózat élt, uralkodott. 

Szeptember 26-án vette Batthyány a király saját 
kezű levelét, melyben parancsolja, hogy az ellenséges- 
kedés mindkét részről megszüntessék, míg a fenn- 
forgó viszály a magyar kormány és a horvátországi 
bán között egy általa kinevezett királyi biztos által 
elintéztetik, tudatva egyszersmind, hogy ugyanazon 
napról Iellasich bánhoz is hasonló tartalmú levél me- 
nesztetett. Batthyány közölte a választmánnyal a levél 
tartalmát, s közmegegyezéssel határoztatott, hogy 
menjen el másnap ő maga Sz. Fehérvárra, ahol akkor 
a lellasich hada állott, megtudni tőle magától, hogy 
ő akar-e engedelmeskedni a király parancsolatának, 
vagy nem? — az első esetben meg lehetvén kisérleni 

az egyezkedést. Batthyány szeptember 27-én elindult 
azon szándokkal, hogy 28-án reggel már visszatérend, 
jelentést teéndő még délelőtt a képviselőháznak. De 
szeptember 28-a véres és gyászos, a nemzet becsüle- 
tére homályt vetett nappá lett. Ez nap gyilkoltatott 
meg a király által küldött kibékítendő királyi biztos, 
gr. Lamberg generalis. 

Ezen a megmérhetetlen horderejű nap estvéjén, 
tíz óra tájatt találkoztam megint Batthyányval (en- 
nek körülményeit máshol) gr. Szapáry Antal képvi. 
selő szállásán a sukorói határon egy tanyán, ahol Sza- 
páry, mint önkéntes jővén a magyar táborba, szállá- 
son volt." Megtudva, akkor estve a sukorói korcsmá- 
ban, hogy Szapáry hol van szállva, hozzamentem éji 
szállást kérni tőle. Szapáry magában volt. Mihelyt a 
szobába léptem, első szava volt: , Pestről jösz? Nem 
találkoztál Batthyányval. Ő ezelőtt egy órával indult 
el innen Pestre." Én mondtam, hogy nem találkoz- 
tam vele, lehet azonban, hogy a sötétben elmentünk 
egymás mellett, anélkül, hogy egymásra ismertünk 
volna. Batthyánvi mikor elment Szapárytól, seminit 
sem tudott a Pesten történtekről, Mi véghetetlenül ag- 
gódtunk és féltettük Bathyányt, mert én tudtam s kð- 
zöltem Szapáryval, hogy Madarász Lászlónak sike- 
rült a lázas tömeget, mely már vért ízlelt, Batthyányi 
ellen is felzúdítani, s hogy e tömeg már szállására 
is rontott volt, keresve őt. Egyszerre csak benyit ő 
maga. Különben is szép halvány arca oly halálsápadt 
volt, mintha minden csepp vér elszállott volna abból. 
Amint engemet meglátott, egyenesen hozzám jött, 


" Sukoró és Pákozd között, a Velencei tó tájékán 1848 szep- 
tember 29-én Jellaschich hadai és a magyar csapatok között je- 
lentős ütközet volt. Jelaschich 30.000 emberével szemben előbb 
alig 3500, később mintegy 7000 magyar katona állott, mégia 
estére a bán Székesfehérvárra kényszerült visszavonulni. Ugyan- 
akkor azonban az eredményesen védekező, söt utóbb támadó ma- 
gyar csapat is, a túlerőtől tartva, Martonvásárra vonult vissza. 

megfogta a karomat s a legmélyebb lelki fájdalom és 
elkeseredés kifejezhetetlen hangján mondta: , Mit csi- 


náltak Önök azon a Pesten, — azon a szerencsétlen 
Pesten?" 
Higyje el Méltóságod, — mondtam hasonlólag 


megilletődve, nemcsak a helyzet veszélyessége ál- 
tal, hanem ezen acéljellemű férfi látására, kinek sze- 
mébe a haza előre látott végromlása könnyet sajtolt 
— higyje el, hogy szívesen megváltanám e napot éle- 
temmel, mert én is felfogom ennek következményeit." 
Ekkor kért, hogy beszéljem, el a történteket részlete- 
sen. Én mindent elmondtam, amit tudtam. Ő ezalatt 
indulatosan járt le s fel a szobában, csak ennyit 
szólva néha közbe: , Azok a nyomorultak! Azok az 
őrültek! Oh, az a képviselőház! Az a képviselőház!!" 
Csak egyszer szakasztott félbe, kérdezve: ,,5 Kossuth 
ezen esemény alatt jelen volt a házban? És ő nem 
akadályozta meg? Csaknem hihetetlen!“ — Mikor 
végre azt is elmondtam, hogy az ő szállására ís reátört 
a tömeg, szemei szikráztak. „Ügy, hát az én véremre 
is szomjasak ezek a nyomorultak? Majd meglátjuk, 
lesz-e bátorságuk." — Rövid szünet után hozzatette: 
, Én menyek Pestre még az éjjel." — Szapáry és én 
kérni kezdettük, hogy ne tegye azt; hogy gondolja 
meg, mire, mindenre nem képes egy felbőszített, el- 
csábított népsöpredék; hogy ne tegye ki életét oknél- 
küli veszélynek épen most, midőn legnagyobb szük- 
sége van a hazának életire, — szóval mindent el- 
mondtunk, amit csak tudtunk, hogy más gondolatra 
bírjuk. Mind hasztalan. Őt épen a személyes veszély 
ingerelte, melynek Pesten elébe nézett, s bátorsága 
és büszkesége fellázadt azon gondolatra, hogy ő ki- 
kerülni látszassék azt. Végre egy gondolat villant 
meg fejemben: ,Nem jobb volna-e, szóltam, ha 
Méltóságod innen egyenesen Bécsbe menne?" — 
, Miért Bécsbe?" — , Ha van még valaki Magyaror- 
szágon, feleltem, aki némi hatással lehet az udvarra 
és a bécsi kormányra, úgy bizonyosan Méltóságod az 

és Deák Ferenc, de ő nincsen itt, s a dolog nem szen- 
ved halasztást. Nem gondolja-e Méltóságod, hogy 
személyes jelenléte által talán sikerülne enyhítni 
ezen szerencsétlen esemény hatását, s a dolgoknak 
talán valamivel jobb fordulatot adhatni? Én legalább 
reméllem ezt." — Ő semmit sem szólt, hanem egy 
székre vetve magát, mélyen látszott gondolkozni. 
Nehány perc mulva felkelt, mondva: ,A ház min- 
dent elrontott, Kossuth mindent élére állított s 
nekem nincs reményem, hogy valamit kivihessek. 
De megkísérleni a lehetetlent is a hazának ily des- 
perátus helyzetében talán kötelességem. — Jó hát, 
tette rövid szünet után hozzá, én elmenyek Bécsbe, 
s meglátom, mit tehetek." 

Nékem kő esett le a szívemről. — Batthyány, 
mintegy fél óra mulva, éjfél utáni két óra tájat sze- 
kérre ült s elindult Bécsbe. 

Vajon nem lett volna-e jobb, ha Batthyány ak- 
kor Bécs helyett Pestre menyen? E kérdés fölött so- 
kat gondólkoztam azóta. A későbbi eseményekből 
világosan látszik, hogy Pesten a nép által semmi 
bántódása sem leendett, az is valószínű, hogy a kor- 
mány az ő kezében marad, s nem menvén át egy 
forradalmi bizottmányéba, az egyezkedés nem tétetett 
volna lehetetlenné, csaknem bizonyos pedig az, hogy 
ő akkor követi a képviselőházat Debreczenbe, hol a 
ház hangulata s nézetei annyira megváltoztak volt, 
miszerint csak zászlóra volt szükség, hogy magát 
Kossuth ferde politikája és autokráciája alul eman- 
cipálván, a 848-i törvények alapján annyival bizto- 
sabban kibéküljön az osztrákkal, mivel most már 
adatokkal bírunk arra, miszerint az osztrák, főleg 
az isaszegi ütközet után nagyon hajlandó lett volna 
békülni, meg lévén győződve, mint ezt a Schwartzen- 
berg herceg levelei Páskevich herceghez eléggé bizo- 
nyítják, hogy maga erején a forradalmat legyőzni 
képtelen, azon végeszközökhöz pedig, hogy az oro- 
szokat béhívja, bevallván a tény által Európa előtt, 

hogy tehetetlenebb, mintsem a magyarokkal is bírna, 
csak a legutolsó szükségben folyamodott, midőn ar- 
ról is meggyőződött, hogy a magyar nemzettel Kos- 
suth miatt minden egyezkedés lehetetlen. De ép azért, 
mivel Debreczenben nem volt ember, ki a Batthyányi 
tekintélyét, erélyét, lelki tehetségét és főleg bátorsá- 
gát csak meg is közelítse, mindazon alap, vagy tá- 
masz nélküli tervek, melyeket a békepárt faragott, 
vagy halva született gyermekek voltak, vagy a kivi- 
telnél elvesztve a bátorságot, e párt maga dobott el 
magától tervet és akaratot. — Végül az kétségtelen, 
hogy ha Batthyányi Debreczenbe jő, le nem gyilkol- 
tatik, mert akkor, ő is a forradalom terén haladva 
már, nem bírva tettei törvényszerűségének tudatával 
nem veti magát vak bizalommal a véreb körmei közé. 
De ki bírja mérlegelni az eseményeket, mint a jövő 
nyilvánulásait? Hány vértanú sírjából nem sarjazott 
fel már vallásos vagy politikai szabadság? Ki tud- 
hatja, vajon nem Isten maga, s ép azért engedé-e ki- 
folyni a Batthyányi szent vérét, mert a nemzetnek 
egy ily vértanúra vala szüksége, hogy hamvaiból 
felszálljon egykoron a szabadság szent lelke? 

Bízzunk Istenben, saját életrevalóságunkban s 
ne felejtkezzünk meg szent vértanúnkról! 

Kossuth szeptemberben megkínálta a magyar 
koronával előbb István herceget, s azután Batthyányi 
Lajost. Legalább Kossuth ezen állítását nem egyszer 
hozta fel előttem is. Egyik sem fogadta el. S pedig 
ha Batthyányi elfogadja azt, ki meri meghatározni 
vagy épen tagadni horderejét annak, ha épen most 
e vajudási korszakában Európának, Batthyányi 
maga, ha él, mint megkoronázott magyar király, 
vagy ha így is vérpadon veszendett, fia mint trón- 
követelő él Angolhonban vagy Franciaországban?! 

Sukorói találkozásunk után még csak egyszer 
és utoljára jöttem érintkezésbe Batthyányval, 1848 
Szilvester estvéjén azon nevezetes gyűlésben, midőn 
elhatároztatott, hogy a nemzeti gyűlés Debreczenbe 

költözik és egy választmány küldése a Windisch- 
grétz herceg táborába béke-ajánlattal. Amily vég- 
hetetlen politikai hiba volt meg nem kísérelni a ki- 
békülést 849-ben, mikor tudva volt, hogy az osztrák 
minden őszinte béke-ajánlatot szívesen elfogadna, $ 
meg nem kísérleni akkor, mikor e lépést mint győz- 
tesek tehettük volna, ép oly gyalázat volt a nem- 
zetre, békét koldulni 848-ban, mikor Bécstől Káp9l- 
náig úgyszólva szakadatlan visszavonulásban volt a 
magyar sereg. 

Midőn ezen nevezetes esti gyűlésben a béke- 
ajánló választmány tagjai között a Batthyány neve 
is felhozatott, többen felszólaltak, hogy maradjon 
ki az ő neve, mert könnyen veszély érhetné. Ő felál- 
lott s kinyilatkoztatta, hogy elfogadja a küldetést s 
annyival kevesebbé akar visszamaradni, mert ellen- 
ségei majd bátorsághiánynak magyaráznák azt. Én 
az elnöki állványon ültem Pázmándy rinellett, mikor 
Batthyányi e nyilatkozatot tette, s azon percben 
ugyanazon sajátságos, fájdalmas érzés villant el lel- 
kemben, melyet első látáskor éreztem. Lementem az 
állványról s hozzásietve, kérlem mindenre, ami szent 
előtte, hogy ne mennyen az ellenség táborába, mert 
én meg vagyok győződve, hogy veszély fenyegeti, én 
érzem, hogy saját vesztére menyen a hitszegő em- 
berek közé. Ő megindultnak látszott; megfogta keze- 
met, megszorította s azt mondta: , Inkább a halál, 
mintsem gyávának tartsanak. Isten Önnel! Talán vi- 
szontlátjuk egymást." — Én eltávoztam könnyezve. 
Többé sohasem láttam. Látni fogom-e egy jobb vi- 
lágban? Van-e feltámadás a keresztyén vallás értel- 
mében? Van-e más feltámadás, mint szellemi és 
anyagi, táplálva hullánk az éltető elemeket, táplálva 
szellemi életünk kifolyása a jövő nemzedéknek eb- 
ből fejlődő szellemi életét? 

A Bathyányi befogatását és kivégeztetését meg- 
írni, a történelem feladata. Én csak két dolgot em- 
lítek, melyek a történetírónak annak idején részint 

tájékozásul a Batthyány jellemének megítélésében, 
részint történelmi adatul szolgálhatnak. 

Voltak gaz kegyvadászok, vagy ostoba szájhő- 
sök, kik Batthyánynak azon kísérletét, hogy önma- 
gának nyaküterét elmetsze, gyávaságnak nevezték. 
Nem annyit teszen-e ez, mintha mondanák, hogy az, 
aki önmagát akarja kivégezni azért teszi, mert fél a 
kivégeztetéstől? Aki csak egyszer pillanthatott a 
Batthyányi jellemébe s lelkületébe, azonnal tisztában 
volt önmagával az ok iránt, melynek azon kísérlet 
logikai okozata volt. Nyolc század lefolyta alatt 
Magyarországon csak a nemtelent, s a legközönsége- 
sebb zsiványt ítélték akasztófára; a nemes ember 
halálbüntetése a pallos volt. Nyolc század után elő- 
ször egy nyolc százados nemes családnak, melynek 
büszkeségét nem csak a születés ősi fénye tette köz- 
mondásossá, hanem azon magasztos tudat is, hogy 
a Batthyániak között soha sem volt hazaáruló, s 
most ezen századok dicsőségében gazdag családaak 
egyik legmagasztosabb jellemű ivadékát, Magyaror- 
szágnak törvényes királya által kinevezett törvényes 
miniszterelnökét akasztófára ítéli egy önkénytes for- 
mák között eljáró idegen vérbíróság! És ítéli őtet 
legelőbb ezen hbalálnemre, mely akkor becstelennek 
tartatott, de amelyet azután egy Perényi, Csányi, 
Szacsvay és a tábornokok ép úgy szentesítettek, mint 
hajdan Krisztus a keresztfát. 

Természetes, s lélektanilag nem is lehetett más- 
ként, minthogy a Batthyányy(!) határtalanul, s ne- 
mesen büszke lelkét ezen új és meggyalázó Ítélet 
megragadta, fellázította, s hogy nem tudván kibé- 
külni, vagy elfogadni azon eszmét, hogy az ő mar- 
tirhalála minden halálnemet megnemesít, készebb 
volt önmagának adni a halált, mintsem elfogadja 
azt oly nemben, melyet ő becstelennek tartott. A 
Batthyányi hős lelke nem a haláltól félt, hanem lelké- 
nek, jellemének elem-része, büszkesége undorodott az 
akasztófától. Megcáfolhatatlanul bizonyította be ezt 

azután, midőn, nyakán ejtett sebe miatt a kötél Ál- 
tali kivégeztetés főbelövetésre változtatván, oly nyu- 
godtan, oly nemes bátorsággal ment a vesztőhelyre, 
melynél több s férfiasabb bátorságot annyi áldozat 
között, mely legyilkoltatott, egy sem tanusított. Én 
ismertem Batthyányt; láttam életének egy pár vál- 
ságos percében, s tudom, hogy a bátorság inkább hi- 
bája, mint hiánya volt lelkének. 

A másik dolgot, amit följegyezni akarok, ifjabb 
Pázmándy Dénes elnök-társam beszélte el nekem, 
kivel azt a Batthyányi auditora, Laitzendorf maga, 
ki Pázmándynak régi ismerőse volt, közölte. Laitzen- 
dorf Batthyánynőtől ötezer pengő forintot kapott 
készpénzben, s tízezret igéretben azon esetre, ha fér- 
jit, kinek ügyét ő vitte, megmenti. Laiczendorf meg 
akarta érdemelni az igért tízezret is, s Batthyányi 
elleni vádiratát úgy motiválta, hogy lehetetlen őtet 
halálra ítélni, nem lévén arra elegendő ok. S ezen 
ilyként motivált okirat Bécsbe küldetett. Laiczen- 
dorf tökéletesen hitte, hogy Batthyányi mentve van. 
Ekkor lejött Bécsből a vádirat, azon meghagyással, 
hogy némely pontjai újból s bővebben vizsgáltassa- 
nak meg Laiczendorf által, ki egyszersmind Sófia 
főherceg-asszonytól egy sajátkezű levelet kapott, 
melyben ezen fúria parancsolja Laiczendorfnak, 
hogy az ítéletet halálra változtassa, biztosítván őtet 
egyszersmind, hogy az nem fog végrehajtatni, mert 
a császár, az Ő fia, meg akar kegyelmezni Batthyány- 
nak; de hogy halálra ítéltetése mulhatatlanul szük- 
séges, mások elrettentése végett. Laiczendorf sokáig 
habozott, de részint félve Sófiától, részint bízva is a 
megkegyelmezésben, az ítéletet halálra változtatta. 
Sófia megcsalta Laiczendorfot, s Batthyány kivégez- 
tetett.  Pázmándy nékem azt mondotta, hogy néki 
Laiczendorf megmutatta a Sófia levelét. A Batthyány 
testét meggyilkolhatták, de lelke él mi közöttünk, 
hogy egykor megbosszulja a hazát ! 

BÁRÓ BÁLINTHIT JÓZSEF 


Maros-Vásárhely egyetlen bárója és dandyje 1835 
óta, mikor én megismertem, egész 848-ig. Hogy azóta 
mi lett belőle, nem tudom; legfennebb az, ami volt. 
Ezen ember sajátságos szerencsével bírt. Ő mindíg 
akkor öröklött egy szép birtokot, mikor az előbbivel 
már tisztában volt, azaz elprédálta. 


BÁNFAI SIMON 


A forradalom alatt miniszteri hivatalnok, talán a 
közlekedési ügynél; 851 első félévében a Pesti Napló 
szerkesztője, melyet a Kemény Zsigmond befolyása 
alatt ügyesen, s főleg az akkori viszonyokat tekintve, 
elég szabadon szerkesztett. Azon év második felében 
egyszerre haditörvényszék elébe állíttatott Erdélyi Já- 
nosnak egy névtelen cikkéért, ezen cím alatt: , Gyüjt- 
sük a régi szokásokat" s melyben politikáról egyetlen 
szó sem volt. Bánfai elég becsület- és bátorsággal bírt 
az író nevét meg nem mondani. A lap szerkesztősége 
elvétetett tőle és Récsi Emilnek adatott a kormány 
által. A bécsi kormány ezen első félévben nagyon sza- 
badon engedte nyilatkozni a napisajtót, jórészt azon 
okból, hogy tájékozhassa magát a nemzet véleményé- 
ben az ő oktrojált 849 március 2-i híres-neves chár- 
tája" iránt, melyet azután eldobtak, mert miként her- 
ceg Schwartzenberg miniszterelnök magát Európa előtt 
hivatalosan kifejezte: azon chárta csak azért adatott, 
mert azon időben szükség volt a népek rokonszenvére, 
de ezen ok jelenleg megszűnt, s mert bebizonyult, hogy 
nincs benne gyakorlati életrevalóság. Nem tudom, hogy 
a meghalt miniszterelnök perfidiáját kelljen-e inkább 
bámulni ezen nyilatkozatban, vagy saját tehetetlen- 


$ Az erre vonatkozó megjegyzéseket L a jegyzetek között 
Schwarzenberg címszó alatt! 


ségének önkéntes vallomását, miután a chártát ő is ké- 
szítette?! Abban minden bizonnyal igaza volt, hogy 
azon halva született chárta nem bírt életrevalósággal. 
Minő birodalmi gyűlés lett volna ugyanis az, mely- 
ben századok alatt nem összeolvadni, de egymáshoz 
bár rokonilag közeledni sem tudott s nem akart, 
tizenhárom nemzet ült volna együtt tanácskozni kö- 
zösen, soha nem közös ügyek és érdekek fölött? Oly 
gyűlés, melynek legalább ?/, részit Ausztria örökös 
ellenségei magyarok, olaszok és lengyelek képezték 
volna. Hiszen már az első ülésben vagy kilökjük egy- 
mást, vagy új forradalmat csinálunk. Ép ezért bá- 
multam br. Eötvös Józsefen, ki annyi komoly állam- 
tani ismével bír, mint talán senki más az országban, 
hogy miként tudta magát elámítani ezen nyomorult 
fércmunka által. Ő sokáig kivihetőnek tartotta és pár- 
tolta. Később belátta, hogy nem volt igaza. 

Bánfai Simon, úgy hallom, hogy most magán- 
tanító valahol túl a Dunán. 


BÁRÓ BÁNFFY JÁNOS 


Forradalom előtt ranggal kilépett cs. kir. főhad- 
nagy. Forradalom egész ideje alatt honvédtiszt, s ké- 
sőbb, mint ezredes csapatvezér Bem alatt. Ő is, mint 
a többi ranggal kilépett tisztek, amnesztiát nyert 850- 
ben. 851-ben Erdélybe ment, ahol még azon évben 
meghalt, még pedig nagyon véletlenül. Ő, ki nem- 
csak jelen volt az erdélyi két hadjárat mindenik 
csatájában, hanem egyike volt e vitéz hadsereg leg- 
vitézebbjeinek, visszatér sértetlenül hazájába, s ott 
egy kis csont, mely evés közben torkán akad, meg- 
öli élete legszebb korábon. Bánffy Jánosban nem- 
csak egy igazi becsületes ember, jó bajtárs, s vitéz 
férfi veszett el, hanem egy valóságos katonai talen- 
tum. Bem, aki oly kevés emberrel volt megelégedve, 
Bánffyt nagyra becsülte. 

Béke poraival és a haza tisztelete! 


GRÓF BÁNFFY JÓZSEF 


Fia az elhunyt gubernátor gr. Bánffy György- 
nek, az úgynevezett , nagyúr"-nak, a , fejedelmi em- 
ber"-nek, azon híres férfinak, ki a mult század végén 
s ennek elejin oly ügyesen tudott egy alkotmányos 
országot, az alkotmány megtartása mellett alkotmány 
nélkül kormányozni, aki 1811-ben ép akkor hírdette 
ki a devalvációt, mikor az országgyűlés együtt ült 
Kolosvárt, anélkül, hogy ezen országos rablást a Te- 
kintetes Karok és Rendek elé terjesztette volna, kik 
csak másnap reggel tudták meg az egészet inasaiktól, 
kik rémülve jelentették uraiknak, hogy egy zsemle öt 
forint. 


ne -a w —— Ket. het". — — o S JEE 


Gr. Bánffy József, mint királyi hivatalos tagja 
volt az országgyűlésnek 834, 37, 41 és 46-ban. Ő soha 
sem nyilatkozott az ülésekben, hanem következetesen 
mindíg az ellenzékkel szavazott. Egyébiránt is na- 
gyon becsületes ember, s utolsó kinyomata, mint hű 
jellege az egykori gazdag és független Erdély igazi 
nagyurainak, valóságos dinasztáinak. Bonczhidai nagy 
kastélya, melyet valóságos park veszen körül, Doboka 
megye közgyűléseinek alkalmával mindíg nyitva állott 
néha hetekig, s az egész gyűlés nemcsak szállással lát- 
tatott ely hanem mint egyes vendég reggeli-, ebéd- és 
vacsorával, szóval mindennel, amit szüksége és ké- 
nyelme mindeniknek igényelhetett. Ő maga, hogy 
senkit ne zavarjon, ilyenkor sohasem volt jelen, ha- 
nem jelen voltak inasai, s tisztjeinek meg volt utasí- 
tások, mindenről gazdagon gondoskodni. A gr. Bánffy 
József neve minden cardinalis hivatal választásánál, 
mint sztereotip név állott az ellenzék választó-cédu- 
láin, biztos levén benne, hogy e népszerű névvel min- 
díg ki lehet ütni egy oly nevet, melyet az ellenzék nem 
akart vinni, s Bánffy József mindíg kész volt áten- 
gedni nevét, de hivatalt sohasem vállalt. Helyét látom 
itt egy kis kitérésnek. 

Miután már 1848-ban, mindjárt a nemzetgyűlés 
kezdetén sajnálat- és bámulattal tapasztaltam, sőt ma- 
guk az illetők is kénytelenek voltak bevallani, misze- 
rint Magyarország legtekintélyesebb politikusai, s mán 
akkor, az átalakulás következtében, államférfiai leg- 
kisebb ismerettel sem bírtak Erdélynek, a szomszéd 
országnak, a testvér-hazának sem társadalmi állásá- 
ról, sem közügyi, azaz törvényhozói és közigazgatási 
viszonyairól, sőt nagyon csekéllyel históriájáról is, 
szükségesnek látom rövid felvilágosítást adni itten az 
erdélyi országgyűlés szervezetéről, hogy némely kité- 
telek és elnevezések, melyek helyenkint előfordulnak, 
érthetőkké váljanak az olvasó előtt, ha e jegyzetek 
valaha nyilvánosságra jőnek. Ezt annyival szüksége- 
sebbnek tartom, miután, mint mondva volt, , a mult- 
ból írok a jövőnek“, s ki tudhatja, vajon hány embere 
lesz, egy talán késő jövőjében a magyar hazának, ki 
a már most is multról, bármi kevés ismerettel bírand. 
Az emberek oly könnyen felejtenek! Még a jót is, azon 
okbul, mert könnyen is szoknak meg mindent, még 
a rosszat is. Ki tudhatja, vajon az utókor nem fogja-e 
megszokni, és tűrhetőnek, sőt talán jónak találni azt 
is, amit mi, a jelen nemzedék, mely látta a jobb na- 
pokat, most a kétségbeesésig elviselhetetlennek tartunk! 


Isten ne adja, hogy úgy legyen! Isten ne adja, 
hogy az utókor felejteni tanoljon és szokjék, hogy 
méltatlan ivadéka legyen eldődeinek. 


Miután nem históriát írok, csak a legszükségeseb- 
bet említem meg. Az erdélyi országgyűlésnek nem volt 
felső és alsó háza, hanem csak egy. Ezen egy ház 
három alkotó elemből állott: a követek, a regalisták, 
vagy királyi hivatalosok és a főbb tisztviselőkből. Az 
egész az egyesült három nemzetből, magyar-, székely- 
és szászból volt alkotva. 


A román — — — hasonlólag a magyar és szé- 
kely nemtelenekhez, nem volt fölvéve az egyesült 
nemzetek közé, következőleg törvényhozási joggal sem 

bírt, egész 848-ig, midőn a március 15-i alkotmány a 
románokat is emancipálta. 

Voltak tehát magyar, székely és szász, s ezeken 
kívül városi követek. A magyar követeket küldötte, az 
ú. n. Partiummal együtt 11 megye és két vidék, min- 
denik kettőt, tehát összesen 26 magyar követet. A szé- 
kely követeket küldötte 5 székely szék, öszvesen 10-et. 
A szász követeket 11 szász szék, öszvesen 22-őt, követ- 
küldési joggal bíró magyar és székely város (mert a 
szász városok e joggal nem bírtak), ha jól emlékszem, 
17 volt, tehát városi követ 34, öszvesen tehát a köve- 
tek száma 92 volt." 

A második alkotó részt képezték a regalisták, s 
ezeknek törvény szerint, nem lett volna szabad meg- 
haladni a követek számát, de talán két annyinál is 
többre ment. Ezeket a fejedelem hívta meg külön meg- 
hívó-levél által, s innen neveztettek királyi hivatalo- 
soknak, vagy regálistáknak; s az egyszer meghivotta- 
kat nem lett volna szabad többé kihagyni. De a kor- 


s A magyarföldi megyék a következők voltak: Alsó- és 
Felsö-Fejér, Hunyad, Torda, Küküllő, Doboka, Belső-Szolnok, 
meg a Partiumtól Erdélyhez csatolt Kraszna, Közép-Szolnok, 
Zaránd megye és Kövár vidéke. — Székely szék öt volt, ú. m. 
Udvarhelyszék, Keresztúr- és  Bardóc-fiúszékkel, Háromszék 
(Sepsi-, Kézdi, Orbai és Miklósvár-székből alakult), Csíkszék, 
Gyergyó- és Kászon-fiúszékkel, Marosszék és Aranyosszék. — 
A közjogi értelemben vett szászföld 9 székre és 2 vidékre oszlott; 
ezek; Begesvár-, Medgyes-, Szászsebes-, Szerdahely-,  Szeben-, 
Köhalom-,  Újegyház-,  Nagysink-, Szászváros-szék, Beszterce 
vidéke és Brassó vidéke. — Minthogy a szász székek és vidé- 
kek közjogi tekintetben nem tekintettek székhelyeiktől külön 
politikai testületeknek, a városok, ha szabad királyi városok is 
voltak, csak vidékökkel együtt küldöttek 2—2 képviselőt. — 
Ezeken kívül Kolozsvár, Gyulafejérvár, Szamosújvár és Erzsé- 
betváros, mint magyarföldön fekvő szabadkirályi város, Abrud- 
bánya, Vizakna, Vajdahunyad, Hátszeg, zék, Kolozs és Zilah, 
mint ugyanott fekvő mezőváros, Marosvásárhely, mint székely- 
földi szabad királyi város, Oláhfalva kiváltságolt község, Ud- 
varhely, Kézdivásárhely, Sepsiszentgyörgy, Illyefalva, Csíkszereda 
és Bereck, mint kiváltságolt mezőváros mindenik 2—2 követet 
küldött. 

mány, t. i. a bécsi, erre sem sokat ügyelt, valamint a 
törvény azon szavaira sem, hogy a regalisták a potior 
nobilis-ekből hivassanak meg. Így például a 837-i or- 
szággyűlésre meghívó-levelet kapott volt egy Zak 
nevű úriember is, akinek nagyatyja brassói hóhér 
volt. Ezen egyén most valami magas császári hivatal- 
ban van Bécsben. Minden regalista egy szavazattal 
bírt, valamint a városi követek is szintúgy, mint a me- 
gyeiek, s e szerint egy kis város vagy helység, mert 
ilyen is volt, annyival mint a legnagyobb megye, egy 
regalista pedig annyival mint fél megye. Ennél na- 
gyobb anomáliát alig lehetett volna kigondolni. 

A harmadik elemet képezték a kormányhivatal- 
nokok, ú. m. a gubernátor és a gubernialis consiliá- 
riusok, vagy magyarul: kormányszéki tanácsosok, a 
főispányok, főkapitányok, főkirálybírák és a királyi 
tábla elnöke a valóságos ülnökökkel. A kormány és a 
Rendek egyiránt bírtak kezdeményezési joggal. Ezen- 
kívül az országgyűlés választotta az ú. n. cardinalis 
hivatalnokokat, a kincstárnokot, az országos elnököt, 
a kormányszéki korlátnokot, a tartományi főbiztost, 
a királyi tábla elnökét és a kormányszéki tanácsoso- 
kat. De ezen egész választási jog, absztrahálva attól, 
hogy ingerültséget idézett elő a pártok között, s a tör- 
vényhozást hozza nem illő, de kikerülhetetlen kortes- 
kedésre aljasította, még ezen felől illozórius is volt, 
mert négy törvényes vallás létezvén: a katolikus, ev. 
református, ev. lutheránus és unitárius, s minden val- 
lásból hármat, öszvesen 12 nevet kelletvén minden 
egyes állomásra megerősítés végett a fejedelem elébe 
terjeszteni, csaknem lehetetlen volt kikerülni a kor- 
mány jelöltjeit. 

Ezen csodás öszvealkotását véve az országgyűlés- 
nek, hatalmában levén a kormánynak per usum, s e 
hatalmát bizony gyakorolta is, annyi regalist bocsá- 
tani ki, mint amennyit tetszett, csaknem megfogha- 
tatlan, hogy négy országgyűlésen, a 834-, 37-, 41- és 
48-in az ellenzék mindíg többséggel bírt. Ez a kifej- 

lett s erőben lévő közvéleménynek tulajdonítható, s 
azon jó szellemnek, mely az erdélyi arisztokráciát 
(egy nagy, s a legbefolyásosabb s intelligensebb része 
a regalistáknak és főhivatalnokoknak kerülvén ki ke- 
beléből), mintegy 832. év óta áthatotta s a forradalom 
alatt is szintúgy, mint utána kitűntetve, jóval fölébe 
emelte nemzetiség- és hazaszeretetben a magyarországi 
arisztokráciának. 

Elégnek tartok ennyit az országgyűlés szervezeté- 
ről, most még néhány szót a megyei hatóságokról. 

A székely tisztviselők elnevezését már említettem. 
Itt csak annyit teszek hozza, hogy a székely székek 
szabadon választották főkirálybírájokat is, sőt a tör- 
vény világos szavai szerint változtathatták is, de e 
jogtól lassanként megfosztotta a felső kormány a szé- 
kelyeket. Továbbá a székely székekben nem létezett 
főkirálybírói kijelölés, a szék tisztviselőire nézve, ha- 
nem szabadon választottak, akit akartak, de — per 
abusum — itt is minden vallásból hármat, tehát (mi- 
után magyar és székely ev. lutheránus nincs, valamint 
a szász mind ev. lutheranus) kilencet kelletvén vá- 
lasztani, s megint per abusum, megerősítés végett fel- 
küldeni, a választás itt sem sokat ért. Továbbá vá- 
lasztó és választható volt minden székely, aki job- 
bágy nem volt. 

A vármegyék és magyar vidékek megyei válasz- 
tási joguk haszontalan s nevetséges játék volt, miután 
a főkapitány candidált 9-et s a választóknak aztán 
ezen kilencből kellett hármat választani, hogy abból 
a fejedelem egyet megerősítsen. A megyékben, a fő- 
ispány után az első hivatalnok volt a főbíró, második 
az alispány, azután jött a pénztárnok, s utósók voltak 
a szolgabírák. 

A szász székek első magistratualistája volt a ki- 
rálybíró, s ezt szabad választás után a fejedelem erő- 
sítette meg; a többi hivatalnokok nem terjesztettek 
föl. A szász nemzet szabadon választotta comes-ét is, 
ki jogával bírt a szász nemzeti gyűlések megtartásá- 

nak, mely joggal Mária Terézia előtt a magyar és szé- 
kely nemzet is bírt. 

Azon körülmény is nevelte a magyar és székely 
tisztviselők függését a bécsi kormánytól, hogy a me- 
gyék és székek nem bírtak házi pénztárral, miután 
Mária Terézia 1762-ben a három pénztárt, a hadit, 
a tartományit és a házit öszveolvasztván, ez a kor- 
mány kezelése alatt állt annyiban, hogy a kincstári 
személyzetet, magát a kincstárnokot kivéve, ő nevezte 
ki. Az erdélyi megyék és székek egy fillérrel sem ren- 
delkezhetnek a kormány engedélye nélkül. 


BÁRÓ BÁNFFY PÁL 


— — — Pál báró 842 körül a gr. Szechényi Ist- 
ván imádója volt, valamint 848-ban a Kossuthé, de 
indokolni bizonyosan egyiket oly kevéssé tudta volna, 
mint a másikot. 842 tavaszán az erdélyi országos 
küldöttség több tagjai egy estve gr. Szechényi István- 
nál voltunk. Pál báró megtudván, hogy ott vagyunk, 
ő is megjelent. A Szechény dolgozó szobájában író- 
asztala üvegfallal volt körülvéve. A tárgyalás épen 
egy komoly tárgyról folyt, midőn Pál báró egyre csak 
fölkiált, kezével az üveg rekesz felé mutatva: , Néz- 
zék uraim, e szűk körből kerülnek ki halhatatlan 
barátomnak világhódító művei." Széchényi fölemelte 
fejét, s szokásos hideg gunyorával felelte: , Már ak- 
kor, csakugyan úgy van, ha br. Bánffy Pál barátom 
állítja " Ezután tovább folyt a közös társalgás. 

De Pál báró bizonyosan legérdekesebb volt egész 
életében 848 szeptember 30-án a Pest és Marton- 
vásár közötti országút közepin. Lovas-Berényről jőve 
aznap br. Kemény Zsigmonddal Pestre, már távolról 
láttunk az út közepin állani egy nagyon terjedelmes 
férfit, kétfele vetett lábakkal, fején Kossuth kalap, 
irgalmatlan hosszú vérpiros tollal, oldalán kardhü- 
vely, derekára törökösen tekert nagykendő, s ez alatt 

két pisztoly, kezében pedig kivont kard, egészen pol- 
gári öltözetben. , Nézd csak Zsiga, szóltam én Ke- 
ményhez, mily érdekes jelenet az amott előttünk." 
—- „Hiszen az Bánffy Pali!" — szólt Kemény nevetve. 
Úgy is volt. Megállítva bérkocsinkot, kérdjük tőle, 
hogy mit csinál az út közepin ily harciasan fölké- 
szülve. , A haza veszélyben van, szólt ő, komoly, s 
annál nevetségesebb páthosszal, és én meg akarom 
menteni." — , Szép tőled, mondám én, de mi mó- 
don akarod megmenteni itt az út közepin?" — , Lát- 
játok azokat a szökevényeket?" — Egy pár sánta 
honvédre mutatva, kik Martonvásárról Pestre akar- 
tak menni, bizonyosan engedelemmel. , Én feltartóz- 
tatom őket, s visszaadom a hazának," — válaszolt 
Pál báró a kötelesség-teljesítés büszke tudatával. 
, Figyelmeztetni fogom a képviselőházat e nagyszerű 
szolgálatodra" — mondám én, s azzal tovább men- 
tünk, ott hagyva az út közepén Pál bárót, ki utá- 
nunk kiáltotta: , Számolok is a haza méltánylására." 
Forradalom után, ha néha tréfából a martonvásári 
útra emlékeztettem ezen szegény, félénk embert, a 
hideg mindíg hátába állott. 


BÁSTHY-MOCSÁRY FÁNI 


E nőt 1850 végén ismertem meg Kemény Zsig- 
mond útján, ki nála mindennapi vendég volt. Több 
évek óta nem élt a férjével; jószívű, gyenge nő volt, 
kit barátjai, barátnői s ügyvédei mindenéből kifosz- 
tottak; nem volt már fiatal, sem szép, de sok ésszel 
bírt. E nőnek egy érdekes története volt Patay Jó- 
zseffel. Kovács Lajos, ki nejével együtt jó barátság- 
ban élt Básthynővel, tudta, hogy ez férjét a fogság- 
ból az auditor megvesztegetése által szabadította ki. 
Kovács Lajos tanácsolta tehát Pataynak, hogy te- 
gyen ő is kísérletet. Patay beleegyezett, s Kovács en- 
nek következtében megkérte és meg is nyerte e ké- 

nyes szolgálatra Básthynőt, s átadott néki Pataytól 
200 aranyat. Básthyné, ki nékem ezen egész esetet 
körülményesen elbeszélte, átadta az auditornak a 200 
aranyat, természetesen négyszem között. Már hogy 
ennek következtében történt-e, vagy nem, azt nem 
lehet tudni, hanem annyi való, hogy Patay, ki egész 
végig tagja maradott a Honvédelmi bizottmánynak, 
tehát egy forradalmi kormánynak, szabad lábon vé- 
delmezhette magát, s 850-ben beesett a Haynau által 
amnesztiált 29 közé. Én azt hiszem, hogy ebben a 
200 aranynak nem kis része volt. Ezen auditor 851- 
ben haditörvényszék elé állíttatott, fölmerülvén ellene 
a vád, hogy többek által megvesztegettette magát s 
név szerént Patay által is. Az auditor ekkor már 
Bécsben volt. Ennek következtében Patay haditör- 
vényszék elébe idéztetett s kérdőre vonatott. Ő be- 
vallotta, hogy az auditor megvesztegetésére adott 
Básthynőnek 200 aranyat, de hogy Básthynő átadta-e 
vagy nem, azt nem tudja. Básthynővel pedig ezen 
egész vallomásról egy szót sem tudatott. Ez kétsze- 
resen csúnya volt. Néki egyszerűen tagadni kellett 
volna az egészet, s Básthynővel minden esetre tudatni 
vallomását. Eztet nehány nap mulva hasonlólag hadi- 
törvényszék elé idézték e miatt. Ő elein mindent 
tagadott, de mikor a Patay vallomását felolvasták 
előtte, akkor kénytelen volt bevallani az igazat. 
Pataynak ezen lovagiatlan magaviselete árnyékot 
vetett jellemére, s barátai, én is, kikerültük őtet, 
ahol lehetett. E bántotta Patayt, s első hibáját még 
csúnyább hiba által akarta helyrehozni. Egy Kapczi 
nevű ügyvédet Básthynőhez küldötte, hogy ez kére- 
lem vagy megfélemlítés által vegye reá Básthynőt, 
azon gyalázatos vallomásra, hogy a pénzt nem adta 
át az auditornak, hanem magának tartotta. Básthynő 
indignációval utasította el Kapczyt. Erdélyi János 
és én épen Básthynőnél voltunk ekkor. Az auditor 
elleni nyomozás hosszason folyt, s az újhelyi megyei 
hatóság 852-ben Erdélyit és engem is hivatalosan ki- 

kérdezett, mint olyan tanukot, akik Básthynőnél jelen 
voltunk a Kapczy ott létekor. Mi azt vallottuk, hogy 
az egész beszélgetésből semmit sem hallottunk, mint- 
hogy mi más szobában voltunk. S vallottunk így, 
mert noha megérdemelte volna, de nem akartunk 
ártani Pataynak, nem használhatván Básthynőnek, 
aki 825 elején meghalt Pesten. 


Ezen auditor neve Laitzendorf. 


BEDEUS JÓZSEF 


Erdélyi kormányszéki tanácsos és tartományi 
főbiztos; tudományos és szász létére becsületes 
ember. 


GRÓF BELLEGARDE HENRIK 


József-huszár kapitány 828-ban Erdélyben Pé- 
terfalván. Én mint kadét voltam nála. Legfőbb mu- 
latsága volt a császári lovakat, a közkatonák lovait 
hámba fogni rendre, s aztán ketten kocsikáztunk. 
Nem egyszer mondtam neki, hogy ha megtudják, 
meggyűl a baja. Ő azt felelte, hogy , hát miért 
Hofkriegsrath President az atyám?" Én nem sokat 
bántam, mert nekem tetszett ez a tréfa. Bellegarde 
szép huszár volt s igen jó ember. 


BEM JÓZSEF 


Generális a lengyel forradalomban; honvédtá- 
bornok 848 és 849-ben Erdélyben, kivándorlott Tö- 
rökországba, s ott meghalt 853-ban, amint állíttatik, 
méreg által. — Én 848 októberben ismertem meg 
Bemet. Egyszer korábban mentem szokottnál a hon- 

védelmi bizottmány ülésébe, mely a Kossuth szállá- 
sán, a Nádor utcában tartatott ekkor. Amint beme- 
nyek a szobába, látom, hogy egy előttem idegen, 
csúnya, öreg, kisded, bekötött fejű ember egy, ez 
asztalra kiterített földabrosz vizsgálatában egészen 
el van mélyedve. Kossuth hozzám jött, s lassan ezt 
mondta: , Ismered?" az idegenre mutatva. , Nem is- 
merem", — feleltem. , Na hát, jól megnézd! — Ez 
Bem" — tette azután hozzá. Én alig tudtam elhinni, 
oly jelentéktelen külsővel bírt ezen sajátságos em- 
ber, s bizony egyike a legvitézebb katonáknak, ki- 
nek erdélyi első hadjáratát valóban mesésnek lehet 
mondani s méltán egyenvonalra tehető a régi és 
újabb történelem bármelyik hadjáratával, tekintetbe 
vevén azon úgyszólva semmi eszközt, mellyel ő azt 
megkezdette, s azon nagyon rövid időt, mely alatt 
bevégezte. De már második hadjárata inkább volt 
kalandor-szerű, mint hadtanilag csak egyetlen csa- 
tája is indokolható. Németül nagyon rosszul beszélt, 
tábori jelentéseit a kormányhoz egy kis darab papi- 
rosra francia nyelven írta; nehány sorból állottak, s 
mindenik ezzel végződött: envoyez moi de Vargent. 
— Néki magának soha sem volt egy garasa is, sőt 
ruhát is tisztjei csináltattak, de seregére tömérdek 
pénzt pazarolt inkább, mint költött. 


BEÖTHY ÖDÖN 


Bihari főispány és kormánybiztos a forradalom 
alatt; 849-ben kivándorlott. 851-ben kötélre ítéltetett 
s neve szeptember 22-én akasztófára szegeztetett 
Pesten; meghalt 854-ben Párisban. Beöthy eszes em- 
ber, s a régi országgyűlések alatt jó, de talán na- 
gyon tüzes szónok volt. A forradalom alatt a Kos- 
suth embere volt, s bizott a győzedelemben még ak- 
kor is, mikor már az oroszok bennt voltak. 

BERDE MÓZES 


Képviselő 848-ban s Csányi László alatt alkor- 
mánybiztos Szeben-székben, 1852 május 5-kén elítél- 
tetett 4 évre. Berde mint kormánybiztos oly becsü- 
letesen és emberségesen vitte nehéz hivatalát, hogy 
még Szeben is bizonyítványt és kérelmet nyújtott be 
mellette a haditörvényszékhez. Eszes, értelmes em- 
ber. Testvére, Áron, akit személyesen nem ismerek, 
kolosvári unitárius tanár, s egyike a legtudományo- 
sabb mívelt férfiaknak, különösen a természettan- 
ban kitűnő szakférfi. 


BERNÁTH ALBERT 


Volt honvédtiszt, de kárt nem tett az ellenség- 
ben. Ez már igazi Bernáth, s ha azt mondanám, 
hogy nemcsak hóbortos, hanem bolond, jobban meg- 
közelítném a valót. Határtalan dölyfe s különc be- 
szélyei sok szélsőségre tévesztik. Egyszer, Zemplén 
megyében, Kazsuban, ahol lakik, két vendégét, gr. 
Vajy Mihályt, s hű Sanchóját, Marsalko Tamást reá- 
beszélte, hogy legyenek szerecsenek, s azokká lettek 
ilyenténképen: levetkeztek csupaszra, egész testöket, 
arcukat is bekenték korommal feketére, fölmentek a 
háztetejire, s ott csubukoztak. Bernáth ezelőtt pár 
évvel a gr. Radák István leányát vette nőül azon 
reményben, hogy nejével egy pár milliót fog kapni; 
miután látta, hogy nagyban csalatkozott, rosszul bá- 
nik nejével. Anélkül, hogy tudna hozza, nagy urat 
játszik, azaz pazarol, költ ott, ahol nem kellene; ne- 
hány év mulva, nem lesz miből. 


BERNÁTH GÁSPÁR 


Író, még pedig élces és humorisztikus író akar 
lenni, de művei homlokukon hordják családa jel- 

legét. Általában ki nem állhatom sem társalgás-, 
sem könyvekben a par force élcet, mely semmi nem 
egyéb, mint a szellem onaniája, merő ellentéte azon 
önként kitörő, elevenre találó élcnek, mely a szel- 
lem és kedély érintkezésében egy külső tárgy által, 
fölpezseg néha, mint valódi champagnei bor szesz- 
gyöngyei. Egyébiránt a Bernáth Gáspár élc-gyártása 
némileg kereskedési cikk is reá nézve; ő azokat áru- 
cikkül használja vagyonos, bolond emberek szá- 
mára, kiket aztán kölcsönben tönkre juttatni segít, 
ez teszi életmódjának egyik ágát. 


BERNÁTH JÓZSEF 


Képviselő 848-ban, elítéltetett 4 évre 851 októ- 
ber 7-én. Nagyszájú ingatag ember, ki az ország- 
gyűlés alatt szüntelen lökette magát a pillanat, vagy 
szeszélye benyomása által egyik nézettől, s egyik 
párttól a másikhoz. Ezen a vidéken járván kiszaba- 
dulása után, 853 vége felé meglátogatott. Úgy tapasz- 
taltam, hogy az utóbbi hat év kegyetlen iskolája fö- 
lötte sem mult el nyom nélkül, s hogy okoskodott 
annyit, mennyit egy Bernáth okoskodni képes. 


BERZENCZEY LÁSZLÓ 


Marosszék követe 1841/43 és 1848-i erdélyi or- 
szággyűléseken; képviselő 1848-ban és székelyföldi 
kormánybiztos 1849-ben; ezen évben kivándorlott 
Törökországba. Kötélre ítéltetett s neve akasztófára 
szegeztetett 852 május 6-kán Pesten. 

Berzenczeynek mint serdülő ifjúnak sehogysem 
tetszett a tanolás, katona lett, s mint Petőfi mondja 
önmagáról, hogy  katonaságában  közlegénységig 
vitte, úgy Berzenczey a kadétságig. Ő nem bírt tehát 
semmi alappal ismereteiben, sőt úgyszólva semmit 

sem tudott, hanem bírt elegendő természetes ész és 
könnyű felfogással, eltulajdonítva a dolgok felszínét, 
kiaknázni az eseményeket és tárgvakat mindíg ha- 
tásra számítólag. Berzenczey jó, mondhatni némely- 
kor hatalmas népszónok volt, sem több, sem keve- 
sebb. 

Ezt többször bebizonyította Marosszéken köz- 
gyűlések, követ- és tiszti választások alkalmával. 
Nagyban bebizonyította 848-ban, mikor székely nem- 
zeti gyűlést hírdetve az agyagfalvi rétre, Udvarhely- 
széken, az egész nemzetet mozgásba hozta s 30.000 
székelyt indított meg az ellenség ellen viendőt. De 
ép itt bizonyította be legvilágosabban azt is, hogy 
semmivel sem volt több népszónoknál. Ahelyett, 
hogy 10.000 jól fegyverzett, s akkor még, vagy az 
előtt, mint határőrök, katonai szolgálatban állott, 
tehát fegyelmezett, s haszonvehető erőt vitt volna ki 
a székelyföldről, gondoskodva előre élelemszerről, s 
azon sok mindenről, ami csak egy 10.000 főből álló 
sereg elvonulására szükséges, ő legkisebb előintézke- 
dés és előgondoskodás nélkül megindított egy har- 
mincezerből álló rendetlen, féktelen tömeget, mely- 
ből: 14 részinek sem volt fegyvere, — öregek és 
férfiak, fiatalok és csaknem gyermekekből állót, kí- 
sértetve számtalan szekerek által, melyeken ezen új 
kiadású kereszteshad családa ment a sereg után, terv, 
egyetértés, kitűzött cél, sőt vezér nélkül. Mi volt ter- 
mészetesebb, sőt nem is lehetett máskint, minthogy, 
az Isten úgy teremtvén az emberi testet, hogy amíg 
él, étel és italra van szüksége, ezen tömeg, nem lévén 
gondoskodás sehol élelmezésiről, ott vette azt (hogy 
mint magam is székely, kíméletes szót használjak 
fajrokonaim irányában), ahol találta, s vette, ahogy 
szerét tehette. És ezt, miután a Berzenczey kedvéért 
étlen és szomjan meghalni egynek sem volt kedve, 
jól is tette a kényszerűség határáig; de az ilyféle éle- 
lem-szerzés nagyon sikamlós egy dolog, s különösen 
a szász földön nem hadjárat volt többé, hanem fosz- 

tás, rablás és gyujtogatás. Berzenczeynek ezen 
szerencsétlen eljárása csaknem első és kezdőpontja 
volt azon tettleges reakciónak, mely a szászok és 
románok fölkelésében oly véres nyomait és sebeit 
hagyta hátra Erdély testén, melyek begyógyulására 
talán fél század sem lesz elég. Berzenczey ez alka- 
lommal fényesen, de a nemzetre elég gyászosan bi- 
zonyította be, hogy semmi önálló megbizatásra nem 
való; s ha mindjárt szándoka fölött nem is, de esze 
fölött bátran pálcát lehet törni. Követett el ő más- 
felől oly dolgot is, melynél a homály egyenesen jel- 
lemére esik. Kossuth megbízta őtet a Mátyás-huszá- 
rok kiállítása, ló-, fegyver-, szerszám- és ruha-felsze- 
relésével. Berzenczey az állam pénztárából kivette a 
sok százezeret, de az ezered számban kiegészítve soha- 
sem volt, s nemhogy teljes fölszereléssel dicsekedhe- 
tett volna, hanem nagyobb része nagyon is rongyos 
és fegyvertelen volt; a sok pénz pedig elment azon 
az úton, melyen a legtöbb kormánybiztos és fölsze- 
relő biztos által fölvett milliók — az illető biztosok 
zsebeibe. 

Berzenczey Marosszék részéről tagja volt azon 
nagy küldöttségnek, mely 848 májusban Kolozsvárt 
az unió-országgyűlést kieszközölte, s ezen alkalom- 
mal egy pár sikerült beszédet tartott a fiatalsághoz 
és a néphez. Kossuthnak egyszer, 848 — talán — 
augusztusban vagy szeptemberben, több időelőtti 
eszméi között a telepítés eszméje is agyába furta 
magát, s a Bánátus egy részét be akarta népesíteni 
székelyekkel. Öszvehivott tehát mindnyájunkat, akik 
székelyek voltunk, s igen szép és épületes beszédet 
tartott arról, hogy milyen áldáshozó dolog lenne a 
rácok közé egy erős székely telepet fészkelni, hogy 
az aztán — s így tovább. És hogy ő elhatározta, 
azonnal munkához fogni, s Berzenczeyt leküldeni a 
Bánátusba, hogy megnézze a betelepítendő földet, és 
onnan Erdélybe, hogy kihozza azonnal, ha nem is 
„a népek millióit", hanem legalább a székelyek eze- 

reit. Meg kell vallani, hogy a beszéd, mint Kossuth- 
nak minden beszéde, igen szép és símán folyó volt, 
hanem én, ki nagyon materiális egy ember vagyok, mé- 
gis bátorkodtam egy pár szerény észrevételt tenni Kos- 
suthnak: Először, hogyha már elhatározta a dolgot, 
miért hivott minket ide? Másodszor, miként fogja a 
telepítést eszközölni, most települni akaró jámbor, 
családos néppel azon a földön, melyet derék hadse- 
regünknek fegyverrel kell védelmeznie?" Harmad- 
szor hiszi-e, hogy a székely még a bánátusi áldott 
földért is elhagyja kopár bérceit, talán egy néhány 
zsiványon kívül? Az egészből végre is a lett, hogy 
Berzenczey kapott néhány ezer forintot útiköltséget 
és a telepítendők előleges gyámolítására, de tele- 
pülni akaró székelyt egyetlen egyet sem. . 

Berzenczey egyben hasonlított Kossuthoz; ő is 
azt hitte önmagáról, hogy született hadvezér, s mint 
kormánybiztos,  Maros-Vásárhelyt mindíg Erdély 
földabroszát nézegette s haditerveket készített, kör- 
nyezetét pedig katonatisztekből állította össze. Ezek 
között kegyence és adjutánsa volt Jeney,"" kita forra- 
dalom előtt Előpatakon a fürdő vendéglőjéből egy- 
szer kidobtak mint hamis játékost, forradalom alatt 
pedig egyetlen katonai tette a rablás volt, s ezen az 
úton nem kevés mennyiségű és értékű ékszert gyüj- 
tött öszve. 

A forradalom után, 849 októberben Berzenczey 
is Ugocsába, Akliba menekült Kovács Lajoshoz, ahol 
többen tartózkodtunk. Egy reggel útilag öltözve béjő 
a mi szobánkba, s azt mondja, hogy ő menyen. 
, Hova?" — kérdezzük mi. , Kéhutiába" — volt fe- 


x Jellemző azonban P. fegyelmezettségére, hogy mikor 
Kossuth júl. 31-én beterjeszti javaslatát, ő mint hivatalos sze- 
mély (a honvédelmi bizottság tagja) a javaslat mellett szólal fel. 

** A kéziratban e név Kelemen Lajos ceruza-bejegyzésével 
van beírva az üresen hagyott helyre. 


lelete.* S csakugyan elment és szerencsésen ki is ért. 
Később Kossuthtal Londonba ment, s onnan Chinába. 
Innen írt 851t-ben egy levelet ifj. gr. Bethlen János- 
nőnek, ezen derék, lelkes honleánynak, kinek kora 
halálát minden becsületes magyar ember, aki ismerte 
szívéből meggyászolta, — kérte őtet, hogy segítse meg 
pár száz arannyal filológiai fürkészeteiben, mert 
néki már is sikerült fölfedezni Chinában a magya- 
rokat, kiknek írásuk, visszafelé olvasvaa magyarnak 
tökéletesen érthető. E badar beszédet a hírlapok is 
közölték akkor. Ebben a legérdekesebb a volt, hogy 
Berzenczey, aki az egy magyar nyelven kívül egyet- 
len egyet sem értett többet, s ezt is csak beszélni 
tudta, s valami keveset németül, filológiai utazást 
akart tenni. Ezen nevezetes tudósítás után minden 
hírlapi és magánhírek elnémultak, s most még azt 
sem tudom, hogy Berzenczey él-e még, s ha igen 
hol? De ő minden elkövetett hibái mellett is mél- 
tán sajnálható, mert — menekvő, Száműzetve lenni 
hazájából a legnagyobb bűntetés minden emberre, 
kinek szíve, lelke van. 


BESZE JÁNOS 


Képviselő és kormánybiztos 1848—9-ben; 1851 
október 7-én 10 évi várfogságra ítéltetett. Beszének 
minden ereje és tehetsége , érc hangjában" állott és 
ott, ahol ezt nem használhatta egész terjedelmében, 
mint a képviselőházban, csak badarokat beszélt; ott 
pedig, hol a félelem elnyomta, azt mint a kassai in- 
kább nevetséges, mint szerencsétlen ütközet napján, 
ahol Besze mint kormánybiztos akarta kiérdemelni 
sarkantyúját, még csak a szaladástól sem bírta csak 


s Kiutahija v. Kutahija ugyanilyen nevü török szandzsák 


székhelye Khodavendikjar kisázsiai vilajetben. Kossuthot és buj- 
dosó társait először ide telepítették le. 

annyira sem megóvni, hogy legelső ne legyen. Beszé- 
nek az egész forradalom alatt csak egy érdeme volt, 
az, hogy 849 Debreczenben megmentette a Földváry 
Lajos életét a felbőszült nép ellen. 


GRÓF BETHLEN GERGELY 


Honvédhúszár ezredes a forradalom alatt; kiván- 
dorlott 850-ben. Derék, vitéz, értelmes katona, lova- 
gias, becsületes jellem. Bethlen Gergelynek volt azon 
híres párbaja gr. Teleki Lajossal 1842-ben. Bethlen 
Gergelynek azon nagyon szerencsétlen sors jutott ré- 
szébe, hogy amily gáncstalanul becsületes ember ő 
maga, ép oly haszontalan és jellemtelen apja legyen; 
s ez okozta azon nevezetes párbajt is. Apja ugyanis, 
gr. Bethlen Pál, de nem a főispány, hanem az ú. n. 
, Bajusz Pál", udvarolt régebben szennyes érdekből a 
Teleky Lajos anyósának, gr. Bethlen Károlynőnek. A 
nő halála után, az örökös neje után, Teleky Lajos 
megtagadván Bethlen Pálnak egy piszkos pénzkövete- 
lését az elhunyt hagyományából, ez a szegény asz- 
szonynak hozzá írott leveleit magánúton a nyilvános- 
ság elé hozta, a legmenthetetlenebb bosszúból, a leg- 
gyávábban. Mert én minden gyávaságot sokkal hama- 
rabb meg tudnék bocsátani egy férfinak, mint azon 
becstelen gyávaságot, melyet egy gyönge védetlen nő 
ellen követ el életében vagy holta után azáltal, ha 
azt kompromittálja, Teleky Lajos, kinek neje becsü- 
lete sértetett meg anyja emlékében, elégtételt követelt 
Bethlen Páltól. Ez, következetesen a gyávaságban meg- 
tagadta, azt vetvén ürügyül, hogy ő már igen öreg 
arra, hogy vívjon. Ő koros volt, talán ötven éves, vagy 
valamivel több, de ép, erős ember. Fia, Gergely, meg- 
tudván ezen csúnya esetet, fölvette apja helyett a 
keztyüt, nem védve apja eljárását egy szóval sem, 
csak elfogadta helyette a párbajt. A Teleky Lajos se- 
géde volt br. Jósika Lajos, a Bethlen Gergelyé gr. 

Teleky László, akkor éppen országgyűlési követ. Mind- 
két segéd igen jól volt választva. Egyik az akkori ki- 
rályi biztos, br. Jósika János fia, a másik a kor- 
mányzó, gr. Teleky József testvére. Teleky Lajos lőtt 
először, s Bethlen találva volt, a golyó jobb oldalán 
fúródott át, surolta a tüdőt, s hátbőr alatt állt meg. 
Azon percben, mikor Bethlen találva lett, s inai már 
rogylak öszve, elsütötte pisztolyát, s homlokon találta 
Telekyt. A két ellenfél egyszerre rogyott le; Teleky 
halva, Bethlen haldokolva. Mikor Bethlent bevive la- 
kába, ágyába tették, magához jött s a mellékszobában 
tüdővészben halálhoz közel lévő nővére megnyugta- 
tására elegendő lelki inkább, mint testi erőt talált, 
még pár sort Írni, tudatva testvérével, hogy sebe jelen- 
téktelen. Erős természete s jó organizmusa legyőzték 
a csaknem halálos sebet, s ő nemcsak felgyógyult, ha- 
nem Erdély minden csatáiban legelől küzdött a leg- 
bátrabbakkal együtt. A fáma azt beszélte akkor, hogy 
Jósika János megtudva a történteket, ajtót csukott 
fiára, s a consiliariust jól elpáholta volna. Teleky 
Lászlót pedig, ki maga oly sokszor verekedett volt 
már párbajban, annyira meghatotta ezen rendkívül 
tragikus esemény, hogy hosszas ideig nem tudott ma- 
gához jönni lehangoltságából. 


ID. GRÓF BETHLEN JÁNOS 


Királyi hivatalos az 1834-, 37-, 41-, 46- és 48-i 
erdélyi országgyűléseken, s felsőházi tag Pesten és 
Debreczenben 1848/9-ben. Meghalt 1851-ben Pesten, 
miután 1850-ben júliusban Ő is amnesztiát nyert. 

Bethlen János egyike volt a két magyar haza 
legkitűnőbb elme-tehetségeinek, s amint halála után 
megírtam a Pesti Naplóban, (ha) ő Angolhon- vagy 
Franciaországban születik, s nem az elszigetelt isme- 
retlen kis Erdélyben, hol gyakran és több felületes po- 
litizálóktól félreismertetett és gyanúsíttatott, neve 

Európa elsőrangú diplomatái között maradt volna 
az utókorra. 

Bethlen János kapitányságig szolgált az osztrák 
hadseregben, s azután kilépett. Fiatalabb korában 
kissé zajos életet élt, s nem csekély vagyont paza- 
rolt el, de egy pár szerencsés örökség jórészt helyre- 
ütötte a csorbát. Egyike a legszebb férfiaknak Er- 
délyben, éles ész, könnyű szellem, találó élc, s kel- 
lemetes társalgási modorral megáldatva a természet- 
től, nemcsak fiatal, hanem még érettebb korában is 
a nők kegyence volt, s a fáma a szerelem csatame- 
zején nem kis mennyiségű hódításairól tesz említést. 
Ő kétszer házasodott. Első neje a gr. Béldi Ferenc 
és György testvérök volt. Ettől egy leánya és három 
fia maradt: János, egy jellemtelen ember, aki már 
16 éves korában atyja tudtán kívül katolizált azon 
reményben, hogy előmeneteles jövőt alapít magának, 
a forradalomban semmi részt nem vett, utána pedig, 
de talán igazságtalanul, kémnek tartatott. Második 
fia, Olivér a forradalom alatt Mátyás huszár volt, 
alapította a híres 11-ik zászlóaljat, később ezredes 
lett, de már 849-ben beleunt, s kevés, vagy talán egy 
ütközetben sem vett részt. A forradalom után elvette 
gr. Csáky György elvált nejét, egy br. Naláczi 
leányt. Olivér pazar, könnyelmű, minden férfias tu- 
lajdonság nélkül. Harmadik fia Jánosnak Miklós, 
legeszesebb, a testvérek között. Forradalom alatt 
honvéd kapitány, azután az osztrák besorozta mint 
közlegényt, talán 852-ben kiszabadult, s most Bolnai 
álnév alatt mint szinész, de nem sok sükerrel műkö- 
dik vidéki és a pesti szinházakban. Leánya, Róza egy 
osztrák ezredeshez ment volt férjhez. Bethlen János- 
nak első nejétőli gyermekeiben valóban semmi 
öröme sem lehetett. Második, még élő neje, báró 
Wesselényi Zsuzsánna, azelőtt gróf Bethlen Domo- 
kosnő. Bethlen János, ki már akkor koros volt, ud- 
varolt e nőnek, mint még a B. Domokos feleségének, 
s szerették egymást. A nő elvált, s B. János, mint 

maga mondta, azon reményben is, hogy a nő több 
évi házassága után sem lévén gyermeke, bizonyosan 
magtalan, elvette. De a sors úgy akarta, hogy rosszul 
számított legyen, mert, ha jól tudom, második nejé- 
től is négy gyermeke maradott. Hogy külömbek lesz- 
nek-é mostoha testvéreiknél, nem tudom, mert 851- 
ben, mikor utolszor láttam őket, még gyermekek 
voltak. 

Bethlen János az erdélyi országgyűléseken a 
centrum vezére volt. Éles előrelátása, helyes kombi- 
nációi s higgadsága sok oly dolgot megakadályozott, 
ami káros leéndett és sok olyat keresztül vitt, főleg 
emberismereti tapintata, s elméssége által, ami má- 
soknak nem sikerült. Igy tudta ő behálózni, s egé- 
szen megnyerni az országnak br. Josika János he- 
lyettes kormányzó cselszövényei ellen, 834/5-ben az 
akkor ostromállapotban iétező Erdély teljhatalmú 
királyi biztosát, báró Wlasich horvátországi bánt is, 
s ezen úton kikerülni vagy földeríteni oly dolgokat, 
melyek e nélkül káros összeütközéseket idézendet- 
tek elő az ország és a bécsi kormány között. De min- 
den érdemeinek koronáját az 1837-i országgyűlésen 
szerezte meg magának, s ezzel Erdély háláját. A 
bécsi kormány nem bízván Wlasichban, visszahívta, 
s Estei Ferdinánd főherceget, a később elhirhedt ga- 
líciai vérebet küldötte még korlátlanabb hatalommal 
Erdélybe, mint királyi biztost a 837-i országgyűlésre, 
mely Nagy Szebenben, a lojális szász nemzeti fővá- 
rosában tartatott, s melynek a kardinális hivatalok 
választása levén főfeladata, a kormányzó választása 
is napirendre került. Volt, van most, mint gomba a 
szemeten, s lesz is (adja Isten mentől kevesebb), oly 
nyomorult ember minden országban s tehát Erdély- 
ben is, aki hazája jogait s jövőjét kész eladni a hata- 
lomnak kisebb-nagyobb árért, néha egy kegy- 
mosolyért, egy cím-rongyért is. Volt ilyen Erdélyben 
837-ben is egy pár, s ezek közül idősb P. Horváth 
Dániel, a mostani generális s a szellemes púpos Lá- 

zár atyja, volt a főbb tényező, kik elhitették a fő- 
herceggel, hogyha nevét kormányzói választás alá 
bocsátja, nagy többsége kétségtelen, s hogy ők e sü- 
kert biztosítják. A főherceg választás alá bocsátotta 
nevét. A félénkek (s az emberek ?34-e ilyenekből áll 
az egész világon), megrettentek és elhallgattak, a 
bátrak kétségbeestek a főherceg legyőzhetése, s kö- 
vetkezőleg Erdély alkotmányos jövője fölött egy 
olyan gubernátor alatt s kétségbeesésők eszélytelen 
lépésre vezette a bátor ellenzékiek töredékét. Elha- 
tározták egy követi gyűlésben, hogy tiszta cédulát 
készítenek, azaz, hogy csak ellenzéki tagokra szava- 
zandnak, föl nem véve a jobboldalról senkit. Ez 
annyi lett volna, mint a hercegnek általános több- 
séget szerezni, mert ekkor az egész jobb oldal és a 
centrum is ellene szavaz. Ekkor Bethlen János, ki a 
liberálisabb regalistákkal együtt sokszor megjelent 
a követi gyűléseken, megtámadta e határozatot eré- 
lyesen, bebizonyítván, hogy a herceget lehetetlen 
másként kiszorítani, mint a gr. Kornis János és br. 
Josika János neveinek fölvétele által. 

A Josika nevének említésére roppant zaj tá- 
madt. Az ellenzék sehogy sem akart ezen országosan 
gyűlölt névbe beléegyezni, s többen kinyilatkoztatták, 
hogy inkább visszavonulnak a választástól, és megyé- 
jöket szavazat nélkül hagyják, mintsem Josikát vá- 
lasszák gubernátornak. Ekkor mondotta Bethlen Já- 
nos azon nevezetes szavakot, melyek eldöntötték e 
kényes, veszélyes kérdést, s ebben Erdély sorsát leg- 
alább még egy évtizedig. Bethlen János tehát fölkelt, 
s miután a kérdés legkisebb részleteit megvitatta, ev- 
vel végezte beszédét: Nem arról van tehát a szó, hogy 
ki legyen a kormányzó, hanem arról, ki ne legyen. 
S ha volt Önök között, ki vak gyűlöletében azt mon- 
dotta, hogy inkább szavaz a hercegre is, mint Jósika 
Jánosra, én azt mondom cáfolatul, hogy inkább meg- 
választom Erdély gubernátorának a szebeni hóhért, 
mint Estei Ferdinánd főherceget. 


E súlyos, vészterhes szavak, több mint másfél- 
száz követ és regalista, s hallgatók jelenlétében, fő- 
leg oly férfi szájából, kinek ismeretes mérsékelt el- 
vei, higgadt komolysága, s főleg, talán néha túlóva- 
tos, tapogatózó eljárása és nyilatkozatai annyira is- 
meretesek voltak, roppant hatást okoztak nemcsak 
azon gyűlésben, hanem azon kívül is, s követke- 
zése az lett, hogy az ellenzék és centrum közakarat- 
tal készítvén a választási névjegyet, a herceg a meg- 
választottak között az ötödik helyre esett, s nem 
használt néki még az sem, hogy Josika János, ki a 
negyedik volt, azon reményben, miként a példáját 
más is követendi, a herceg kedvéért lemondott; a 
más három nem mondott le s gubernátor gr. Kor- 
nis János lett. A herceg gyalázatosan megveretve, ki- 
maradott. Noha az akkori ostromállapot sehogy sem 
hasonlított a mostanihoz, mert akkor még nem ta- 
lálta volt fel az osztrák kormány a zsándármériát, 
és a haditörvényszéket, mégis azon nevezetes válasz- 
tási ülés alatt mindazoknak, kik magukot ily me- 
részen kitették a herceg bosszuálló haragjának, sze- 
kerök felpodgyászolva s befogva állott szállásaikon, 
hogy azon esetre, ha a herceg győz azonnal odahagy- 
ják az országot. 


Nem kis része volt Bethlen Jánosnak abban is, 
hogy a gubernátor a 848-iki unió-országgyűlést ki- 
hirdette. 848-ban a forradalommal tartott, sőt 849- 
ben a köztársaságtól sem volt idegen, de miként 
magát kifejezte, a viszonyok és az emberek teljes 
fölismerése után, hogyha az ember az áradást fel 
nem tartóztathatja, kötelessége avval úszni mindad- 
dig, míg fölfedez oly pontot, melynél az özönnek 
kevésbbé kárt okozó irányt adhat, de ha az okosab- 
bak és higgadtabbak mind visszavonulnak, s csak a 
bolondokat hagyják tenni, természetes, hogy előbb- 
utóbb szírtbe ütközik a hajó, vagy lesüllyed. 


Adjon Isten a magyar nemzetnek minden kor- 


ban legalább néhány olyan hazafit és eszélyes állam- 
férfit, mint minő id. gr. Bethlen János volt. 

Arisztokratikus gúnyneve, mely mint mondtam, 
mindenkinek volt, Bethlen Jánosnak az öreg János 
volt. 


IFJ. GRÓF BETHLEN JÁNOS 


Követ Udvarhelyszék részéről az 1841—46- és 
48-i erdélyi országgyűléseken; képviselő 1848-ban, 
amnesztiát nyert 1850 júliusban. 

Bethlen János (gúnynevén: a pléhes vagy kis 
János) egyike a legtisztább jellemeknek, kiket ismer- 
tem. Hazáját, nemzetségét az önzésnek legparányibb 
árnyalata nélkül, lelkéből szerető honfi; mindíg sza- 
bad, de soha túl nem csapó elveihez, úgy a politi- 
kaiak, mint a becsületbeliekhez, szigorú következe- 
tességgel ragaszkodott, határozott férfiú, szülőit ke- 
gyelettel tisztelő fiú, nejéhez a korán elhunyt, ép 
oly derék és lelkes nőhez, nem csak szerelem-, ha- 
nem elvből is hű férj, szerető, gyöngéd, igazságos és 
okos apa, hűséges, igaz barát, vallását tiszteletben 
tartó keresztyén, irodalmat, művészetet, hasznos 
vállalatokat tettel és példával pártoló polgár; s eszé- 
lyes és okszerű miezei gazda. Valóban annyi szép, 
annyi sok, s egy emberben is oly ritkán egyesülő tu- 
lajdonok, miszerint hálát kell adnunk a gondviselés- 
nek, hogy teremt néha ilyen férfit is, élő és intő pél- 
dányaul a becsületességnek. 

Nékem volt időm, alkalmam és akaratom is, 
Bethlen Jánost megismerni. Tizennégy évig halad- 
tunk mindíg párhuzamosan, egymásmellett mun- 
kálva, küzdve, ki-kifáradva, meg-megpihenve, s me- 
gint tovább haladva egy pályán, egy cél felé, ugyan- 
azon eszközökkel. Tizennégy év minden ember éle- 
tében, főleg oly küzdelmes, sőt később nagyon is 
viharos s most elég kisérletes időben, mint volt a 
közelebbmult, bizony elegendő, hogy az ember ki- 

tüntesse gyönge oldalát, hibáit, talán bűneit is. Én 
a barátság részrehajlatlan, mindíg kedves tudatával 
mondom el, hogy ezen egész idő alatt soha semmi 
helyzetben és semmi viszonyok közt nem találtam 
Bethlen Jánosnak sem szavában, sem tetteiben olyat, 
ami elveihez hű, elvei pedig egy jó hazafihoz és be- 
csületes emberhez méltók ne lettek volna. Ő min- 
den tekintetben méltó ivadéka ős családjának, és 
én meg vagyok győződve, hogy hat szép, kedves és 
jó fia hasonlók lesznek derék atyjukhoz, ha Isten 
őtet megtartja addig bár, míg nevelésőket bevégez- 
heti. 

Bethlen János három országgyűlésen képviselte 
Udvarhelyszéket Erdélyben, s egy nemzeti gyűlésen, 
848-ban Pesten, s ha alkotmányunktól meg nem 
fosztatunk, ő bizonyára örökös képviselője is marad. 
Forradalom után, mikor édes szép hazánkat, mely- 
nek jogaiért, s jövő felvirágoztatásáért ő is oly ne- 
mes eréllyel, s annyi áldozatos odaadással küzdött 
évek hosszú sora alatt, letiporva durva erőszak, ár- 
mány, s idegen segítség által, ott látta nyögni a bitor 
lábai alatt, — az ő lelkébe is belefészkelte magát a 
titkos bánat férge, mely annál élesebb, mert az ily 
bánatnak nem szabad kitörni hangokban, sőt árnyat 
vetni sem az arcra, hogy a gyönge el ne csüggedjen, 
s hogy a rosszakarat gyöngeségnek ne tartsa a fáj- 
dalmat. 

Közöttünk 852 óta, mióta ő Erdélybe ment lakni 
neje gr. Teleki Zsófia halála után, fiait neveltetni 
Kolosvártt, én pedig e zsidó fészekben confiniáltat- 
tam, külsőleg minden viszony megszakadt. Még csak 
nem is leveleztünk. S miért 15? Meg tudnók-e állani, 
hogy leveleinkben ki ne öntsük keblünk fájdalmát, 
s epénk mérgét? De most minden gyanús egyén levele 
felbontatik a postán, miért hát egymásnak csak bajt 
szerezni?! De azért én Bethlen Jánost most is ép úgy 
szeretem és becsülöm, mint mindíg, s lelkemnek jól 
esik, hogy nemes jelleméről őszinte tanúbizonyságot 

hagyhatok az utókorra, s annyival részrehajlatla- 
nabbat, mert ő bizonyosan soha sem fogja e sorokat 
olvasni. Nékem semmi reményem, hogy mi ez élet- 
ben viszontláthassuk egymást. Utósó istenhozzádot 
küldök tehát hozzád Bethlen János a távolból, s 
azon óhajtást a gondviseléshez, hogy fiaid méltók 
legyenek hozzád. 


GRÓF BETHLEN LAJOS 


A régi időben nevezetes volt jó ízlése, sok eszelős 
tettei és kerlési szép kertjéről, melyet ő maga terve- 
zett és rendezte (1). Vénségére, mit addig sohasem 
tett, megkísérlette a politikai pályát is, de szerencsét- 
lenül. Doboka megyének az 1841—43. országgyűlésen 
Zeyk Károly és br. Wesselényi Ferenc voltak követei 
teljesen szabadelvű utasítással, melynek egyik pontja 
úrbéri törvényeket sürgetett. Ez nem tetszett Bethlen 
Lajosnak, ki csak később vette neszét az egész utasí- 
tásnak, minthogy azelőtt soha egy közgyűlésen sem 
jelent meg, s azalatt, míg a követek, semmit sem sejtve, 
Kolosvárt működtek, Bethlen Lajos kéz alatt felbuj- 
totta főleg a megyei nagyszámú román köznemessé- 
get, s egy pár hozza hasonló kapacitást, kitűzve zász- 
lajukra a követek visszahivását az első rendes köz- 
gyűlésen. Ez bekövetkezett, s értesülve már a dolgok- 
ról, de később mintsem hatályosan ellen lehetett volna 
a megyében dolgozni, legalább megkísérleni mindent, 
sokan kimentünk követekül Bonczhidára, a megye 
székhelyére a gyűlés előtti napon. Nyár levén, s a 
megye tereme nem elég nagy, a gr. Bánffy József lo- 
vardájában tartatott a gyűlés. Az első pillanatra lát- 
szott, hogy a tömeg, mert a gyűlés háromnegyedét nem 
lehetett egyébnek mondani, hatalmasan fel van izgatva 
nemcsak beszédek, hanem szeszes italok által is. A 
követek bukása annál valószínűbbnek látszott, mert a 
főispánv, Máriaffy Antal, egy haszontalan, s mint 


93 


minden ostoba, makacs, csökönös ember, egészen a 
Bethlen Lajos részén állott. A szerencse a volt, hogy 
a román nemesek legnagyobb része értett magyarul. 
Kemény Dénes, az erdélyi opozició páratlan vezére, kö- 
röltekintett s azt mondta nekünk, híveinek: , Ha sike- 
rül addig húzni a tanácskozmányt, míg ezek az em- 
berek kijózanodnak, akkor miénk a győzelem; azért 
hát csak beszéljetek mindnyájan kétszer-háromszor 
is, s hagyjatok engem utójára szólani." Elein nem 
akartak kihallgatni, de mi beszéltünk, hallgatják, 
vagy nem. 

Végre délután két óra felé csendesedni kezdett a 
zaj, s Kemény Dénes felállott. Ekkor győződtem meg 
legjobban, hogy a szó hatalom. Kemény Dénes nem 
a dolog velejéhez szólott, hanem egy hatalmas diver- 
siót tett, megtámadva mennydörgő beszédében magát 
a vezért, Bethlen Lajost, felhozván ennek életéből 
minden bolondságait, s több adatokat a szegényebb 
nemesség ellen elkövetett tetteiből, úgy azt is, hogy 
egyszer Kerlésen egy szegény nemes embert szamárra 
kötöztetett megfordítva, s a szamár farkát kezébe 
adta, miként korbácsoltatta végig a falun, egyszer a 
szamarat, s egyszer az új kiadású Mazeppát üttetvén. 
Ekkor hirtelen megfordítva beszéde irányát, állította, 
hogy egy ilyen eszelős ember, a köznemesség esküdt 
ellensége akar a mostani követek helyébe lépni (pe- 
dig bizony ez sem jutott volna eszébe Bethlennek), s 
most jellemezve fényesen a követeket, azzal végezte, 
hogy most már válasszanak a Rendek Bethlen és a 
követek között. Beszédének oly roppant hatása lett, 
hogy a tekintetes román Rendek kidobták volna Beth- 
lent, ha ez, előre sejtve a fordulatot, odább nem ál! 
szép csendesen, mielőtt Kemény bevégezte volna be- 
szédét. Utasítás és követek megmaradtak, s még az- 
nap estve vígan tértünk vissza Kolosvárra. 

Bethlen Lajos az id. Bethlen Gábor ipja volt, ki 
az öreg úr ezen elkésett politikai eszelősségét nagyon 
szégyenlette. 

BEZERÉDY ISTVÁN 


Képviselő 1848-ban, kötélre ítéltetett 1850 július 
9-én s ugyanakkor Haynau által amnesztiáltatott. 

Még talán soha senki sem részesült oly olcsó, ha- 
nem oly gazdagon megfizetett liberálizmus dicsősé- 
gében, mint Bezerédj István, a forradalom előtt az 
úrbéri tartozások megváltásakor volt jobbágyai által. 
Az akkori hírlapok legalább egy éven át csaknem 
naponta énekelték ezen magasztos hazafi-tettet Be- 
zerédy és nagylelkűség, s nagylelkűség és Bezerédy 
variációban; de nem sok eredménnyel arra, hogy má- 
sok is kövessék a példát, mert a földesurak roppant 
többsége balgább volt Bezerédynél, kiről, ártatlanul 
naiv modora mellett sem lehet azt mondani, hogy 
eszélyes számító ne volna. Ő nemcsak eszes ember, 
hanem értelmes, okszerű gazdász is levén, a szám- 
tanhoz folyamodott, mely sohasem csal, s valóban 
nem sok fejtörésbe került olyan gazdásznak, ki gya- 
korlati ismeretekkel bírt, uralni egyfelől a robot mun- 
kaértékinek, másfelől a tartozások megváltásának tő- 
kéjét, s öszvehasonlítva a kettőt, tisztába jőni, hogy 
ezen utósó gazdagon fedezi az első veszteségét, kö- 
vetkezőleg, hogy amit bal keze kiad, t. i. rossz és az 
okszerű gazdászat nagy kárára bizonytalan munka- 
erő, ahelyett jobb keze beveszi a biztosított és sükeres 
munkát, nem csekély tőkemaradék mellett, s ráadá- 
sul egy nagy adag s két országra szóló dicsőséggel. S 
848-ban aztán, buzogva ő legelől a , nemzeti becsület 
pajzsa alá" helyhezett úrbéri kárpótlás mellett, meg- 
elégedve mosolyoghatott később, midőn a nemzeti 
gyűlés egyre-másra telkenkint 300 pengő forintot ha- 
tározott váltságul, kezét dörzsölhette, most pedig, mi- 
dőn oly földesúr, ki nem adós, mint Bezerédy, s tehát 
nem kénytelen hitelezője nagy kárával és saját vesz- 
teségével adóságot fizetni, azon úrbéri kárpótlási ösz- 
veggel, melyből 100 forint most a hitelezők kielégítése 
előtt is csak 66 forint papírpénz értékkel bír, az érc- 

pénzhez mérve pedig csak 54 pengő forintot ér, mi- 
dőn később, kielégítése után a hitelezőknek, kiktől 
aztán senki sem köteles a kárpótlási utalványt elfo- 
gadni, a földesúr kezénél maradandó kárpótlás 100 
forintja 20 forint papírpénzt sem fog érni, most Beze- 
rédy István, ha tud, még nagyot is ugordhatik. 

A forradalom alatt Bezerédy sem bírta magát tá- 
jékozni; de őtet nem felfogás és észlelés hiány inga- 
doztatta, hanem hiúság. Ő miniszter szeretett volna 
lenni, s e végett még 849 ápril 14-e után is lépéseket 
tett Kossuthnál, de hasztalanul. Gr. Andrássy Manó 
már 848-ban jól ismerhette Bezerédyt, mikor egyik 
jól sikerült torzképét kiadta. Ezen kép egy diadal- 
szekeret ábrázolt, melyen Nyáry Pál, mint koszorús 
Szilén ül, lábánál két majom kucorg a két Madarász 
képében, a szekér elébe két kiéhezett gebe fogva a 
Perczel Mór és Stancsics fejeikkel, s Patay József 
egy béres-villával kocsis kötelességet teljesít a lovak 
mellett menve, a szekérre pedig hátulról minden mó- 
don fel akar kapaszkodni Bezerédy István, de nem 
tud. Mindenik élethűen volt találva, de legjobban Be- 
zerédy roppant fő- és homlok- s töredékeny, ingatag 
lábszárakkal. 

Bezerédy a gyűléseken nagyon sokszor, csaknem 
minden ülésben egy párszor, s hosszadalmasan be- 
szélt. De eszes s ismeretekkel bíró ember létére kevés 
figyelemreméltót mondott. Volt még Bezerédynek azon 
válságos időben egy árnyékoldala, melyet azok, akik 
ötet nem ismerték, könnyen félreérthettek s e hibája: 
féktelen kíváncsisága, tudnivágya volt. Néki, tagja 
nem levén a honvédelmi bizottmánynak, szintoly ke- 
véssé volt üléseiben helye, mint bárki másnak, de ő, 
ritka nap, hogy legalább fejét be nem ütötte, s ha az 
ember szép szóval kiutasította, nehány perc mulva 
megint ott volt, minden betett ajtók dacára, úgyhogy 
nem egyszer mondottuk magunk között, miként Beze- 
rédy előtt mit sem használ ajtót zárni, mert ő a kulcs- 
jukon is besuhan, csakhogy vagy egy szót felkaphas- 

son. Igaz, hogy ő azzal, amit kilesett, vissza nem élt, 
mert becsületes ember. Meghalt 856 március 6-án. 


DOCTOR BÉ 


Undor- és utálattal írom le ezen gazember ne- 
vét, de leírtam, hogy el ne vesszen az utókorra nézve, 
hanem legyen megbélyegezve minden jövő nemzedé- 
kek által. Ezen ember törzskari főorvos Pesten. Mi- 
kor Batthyány Lajos nyakán sebet ejtett, a haditör- 
vényszék Doctor Balassát és Doctor Bét rendelte ki, 
megvizsgálandók a sebet véleményadás végett, hogy 
föl lehet-e azért akasztani? Balassa azt állította, 
hogy lehetetlen, mivel a lélekzet a seben jővén ki, 
nagyon hosszasan kínlódnék. Bé, noha ő maga is meg- 
győződött a Balassa állításának igazságáról, azt a 
véleményt adta, hogy föl lehet akasztani, valamivel 
több, vagy kevesebb kínlódás mit sem árt. Bé katona- 
orvos lévén, véleménye győzött. De ekkor a hóhér 
állott elé (sajnálom, hogy nevét nem tudom) s kije- 
lentette, hogy néki, mint az igazságkiszolgáltatás 
végrehajtónak kötelessége és lelkiismerete nem en- 
gedik kötél által végezni ki a grófot, mert Ő érti mes- 
terségét s tudja, hogy az elítélt nagyon sokáig nem 
halna meg. Végre is a hóhér erélyes nyilatkozata 
győzött. Ezen becsületes hóhérnál hóhérabb volt 
Doctor Bé. 

Fogságom ideje alatt mindíg beteg lévén, több- 
ször kértem a haditörvényszék elnökét, hogy Balassa 
vagy Orzovenszky doktorok közöl valamelyiknek 
engedje meg, hogy meglátogasson. Megtagadtatott 
mindannyiszor. Végre ők is látván, hogy nagyon be- 
teg vagyok, tudtomon kívül hozzám küldötték 
Dr. Bét. Én nem ismertem azelőtt, de amint nevét 
megmondotta, befordultam a fal felé, s azt mondva: 
, Én nem akarom magam ön által orvosoltatni", — 
többet nem szóltam. Ő dühösen távozott. 

GRÓF BÉLDI FERENC 


Doboka megye főispánja 848/9-ben. Az 1841/3-i 
erdélyi országgyűlés megválasztván gr. Teleki Jó- 
zsefet kormányzónak, egy nagy küldöttséget nevezett 
ki 842-ben márciusban, üdvözlendőt Pesten az új 
kormányzót. Én is tagja voltam e küldöttségnek, s 
Béldi is. Egyszer Teleki Józsefnél ebédelvén az 
egész küldöttség, gr. Szechényi István is jelen volt. 
Ebéd után megkértük Szechényit, lenne szíves meg- 
mutatni nekünk az akkor alapjában már megkezdett 
Lánchid mintáját. Ő szivesen ajánlkozott, s mindjárt 
onnan vele együtt a Duna partjára mentünk, hol a 
minta egy evégre készült kis épület szobájában egy 
asztalon felállítva volt. Mikor Szechényi épen leg- 
érdekesebben magyarázza nekünk az egész minta 
részleteit, Béldi közbeszól, s ezen érdekes kérdéssel 
szakítva meg a magyarázatot: , Miért nem nagyobb 
ez a minta? Én láttam Amerikában egy a Dunánál 
szélesebb folyóra építendő hídnak a mintáját, mely 
akkora volt, mint a híd, melyet építeni akartak." — 
Mi elbámultunk, s elszégyeneltük magunkat. §Sze- 
chényi reánézett, sűrű szemölde összevonult, s csak 
ennyit mondva: , Akkor kár volt hidat is építeni, hi- 
szen a mintát tehették volna a folyóra." — S azzal 
megfordulva, kiment a szobából. A magyarázat félbe- 
szakadt. De mindnyájunk között legjobban bámult 
Béldi, mert ő azt hitte, hogy valami nagyon szelle- 
mest mondott. Béldi Ferenc és testvére, György vol- 
tak azon , nagy reményű" ifjak, kikkel Bölöni Far- 
kas Sándor Amerikában utazott, s kiknek ezen de- 
rék utazási leírást ajánlotta. György a forradalom 
előtt kincstári tanácsos volt, s most pedig császári 
szolgálatban van. Györgynek egyetlen tanolmánya a 
„Conversations Lexicon“ volt; s e nem csekélyen fá- 

raszió munkát rendszeresen vette: az A betün kez- 
dette s úgy haladott tovább. Hanem a G betűig, mely- 
nek rovataiban a Geist volt feljegyezve, bizonyosan 
soha el nem jut. 


BIRÓ JÓZSEF 


Udvarhelyszéki birtokos s a legrégibb székely 
családok egyikének ivadéka; az udvarhelyszéki köz- 
gyűléseken mindíg pontosan megjelent, a kormány- 
párthoz tartozott, de sohasem nyilatkozott másként, 
mint lassú mormogással. Különben jó, becsületes, öreg 
úr. Biró Józsefnek volt két fia, József és István. Ezek 
előttem végezték, vagyis végzetlenül hagyták oda az 
iskolát, de én még bent értem őket. Ezek szegények 
az egész iskola nagyja és kicsinyének gúnycéljai vol- 
tak rendkívül nagy fülök miatt, ami annyival szomo- 
rítóbb volt, mert fülük valóban jellege volt észtehet- 
ségüknek. Tanítójuk, vagy miként akkor neveztettek, 
preceptoruk kétségbeesett felettük, annyival inkább, 
mivel az öreg úr nem fiait, hanem a preceptort hibáz- 
tatta, kinek egyszer többek között az elfogult apa azt 
találta mondani egy vakáció alkalmával, hogy az ő 
fiainak van talentumuk, de a preceptor a szamár, 
mert nem tudja kikeresni. A szegény elkeseredett ta- 
nító alig várta, hogy visszamenjenek Kolosvárra, s 
azonnal elkezdette őket hatalmasan korbácsolni, szün- 
telenül ismételvén: , Adjátok ki a talentumot, mert 
apátok azt mondta, hogy van nektek, csak én nem 
tudom kikeresni!" — A szegény fiúk hasztalan sza- 
badkoztak, hogy nemhogy nekik volna talentumuk, 
de még az apjuknak sincs, mert a fölingerelt tanító 
fel nem hagyott a kereséssel, míg az ütlegezés őtet is 
ki nem fárasztotta. A két Biró bizony azután sem adta 
ki soha, amit Isten megtagadott tőlük. 

BIRÓ ANTAL 


Rokona az előbbinek. Ez megint más tekintet- 
ből említendő. Ő nőtlen volt s mégis minden cseléde, 
inasa, szakácsnő, szobalány, kocsis, lovász, gazda, bé- 
res, juhász, kondász, kályhafűttő, szóval minden s 
mindíg felváltva, saját gyermekeiből teltek ki, s azok- 
ból ujoncoztattak. Érdekes arcanum. Egy más tette 
hasonlólag érdekes. Estei Ferdinánd főhercegnek Er- 
délyben léte alatt, talán 8338-ban, Udvarhelyszékből töb- 
ben vettettek fiscalis actio alá a herceg elleni szidal- 
mak miatt, de azon ürügy alatt, miszerint ifj. Bethlen 
Jánosnak egy levelét elfogták (erről máshol), mely- 
ben többen felszólíttattak, agitálni amellett, hogy köz- 
gyűléseken szóba hozassék a székely katonaság fegy- 
ver alóli felszabadítása, mely törvénytelenül erősza- 
koltatott réá. Ennek következtében Horváth János is 
(később főispány) közkereset alá esett. Biró Antal egy- 
szer Horváthoz ment tanácsával éltetni ezen ügyben, 
hozzatéve, hogy ő éppen Székely-Keresztúrra menendő 
a főkirálybíróhoz, s miután a főherceg is ott van, jó 
szolgálatot tehetne Horváthnak, ha ez általa egy alá- 
zatos kérelmet nyujtana be a herceghez. Horváthnak 
épen rossz kedve, s különben is kissé nyers ember 
lévén, azt feleli néki: , Mondja meg a hercegnek, hogy 
nyalja meg a maga s....t s maga az övét." Biró csak- 
ugyan elment Keresztúrra, s a főkirálybíró, Macskásy 
Lajos, ki tudta, hogy Biró mi célból ment volt Hor- 
váthoz, faggatni kezdette a herceg előtt, mondaná 
meg a Horváth feleletét. Biró megmondta, de ma- 
gyarul. A főherceg figyelmes lett, de nem értvén, kér- 
dezte Birót, hogy mit mondott, s ő igen rossz német- 
séggel, de hűségesen elmondta a főhercegnek Horváth 
saját szavait. A következés az lett, hogy a Horváth 
neve kihagyatott a közkeresetből, attól tartván a fő- 
herceg, hogy a perfolyam alatt ezen botrányos eset 
eléfordulhatna. 

BOCZKÓ DÁNIEL 


Képviselő és kormánybiztos 1848/9-ben, 1851 ok- 
tóber 7-én 10 évi várfogságra ítéltetett. Boczkó egyike 
a leghatározottabb forradalmároknak a szó nemes ér- 
telmében republikánus jellemmel. Előbb az aldunai tá- 
borban volt kormánybiztos, s ottan egy alkalommal a 
honvédek hátrálván a szerbek tüze előtt, Boczkó, a 
hatvan éven jóval túl levő öreg, ki mindíg jelen volt, 
mikor tehette a csatákban, egy sétabottal kezében a 
csapat élére állt, s úgy vezette azt tűzbe. Ő volt 849- 
ben Szentiványi Károly után Erdélynek utósó orszá- 
gos biztosa. Augusztus két első hetében én is Kolos- 
várt időzvén, volt alkalmam látni és bámulni ezen 
öreg ember fiatal lelkét, szívós erélyét, s törhetetlen 
bizalmát még akkor is az ügy iránt. Augusztus 13-án 
estve vonult ki ő is a magyar hadsereg maradványai- 
val Kolosvárról B(ánfi) Hunyad felé, s jelen volt az 
ottani szerencsétlen csatában, s csak nagy bajjal tu- 
dott megmenekülni. 849-ben befogták, s Pesten ne- 
hány hónapig együtt ültünk az Újépületben. 850 
augusztusban kibocsátották s szabadon volt elítélte- 
téséig. Ezen idő alatt sokszor meglátogattam az Al- 
duna-soron lévő szállásán, mely csak egy szobából 
állott. Ezen magtalan öreg ember, vagyis agglegény, 
legalább egymillióval bírt, és szobáját maga söpörte, 
az udvaron lévő kútból maga hordott magának vizet, 
s mindezt nem fösvénységből, hanem kedvtelésből, 
mert a szegények- és szűkölködőkre nagyon sokat köl- 
tött. Kossuth is adóssa volt 6000 pengő forinttal több 
évi kamatjával együtt, de Boczkónak nem az esett 
nehezen, mert ő sohasem kérte pénzét, hogy mikor 
módjában volt amannak, akkor sem fizette meg, ha- 
nem irántai hálátlansága, mely annyira ment, hogy 
alig akarta ismerni. Az öreg ezt többször panaszolta 
nékem, s mutatta a Kossuth kötelezvényét is. Én min- 
dig tréfáltam, s ingerkedtem vele, hogy felvidítsam, s 
ő azt igen szerette. Egyszer mondtam néki: „Dani 

bácsi! Fogadj engem fiadnak, mert hisz az osztrák 
úgy is mindenedet elrabolja." Ő mosolygott, s azt fe- 
lelte, hogy nem kap abból a német, mert gondosko- 
dott már róla. Néki van egy fitestvére s annak gyer- 
mekei. Fogsága idejéből még öt év van hátra. Bor- 
zasztólag sok olyan életkorban, mint az övé, s pedig 
ez a bosszúálló osztrák császár és kormánya nem is- 
mer irgalmat. 


BOGDANOVICS VILIBÁLD 


Képviselő és honvéd-őrnagy 848/9-ben; ámnesz- 
tiát nyert 850-ben, nehány havi fogsága után az Új- 
épületben Pesten. Mint képviselő, teljesen ismeretlen 
mennyiség; mint honvéd sem nagy helyet foglal el a 
hadikrónikában, hanem most, pár év óta divatba jött 
foglalkozni Bogdanovics Vilibálddal, a magyar Monte- 
Cristoval, miként az úri világ, irígység vagy gúnyból 
elnevezte. Egyszerre ugyanis elterjedt a híre, leghar- 
sányabbul őmaga által kürtölve, a Bogdánovics rop- 
pant gazdagságának. S beszélnek mesés dolgokat bár- 
dányi kastélyáról, bútorzat-, lovak-, háztartásról; rop- 
pant gazdaságáról, gőzgépei, gyárai s vasútvonalairól, 
tanyáitól a Béga csatornájáig, s Isten tudja mi min- 
denről, mint utazásairól, külföldre, melyekben udvari 
káplán, udvari orvos, titoknok s több effélék kísérik, 
szóval, hogy valóságos fejedelmi lábon él. Közbevető- 
leg legyen mondva, csak egyikre vonatkozólag, élhet 
fejedelmi lábon, mert a másikra szegény kolduslábon 
él, minthogy sánta, lába feje nyomorék levén. És 
mindezt legtöbbször s minden alkalommal, ahol csak 
teheti, ő maga szokta szívesen elbeszélni. A dolog 
abból áll, hogy Bogdanovics haszonbérben tartja a 
bárdányi álladalmi birtokot, igen jutányos föltételek 
és szabad építkezés mellett, és ő szintúgy ezen ked- 
vező körölményeket, valamint minden terményeknek 
a keleti háború alatti rendkívüli nagy árát felhasz- 

nálva, mindamellett, hogy nagyban megterhelte a 
birtokot, ezen terjedelmes jószágból nagy nyeresége 
van. Bogdánovicsban sok hiúság, sok nevetséges gyen- 
geség, s mint minden meggazdagodott új emberben, 
sok üres dicsekvési hajlam; hanem becsületes ember, 
s többen állítják, hogy szegények, s különösen menek- 
vőkkel sok jót teszen. 


BÓNIS SAMU 


Képviselő és igazságügyi al-államtitkár 848/9-ben. 
Eszes ember és becsületes; egyetlen hibája, hogy néha 
leissza magát, s akkor goromba, mint a pokróc. Ő is 
10 évi várfogságra ítéltetett 851 október 7-én, s noha 
véghetetlenül keserves dolog ily áron javulni, hanem 
azok, akik Josephstadtból, hol ő is fogva van, kisza- 
badultak, állítják, hogy most reá nem lehet ismerni, 
annyira megváltozott; soha sem iszik, pedig tehetné s 
olvasás-, tanulás- és faragással tölti idejét. 


BÁRÓ BORNEMISZA JÁNOS 


Erdélyi kormányszéki tanácsos 841-ben. A br. 
Josika János veje lévén, ő is ezen gyűlölt családhoz 
tartozott. 842-ben ő is megkísérlette korteskedni az 
országos választmány választásánál, s azelőtti napon 
nagy estvélyt adott a követeknek, ú. n. pipás estvélyt. 
A 837-i országgyűlésen ugyanis a konzervatívek, 
összvejöveteleiken csak pipával kínálván meg őket a 
gazda, pipásoknak neveztettek el; az ellenzék pedig 
sonkásoknak, kik Szebenben minden estve gr. Teleky 
László követtársuknál jöttek öszve, ahol ital és étel, 
s e között sonka is nagy bőségben volt. Ezen két el- 
nevezés egészen 848-ig fenntartotta magát. De Bornem- 
isza a fennebb említett estve nagyszerű készületeket 
tett. Mi azon estve Teleky Lászlónál gyűltünk egybe, 

kiosztandók magunk között a cédulákat a másnapi vá- 
lasztásra. A követek s rokon elvű regalisták lassan gyüle- 
keztek; végre mégis mind megjöttek, de a városi követek 
nem. Mi tudva a Bornemisza szándokát, aggódtunk, 
hogy talán sikerült neki elbácsítani a városi követeket, 
s nem győzve tovább várni, vacsorához fogtunk. Egy- 
szer csak jőnek a várt pajtások, s kérdésünkre, hogy 
hol késtek ily sokáig, azt felelték: hát megettük és 
megittuk" Bornemiszának mindenit, s bepiszkoltuk 
a parkettjét. , De hát holnap hogy lesz?" — kérdette 
egyikünk. Ekkor egyike, Keller János, az asztalhoz 
ment, poharat töltött s ezt mondta: , Éljen az ellen- 
zék! Holnap, miután ma megittuk a Bornemisza 
champagne-iját, ellene szavazunk!" — És úgy is volt. 
Másnap a gyűlésben a szavazás alatt Bornemisza a 
főispányi padokon ülvén előttünk, mindíg morgot, 
hogy a sonkások megitták a sok champagne-iját, be- 
köpködték és sározták parkettjét, s most egy vótumot 
sem adnak. Nagyban meg is vertük a pipásokat ez nap. 


BÁRÓ BORNEMISZA JÓZSEF 


Tordamegyében Abafáján lakott, s gazdag ven- 
dégségel- s nagy ehetőségéről volt híres, míg min- 
denét meg is ette. Mint kadét Szász-Régenben levén 
állomáson, egy délelőtt kilovagoltam Abafájára. Bor- 
nemisza ágyában feküdött. Amint beléptem nagy 
örömmel kiáltotta, hogy mily ápropos jövök, épen utá- 
nam akart küldeni, mert ma 100 vendége s ugyan- 
annyi tál étel lesz asztalánál. Én azt feleltem, hogy 
ép azért nem maradok ebédre, mert én nem bírom 
egy helyet ülve, végigvárni, míg a 100 tál elfogy. 
Kérdésemre, hogy miért van még ágyban, azt felelte, 
hogy korán reggel hashajtót vett be, hogy ebéden 
annál többet ehessék, s ekkor egy valóságos nyalánk 


" A kéziratban világosan elírásból itt is megettük áll. 


104 


gyermek örömével kezdette sorban elszámolni egy 
hosszú étlapról az ételeket, Én kirohantam a szobá- 
ból, de ebédre mégis ott kellett maradni. 


BORS FERENC 


József huszár-őrnagy 1833-ban Styriában. Mi, 
fiatal tisztek pipás Ferkónak hívtuk, mert még éjjel 
is pipázott egy szakállos, büdös tajt-pipából. Igen 
együgyű öreg úr volt, s csak arról nevezetes, hogy 
néha jókedvében elbeszélte nékünk nagy titkon, hogy 
ő is, mint közember, egyike volt azon kis csapat szé- 
kely huszároknak, kik Rastadtnál a francia köztársa- 
ság követeit meggyilkolták felsőbb parancsra 1799 
április 28-án. Az öreg urat 834-ben nyugalomba tet- 
ték s híre járt, hogy azért, mert Bécsben valami úton 
megtudták, hogy az öreg kibeszélte azon gyönyörű 
államtitkot. 


BRASSAI SAMU 


Forradalom előtt kolosvári unitárius tanár; most 
tanár Pesten a Szőnyi magán-neveldéjében. Brassai 
nemcsak nagyon becsületes ember, hanem egyike a 
két magyar haza legtudományosabban kimívelt s leg- 
többszerű ismerettel bíró férfiainak, s különösen bá- 
mulatos könnyűség- és sikerrel oktató tanár. Ezt ma- 
gamon is tapasztaltam. 842-ben Bethlen Jánosnál le- 
vén egy estélyen, a grófnő mutatja nékem Suenek 
akkor megjelent regényét (Les Mistéres de Paris), s 
kérdi, hogy olvastam-e? A könyv francia eredeti volt. 
Ő azt hitte, hogy tudok franciául, s én elég hiú vol- 
tam azt be nem vallani, hanem mondván, hogy nem 
olvastam, kérem, hogy adja át, hozzátéve, hogy miután 
nagyon el vagyok foglalva mint követ, oly hirtelen 
nem olvashatom el. Másnap Brassaihoz mentem, s el- 
beszéltem neki az eseményt, hogy adhatna-e nekem 

naponta egy-két órát, s mennyi idő alatt vihet oda, 
hogy megértsem a könyvet? , Négy hét alatt, ha akar" 
— felelte ő. Mi megkezdettük zárt ajtónál a leckéket. 
Ő nem engedte, hogy sem gramatikát, sem szótárt 
vegyek elé, csak szóval magyarázgatta egy hétig a 
szabályokat; akkor kezembe adta Paul és Virginet s 
egy szótárt, s miután abból, igaz roppant kínnal 
mintegy húsz lapot lefordíttatott, már a harmadik 
héten folyvást olvastam a Mistéreseket, s ez bizony 
csak a Brassai modorának köszönöm. Mikor kiol- 
vastam a könyvet, visszavittem s elbeszéltem Bethlen- 
nőnek őszintén az eseményt. 


BRECZENHEIM FERDINÁND, REGÉCI HERCEG 


Forradalom előtt konzervatív; forradalom alatt 
nem annyira ennek, mint nagy ellensége a Kossuth- 
Madarász kormánynak, s ennek következtében, re- 
géci uradalmát, sárospataki gyönyörű kastélyával 
(a hajdani híres Rákóczi vár), konfiskáltatta a ma- 
gyar kormány; forradalom után, még határozottabb s 
engesztelhetetlenebb ellensége az osztrák kormánynak, 
valamint a hercegné is, e derék, lelkes, mívelt, s tisz- 
tán magyar érzelmű nő, ki a jelen állapot miatt az 
ellenségeskedésig haragban élt testvérével Schwartzen- 
berg herceg osztrák miniszterelnökkel. Breczenheim 
és neje mindketten jól beszéltek magyarul, s a Hegy- 
alyán nagyon sok jót tettek. Breczenheim alapította 
a hegyalyai bortermelők társulatát s az évenkénti bor 
és szőlő kiállítást. A herceg meghalt a mult évben 
855-ben; a hercegnő télben Bécsben s nyáron Sáros 
Patakon szándékozik lakni. 


DR. BREZNAI ISTVÁN 


A Kossuth Lajos sógora, neje a Kossuth testvére 
volt, de elhalt, s Zemplén megye főorvosa a forrada- 
lom előtt s most is. Egy részeges, ősz fejével is fes- 


106 


lett erkölcsű, megvesztegethető, jellemtelen ember. 
Egy, itten ezelőtt két évvel történt mérgezési esetnél, 
melyről más helytt bővebben, megvesztegettetvén az 
illető által később, előbbi látlelet- s bizonyitványá- 
val ellenkező hamis jelentést téve, a gyilkos fölmen- 
tetett. 


BUDA SÁNDOR 


Képviselő 1848-ban. Elítéltetett 1850 július 5-én, 
15 évi sáncmunkára. Hogy Buda Sándor miért ka- 
poit ily kegyetlen ítéletet, éppen akkor, mikor 
Haynau 31 elítélt közül 28-at teljesen fölmentett, 
megfoghatatlan annyival inkább, mivel Buda Sándor 
sem a képviselőházban, sem azon kívül nem követett 
el semmit, ami által ezen ellenei eljárás indokolható 
volna, ha nem személyes bosszú. Ő ugyanis 848-ban 
rövid időre, bemenvén Erdélvbe, Urbán generális ezt 
megtudva, 10 aranyat tett fejére, ha elfogatik. Budát 
bosszantotta, hogy feje oly kevésre becsültetik s ő 
egy hirdetvényben az Urbán fejére 100 aranyat tű- 
zött ki. — — — — — — — — — — 


BUJANOVICH RUDOLF 


Forradalom alatt honvédtiszt volt, s igen jól vi- 
selte magát minden alkalommal. Ezen idő alatt 
egyik testvére osztrák katonatiszt levén, egy csatá- 
ban összehozta őket a sors, de noha egymásra ismer- 
tek, nem találkoztak személy-személy ellen. Forra- 
dalom után viszontlátva egymást, a két testvér egy- 
más nyakába borult, s Rudolf kérdezte testvérét, 
most osztrák őrnagyot, hogy ha azon csatában öszve 
hozza őket a sors, mit tett volna: , Teljesítem köteles- 
ségemet — felelt ő —s azután főbe lövöm magamot." 
— „És te?" — „Én pedig — szólt Rudolf — nem 

tégedet, hanem magamat lövöm agyon." — Bujano- 
vich Rudolf minden tekintetben tiszta jellem, s eszes, 
értelmes, mivelt ember. 


CSÁNYI LÁSZLÓ 


Képviselő, kormánybiztos a felső hadseregnél, 
erdélyi országos biztos, közlekedési miniszter 849 
ápril 14-e után. Kötél általi halálra ítéltetett, s kivé- 
geztetett 1849 október 10-én Pesten. 

Csányi László egyike azon ritka, s korunkban 
már alig föllelhető határozottan jellegzett római 
jellemeknek, melyeknek haza és becsület mindenök, 
s melyek előtt barát és ellenség kénytelen tisztelet- 
tel meghajolni. Csányi egy nagyszerű republikánus 
jellem, e magasztos ősalakok minden erényeivel. Az 
ily férfit csak rendkívüli idők, s viharos belrázkódás 
emelheti fölszínre mint gyöngyöt s mint vígaszt az 
emberiségre, ellentétül azon tömérdek szemét és 
salakért, melyet ugyanazon hullámjáték korbácsol 
fel a fékettépett szenvedélyek tengermedréből. Csá- 
nyi! Madarász! E két név képviseli, fényesen egyik, 
szennyesen a másik, a forradalmi ellentétek fogal- 
mait. 

Csányi a 60 éves, romlott egészségű polgárbaj- 
nok, lépésről lépésre követte a felső hadsereget Su- 
korótól Bécsig, Bécstől Kápolnáig, Kápolnától Sző- 
nyig s meg vissza Pestig, hogy pihenés helyett átve- 
gye Erdély országbiztosi nehéz hivatalát. Törhetet- 
len lelkierővel roncsolt testben, munkálva mindíg 
zajtalanul és szerényen, de vaseréllyel, nélkülözve 
kényelmet, ápolást, szükségest, tűrve fáradalmat, 
sanyart hallgatagon, buzdítva példája által, fenyítve 
szelíden vagy szigorúan. S midőn aztán ápril 14-e 
után felszólíttatott, ő a szerények legszerényebbike, 
hogy venné át a közlekedési ügy miniszteri tárcáját, 
bevallva járatlanságát e teren, kész volt mégis elvál- 

lalni a vészterhes tisztet, visszavonulván mások elv- 
fogalomból, vagy a jövő vészmoraja előtt, s meg- 
hajlott keresztyéni rezignációval és áldozatos haza- 
szeretettel a sors végzése előtt, mely kiszemelte vala 
őtet, a választottak egyikét, hogy lenne elveinek, hi- 
tének, s hazája szabadságának szent vértanúja, föl- 
kelendő egykoron sírjából a szabadság és hazafeltá- 
madás szent lelke. 

Csányi László, útlevél s elegendő pénz birtoká- 
ban, száműzhette volna önmagát, hogy megment- 
hesse életét. Ő nem tette. Ő tudta, hogy minden 
nagy és szent ügynek vértanúkra van szüksége, s Ö 
érezte mint isteni kijelentést lelkében, hogy hivatva 
van a többi vértanukkal együtt, megváltani tiszta és 
erényes életével nemzete jövőjét. 

Ő elvérzett haza és szabadságért!! 


De él magasztos emléke s dicső szelleme a nem- 
zetben, hogy reményt öntsön netalán csüggedező 
kebelünkbe, s bizalmat és hitet a gondviselésbe 
jobb jövőnk iránt. 


CSELEI JÁNOS * 


A forradalom vége felé Zemplén megye egyik 
alispánja. 

Cselei is, mint többen, azon emberek közé tar- 
tozik, kik nagy időkben kicsinyeknek találtatván, 


* A *-gal ellátott szóhoz fűzödik Erdélyi János alábbi sa- 
játkezű bejegyzése: Jó hittel írom ide Pálffy nyilatkozatát, me- 
lyet akkor tön előttem, midőn Ujhelyből Patakon át Erdélybe 
visszatért, nálam utólszor mulatott és ez iratok átadásával meg- 
tisztelt, t. i, hogy Cseleji (1) Jánosról való ítélete igen szigorú, 
mert másként írna felőle. E. J. 
3(áros)patak, ápr. 30. 1857. 

kig időkben nagyok szeretnének lenni. Ezen új fajta, 
a forradalom satnya posthumusai, visszavonulva 
élnek, fenntartva erejöket, miként magok mondják, 
a jövő számára, hibáztatva s elítélve mult és jelen- 
rei tekintet s irgalom nélkül bárkit, ki a szirthez 
ütődött hajóból egy darabját bár a nemzetiség árbo- 
cának, egy szalagát bár a közélet vitorlájának, he- 
gyét bár a szellemi élet delejtűjének, szálkáját bár 
az anvagi jólét horgonyának megmenteni törekedik, 
hogy megszerezve legyen a pont, melyhez, ha mi ta- 
lán nem is, a jövő nemzedék megvetve lábát, kifor- 
gathassa sarkaiból a zsarnokság sötét világát. Ezen 
emberek érdekes, vagy bosszantó látványt mutatnak. 
Ha néha mégis közhelyen megjelennek, magukra 
öltik a világfájdalom színházi palástját, arcukra 
erőtetik(1) a titokszerűség sejtető félhomályát, de 
hallgatagok és némák, míg megjő a , sybillai inspirá- 
ció" nagyon bizalmas kis körben. Ekkor aztán meg- 
kopogatva előbb a falakat, hogy nincs-e bennök egy 
zsándárm-embryo, beszélni kezdenek rejtélyes mo- 
dorban, mintha ők volnának a delejes asztalkák jós- 
szellemei, melyekben hisznek és bíznak vakon, s 
kitalálni engednek aztán a bámész barátoknak dol- 
gokat, melyek nem történtek, közel kilátásokat, me- 
lyek meg nem születtek, titkos öszveköttetéseket, 
melyek nem léteznek, s fontos megbízatásokat, 
melyre senki sem bízta meg, titkos rendezéseket és 
kinevezéseket előlegesen, melyek őket magasra és 
nagy hatalomra emelték, hasonlóra a nagy Fridrich 
hadnagyáéhoz, kit a király négyszem között kapi- 
tányságra emelt, megtiltva, hogy azt valaha nyilvá- 
SE A szegény hadnagy csakugvan mint hadnagy 
alt. 

Az ember nem hinné, hogy az ily Cselei-féle em- 
berek mennyit ártanak az ügynek, nem rossz szán- 
dok, hanem balfelfogásból, nem levén képesek tájé- 
kozni magukot a megváltozott viszonyok között a 
nemzet teéndője s az egyesek kötelessége iránt. Most 

minden jóravaló magyar embernek kettős köteles- 
sége van, melyet eszélyesebben felfogni s ernyedet- 
lenebbül kell teljesítenie, mint valaha: Szemközt az 
osztrák kormánnyal megbonthatatlan falánxot ké- 
pezni a vis inertiae hallgatag passzív és negatív oppo- 
ziciója által. Ezt nem bírták, vagy nem akarták fel- 
fogni sokan, s átkos következménye lett az osztrák 
rendszer behozatala. A második kötelesség, megra- 
gadva, kilesve, kizsákmányolva minden alkalmat, 
fejleszteni minden teren, minden irányban a nemzet 
szellemi és anyagi erejét bel- és külterjében, hogy a 
nemzet-test ne csak anyagilag legyen erős, hanem 
vagyon és szellemileg is, hogy felkészülten, s szilárd 
alapon állva találja majd a nagy harc, mely előbb- 
utóbb be fog következni. Légyen e harc fegyverrel 
vivandó új, de eszélyesebben vezetendő forradalom 
által, vagy legyen bár nem valószínűtlen következ- 
ménye békés úton az európai viszonyváltozásoknak, 
mulhatatlanul szükség, hogy oly helyzetben találja a 
nemzetet, hogy minden tekintetben erős és méltó 
legyen helyet foglalni Európa állam-családában. De 
ép azért kötelessége most mindenkinek sem el nem 
csüggedni, sem ki nem lépni a látszólagos passzivi- 
tásból, hanem munkálni fáradhatatlanul, de zajtala- 
nul. A Cselei-féle emberek, való, hogy az első köte- 
lességet, a passzív oppoziciót szigorúan teljesítik, de 
mint az ilyféle emberek mindenben, úgy ebben is túl 
mennek azon, ami hasznos, s válságos inertiába 
mennek át, behunyt szemmel, várva a hajnal hasa- 
dását — nyugatról, merev tétlenségben várva a sza- 
hadulást nem természetes úton. S mint minden, ami 
titokszerű, ami eltér a rendes vágásból, könnyen ta- 
lál hivők és utánzókra. Cselei s a hozza hasonló em- 
bereknek is megvannak az ők hivői, hivei és utánzói, 
mind megannyi erő, ha bár oly parányi is, de kár 
érte, mely elvonatik a nemzet nagy munkájától, 

Egyébiránt Cselei János jó mezei gazda s én be- 
csületes embernek is tartom. 

CSENGERI ANTAL 


A Pesti Hirlap szerkesztője br. Kemény Zsig- 
monddal a forradalom előtt és alatt; most Pesten az 
irodalmi teren működik. Csengeri sok észt és isme- 
retet köt egybe fáradhatatlan szorgalom és munkás- 
sággal; jelleme gáncstalanul tiszta. De egyet ő is el- 
hagyhatott volna. 851-ben kiadta „A magyar szóno- 
kok és státusférfiak könyvé"-t. Igen természetes, 
hogy oly időben, mint a jelen, oly férfiakról, mint a 
száműzöttek vagy kivégeztettek, csak elferdített, fél- 
szeg, hijányos dolgozatot adhatott; s még azon kö- 
rölmény is alig mentheti, hogy talán anyagi szük- 
ség kényszerítette reá, mert Csengeri találhatott 
volna más tárgyat és anyagot is az Írásra. Egyébiránt 
is, íróinknál, főleg ezelőtt egy pár évvel, egy sajnos 
neme az Írói elvtelenségnek kezdett volt lábrakapni, 
s e hibába legtekintélyesebb íróink közöl is nem egy 
esett. Ők ugyanis elvül kezdették vala felállítani, 
hogy az író észterménye közbirtok, s ennek követ- 
keztében a legszabadabb elvű írók, mint Csengeri és 
Kemény is, tartozkodás nélkül dolgoztak a megbé- 
lyegezett Szilágyi Ferenc által szerkesztett, kétfejű 
sassal cégérezett hivatalos Buda-Pesti Hirlapban, ér- 
dekessé és kelendővé tehetvén e szerint oly lapot, 
melynek minden betűje a nemzet életének férge. De 
szerencsére a nemzet bír annyi öntudatos tapintattal, 
hogy készebb volt hátatfordítani kedvelt íróinak, 
mint olvasni a hivatalos lapot. Ma már Íróink jobb 
útra tértek. 


CSEREI ELEK 


Udvarhelyszékhez tartozott Bardóczszék alki- 
rálybírája 1837—1848-ig. Cserei Elek eszes ember, 
de egyike a legcsalfább és álnokabb embereknek, 
kiket valaha ismertem. Hízelgő az aljasságig, ahol 

fél, mert gyáva is, goromba a póriasságig gyengék 
vagy alantabb állók iránvában; hazug, s minden esz- 
közt, a legaljasabbat is, elfogadni kész, ha célhoz 
juthat általa. Cserei az udvarhelyszéki főkirálybíró, 
Macskási Lajos veje levén, ennek esze (mert hiszen 
ipjának egy parányi sem volt), s kezelába volt titok- 
ban, mert nyiltan az ellenzékhez szegődött mindíg, 
ha ki nem kerülhette a nyilatkozást. 

Cserei Elek, Ugron Gáspár, s udvarhelyi plébá- 
nos, Rajmond készítették azon tömérdek szennyes, s$ 
mint végre is kiviláglott, hazug. delatiot, mellyel fő- 
leg a Ferdinánd herceg kormányzása alatt eztet és 
a kormányszéket elárasztották. Csereinek egyik test- 
vére, Ignác, honvédezredes volt a forradalom alatt, 
hanem csak azt bizonyította be, hogy családának 
nem tulajdona a vitézség. 


CSERNÁTONI CSEH LAJOS 


A , Martius 15-ike" hírlap segéd-szerkesztője s a 
Kossuth titkára, ki őtet 849-ben Párisba küldötte; 
elítéltetett 851 szeptember 22-én s neve akasztófára 
szegeztetett. 

Csernátoni is egyike a nemzeti test fekélyeinek. 
Csaknem gyermek korában hamis papirpénzt készí- 
tett, amit Debreczenben ő maga sem tagadott a 
, Martius 15-ké"-ben, felelve az , Esti Lapok" ellene 
emelt vádjára, mentegetőzvén fiatalságával, s hogy 
ő rehabilitálta már magát. Meglátjuk mindjárt, mi- 
ként. Azután, hogy a hamispénzcsináláson rajtavesz- 
tett, lopásra vetemedett. Gr. Gyulai Lajos egyike a 
legbecsületesebb s legjobb szívű embereknek, megsaj- 
nálván a nagyon fiatal és nagyon szegény, de eszes 
Csernátonit, noha nem volt szüksége reá, magához 
vette titoknoknak. Gyulai egy idő mulva azt tapasz- 
talta, hogy íróasztalában tartott, s többnyire el nem 
zárt tárcájából időnként több vagy kevesebb pénz- 
mennyiség hiányzik. Miután dolgozó szobájában 

Csernátonin kívűl más senki sem szokott járni, ter- 
mészetes. hogy gyanúja reá esett, s azért őtet pró- 
bára teendő, egy napon, mielőtt Csernátoni bement 
volna azon szobába, megszámlálta pénzét, s azután, 
mint máskor, nyitva hagyta az asztalfiókját. Cserná- 
toni a szokott időben megjelenvén, Gyulai nemsokára 
eltávozott, mondván titoknokának, hogy a városba 
menyen, s csak egy óra mulva jön haza; de csak egy 
más szobába ment, s ott maradt egy óráig. Ekkor 
visszamenvén a dolgozó szobába, kérdezte Csernáto- 
nit, hogy távolléte alatt nem kereste-e őtet valaki, 
úr vagy cseléde? Csernátoni azt felelte, hogy senki- 
sem. , De tudja bizonyosan?" — kérdezte megint 
Gyulai. , Bizonyosan tudom", — felelte Csernátoni 
— mert egy pillanatig sem hagytam el a szobát, s 
azon idő alatt egy lélek sem volt itt." Ekkor Gyulai 
valami ürügy alatt elküldvén Csernátonit, újból meg- 
számlálta pénzét, s csakugyan hiányzott abból, mint- 
egy 100 forint. Most már nem kételkedhetett Gyulai, 
hogy ki a tolvaj, s Csernátonit elbocsátotta, és sem 
neki szemére nem vetette e hálátlan gaztettet, sem 
másnak el nem beszélte egészen 549-ig, mikor már 
az Csernátoninak nem árthatott többet, annyira le- 
süllyedett volt. Ezen történetet magától Gyulaitól tu- 
dom, ki sohasem mond olyat, ami nem szigorú való. 

Hogy Kossuth semmi emberismerettel sem bírt, 
tanusítja az is, hogy Csernátói(!) legmeghittebb em- 
berei közé tartozott, sőt hogy egész környezetében, 
Stuller Ferencet kivéve, talán egy becsületes, vagy 
legalább jóravaló ember sem volt. 

Csernátoni a Pálfi Albert— Madarász—Mereinő- 
ligához tartozott, melynek egyik fegyvere volt: sár- 
ral dobálni minden becsületes embert s minden ér- 
telmi tekintélyt. Csernátoni ezen fegyvert nagyon is 
jól tudta forgatni.  Élcei találóbbak és csipősebbek 
voltak, mint a Pálfié(i). 

Csernátoni Párisban még mélyebbre süllyedett: 
az Osztrák zsoldjába állott, mint ennek párisi kémje. 

A párisi menekvők ki is zárták maguk közöl, szint- 
úgy klubjok-, mint társaságukból, sőt ha jól emlék- 
szem 851-ben az egész dolgot nyilvánossá tették 
egyik párisi lapban. 


CSERNUS MENYHÉRT * 


Miniszteri hivatalnok a forradalom alatt s előtt, 
849 október 24-én akasztófára ítéltetett s kivégezte- 
tett Pesten. Hogy Csernust miért végezték ki, az még 
most is rejtély. Ő miniszteri tanácsos volt, semmi 
több, sőt a Windischgrátz bevonulása után Pestre 
maradt, folytatta hivatalát az osztrák alatt, Debre- 
czenbe nem jött el, s mégis felakasztották. 

Némelyek azt állítják, miszerint az osztrák azzal 
vádolta, hogy Pesten léte alatt tudósította az ott tör- 
téntekről a magyar kormányt Debreczenben (tehát 
kémséggel), de ezen vád nem volt kimondva ítéleté- 
ben. Mások azt mondják, hogy a haditörvényszék 
Csernátoni helyett akasztatta fel, öszvetévesztvén a 
két nevet, de ez még kevésbé hihető. Annyi bizonyos, 
hogy Csernus kivégeztetését még a forradalmat legyő- 
zött osztrák szempontjából sem lehet motiválni. S 
ezen, még így véve is föl, ártatlanul legyilkolt ember- 
nek fia, a forradalom után, szolgálatot vállalt az 
édesatyja vérétől még párolgó osztrák kormány ke- 
zéből, sőt nyilvánosan kárhoztatta apját, hogy miért 
szolgálta a magyar kormányt; e gaz fiú, ki maga is 
honvéd tiszt volt. Mintegy két évvel ezelőtt Tolcsván 
voltam Szirmay Ádámnőnél. Ott volt gr. Forgács An- 
tal"" is, a kassai kerület akkori főispánja, s vele 
együtt, talán mint fogalmazó, a fiatal Csernus. A 
többieket köszöntve, Csernust mellőztem, mintha 
észre nem venném. Szirmaynő, ki a körölményeket 


* A kéziratban a keresztnév hiányzik. 
$e U, a. 

nem tudta, t. i. azt, hogy ez a felakasztottnak fia, 
hozzám fordul, s hangosan mondja: , Talán nem is- 
meri Csernus urat?" — „Ismertem Debreczenben, mi- 
kor honvédtiszt volt", — feleltem feketesárga jellemű 
főnöke előtt. Csernus elpirult, de felém jött s kezet 
nyujtott; én az enyémet zsebre tettem s elfordultam. 
Szirmaynő bámult, de csak délután vendégei elmen- 
vén tudta meg tőlem a dolgot. Az ilyen alávaló em- 
ber, ily korán kezdve, még sokra viheti. Mert a nem 
mentség, hogy szegény. Ő fiatal, nőtlen, csinos, eszes 
ember, s Magyarország oly széles, hogy becsületes 
úton is megkereshetné kenyerét. 


CZECZ JÁNOS 


Honvéd tábornok. Kivándorolt 849-ben. 

Czecz bírt némi hadtani ismerettel, de nem had- 
vezéri tehetséggel. A honvédelmi bizottmány alaku- 
lásakor 8418-ban minden miniszteri hivataltól egy elé- 
adó, egy pár fogalmazó, s több irnokok rendeltettek 
a kormány segítségére és szolgálatára. A hadügytől 
Czecz főhadnagy, mint fogalmazó volt jelen, s csak 
az előadóknak levén helyök, de szavok nem a bizott- 
mány üléseiben, Czecz a mellékszobák egyikében dol- 
gozott a többi fogalmazók s irnokok között. Czecz, 
talán novemberben kért engemet, hogy ajánlanám a 
bizottmány ülésében őtet kapitányságra, miután volt 
pajtásai közöl többen már őrnagyok is. Én szívesen 
megtettem, annyival inkább, mert Czecz sok ügyes- 
séggel bírt és szorgalmas volt. A kormány kinevezte 
kapitánynak, de azért megmaradt előbbi minőségé- 
ben, mint fogalmazó. A Baldacsi ezredes kivonulása 
után Kolosvárról a kormány tanácskozásainak leg- 
fontosabb tárgya volt, csapatot küldeni Erdélybe s 
ezen csapatnak parancsnokot adni. Deekkor főleg igen 
nagy szűkében volt az ország a csak tűrhető osztály- 
vezéreknek is, s minden gondolkozás és keresés da- 

cára sem lehetett alkalmast találni. Végre Josika 
Miklós Czeczt ajánlotta táborkari segédnek Baldácsi 
mellé. A kormány, nem levén más, miután ő a mér- 
nökkari intézetben növekedett, elfogadta a Jósika 
ajánlatát, s Czeczt őrnagyi ranggal beküldötte Er- 
délybe, ahol csakhamar tábornok lett, de az ügynek 
nem nagy szolgálatára. Külföldön kiadta az erdélyi 
hadjárat történetét. Vannak benne helyes, de helyte- 
len adatok is, sokat és elég hízelgőleg beszélve ön- 
magáról. 


CSISZÁR GÁBOR 


A forradalom előtt és alatt megyei hivatalnok 
Zemplénben, azután az osztrák megyei törvényszék- 
nél jegyző, később, mert nem tartatott feketcsárgának, 
hivatalából a törvényszék újból rendezésénél kima- 
radt. Csiszár jó, becsületes ember kevés észtehetség- 
gel, kit inkább csak azért nem hagytam ki e fűzérből, 
mert egy év óta egy fedél alatt lakunk, levén ő veje 
Somogyi János házigazdámnak. De egy tekintetben 
mégis megérdemli a följegyzést. Ő és neje szerelme- 
sek voltak egymásba ezelőtt mintegy nyolc évvel, de 
akkor Somogyi megtagadván tőle leányát, férjhez 
adta azt egy Góg nevű úrhoz. Csiszár szerelméhez hű, 
s nőtlen maradt. A nő szerencsétlen házasságban élt, 
s ezelőtt harmadfél évvel férj és nő válópert indítot- 
tak, s noha mindkettő katolikus, s egy leányuk is 
volt, a papi szék teljesen elválasztotta őket, s a nő 
ezután nemsokára férjhez ment Csiszárhoz, ki refor- 
mátus. De a szegény nő egy évi boldogság után meg- 
halt, hagyván egy pár hetűs árva fiút férjének, ki 
valóban vigasztalhatatlan. Ilyen elválasztás a kato- 
likusoknál oly ritka esemény, hogy közcsodálkozást 
gerjesztett. A konkordátum után pedig épen lehetet- 
len lesz. 

DACZÓ JÓZSEF 


Regálista az erdélyi országgyűléseken; ős-székely 
családból származik. Az öreg úrnak sok sajátságai 
és különcségei voltak, de annál kevesebb észtehetsége, 
hanem fiának Ferencnek e kevésből még kevesebb 
jutott. Daczó József esküdt ellensége volt minden úji- 
tásnak s nem honi szokásnak; Ferenc úrfi nagy 
, englisman", más szóval: nagy majom, következőieg 
lovagolni is csak ángolosan akart, ami nála abból 
állott, hogy nagyon görbén ült a lovon, s mikor a ló 
ügetve ment, ő a taktust testének egy bizonyos részé- 
vel verte a nyergen. Apja ezért nagyon haragudott, s 
nem egyszer mondta fiának, hogy jobb volna, ha 
elébb megtanolna magyarosan lovagolni, mert úgy 
sem tud. De mitsem használt. Egyszer mikor Ferenc 
kiment lovagolni, az öreg megleste visszajövetelét, s 
meghúzva magát a kapu mellett, mikor Ferenc úrfi 
mellette elügetett, mankójával (kissé sánta volt) jót 
ütött az épen emelkedőben levő testrészére fiának, 
aki ijedten kengyelt vetvén, a földre pottyant. Az 
öreg úr pedig kacagott szüntelen mondva: , Nesze 
neked ángol lovaglás!" 


DAMIÁNICH JÁNOS 


Honvéd tábornok s később képviselő is. Akasztó- 
fára ítéltetett 1849-ben s ki is végeztetett október 
6-án Aradon, 45 éves korában. 

Vitéz katona, derék osztályvezér, becsületes em- 
ber, egyike a legszebb férfiaknak, kit valaha láttam, 
testestől-lelkestől magyar, rác eredete dacára, s hű 
bajnoka mindvégig a haza szent ügyének, melynek 
életét szentelte, s melyért, egyike a választottaknak, 
vérpadon vérzettel mint szent vértanú. Damianichot, 
valamint legyilkolt tizenkét  generális-pajtását vak 
bizalom a Görgei szavában vesztették el. Isten legyen 

bíró, ezen esemény fölött s ítéljen és büntessen kér- 
lelhetetlen szigorral. Damianich egyszer ezt Írta a 
kormánynak többek között egy jelentésében: , Én ki- 
irtom egyről egyig a rácokat, e gaz fajt, azután, hogy 
magva se maradjon, főbe lövöm magamot.“ 


DÁVID 


Maros-Vásárhelyi híres hegedűs cigány 830 
köröl. Dávid kisded, kövér termetű, fehér cigány 
volt; mindíg nagyon tisztán, csinosan és divatosan 
öltözködött. A fáma azt susogta, hogy Dávid szeren- 
csés udvarló volt, titokban még némely magas szüle- 
tésű nőknél is. De én Dávidot nem ezért jegyzem föl, 
hanem azért, mert valóságos művész volt. Az ő 
zenéje nemcsak a lábakot ragadta meg, hanem a ma- 
gyar lelkét is, ha saját zenéje által mintegy önmagát 
föllelkesítve, nyirettyűje elrezgett vagy elviharzott a 
hegedű húrjain, felköltve a magyar ősidők nagy em- 
lékeit, a nemzeti szenvedések fájdalmát, s egy jobb 
jövő reményét. A cigány hegedűst Isten vigaszul adta 
a magyarnak s védszellemül, hogy lelkünkből fakadó 
zenéje mindíg ébren tartsa érzelmeinket egy Rákóczi, 
egy Klapka indulóban. Ép ezért s szintúgy mint 
Dávid, megérdemlik az újabb időből az említést 
Bunkó és a Patikárus testvérek, mert bizony tiszte- 
letreméltóbb tagjai a társadalomnak, mint aki most 
következik, úgy mint 


DEÁK " 


Császári nyugalmazott őrnagy, a pesti haditör- 
vényszék elnöke. Egy nagyon rövid lábú, nagyon 
potrohos hasú, ostoba emberke. Az utókornak fo- 
galma lehet, hogy milyen emberek kezei közé jutott 


* A név után ( )-ben ez áll: Keresztnevét nem tudom, 

volt életünk és vagyonunk a következő adatból is. 
Egyik Verhör-ember,* mikor a legkényesebb s való- 
ban életkérdések kerültek elé, Deák egy magas szé- 
ken ülve, melyről lábai lelógtak, szokása szerint el- 
aludt. Az auditor kérdezett, én feleltem. A dolog na- 
gyon komoly volt. Egyszerre csak fölébred Deák, s 
kezeit dörzsölve, s nevetve gyermekesen elkezdi da- 
nolni: „Heute werde ich zanadi (1!) Puzzen essen, 
ja, ja, ja — Ich werde essen-essen!" — Csaknem hihe- 
tetlen, de velem magammal történt. Az auditor s a 
két ülnök szájat tátottak bámulatokban. Én nevet- 
tem, pedig bizony nem volt jó kedvem. Deák megint 
elaludt. 


DEÁK FERENC 


Igazságügyi miniszter 1848-ban. 

Deák Ferencet személyesen 842-ben ismerteni 
meg Pesten, azután Kolosvártt jöttem vele öszve 
845-ben, midőn a Gráfenbergből hazaszállott Wese- 
lényi Miklóst jött Vörösmarti Mihállyal meglátogatni 
"Sibon, s Kolosvárra is eljöttek, ahol gr. Kemény 
Samu tiszteletökre nagy ebédet adván, én is jelen 
voltam. Ezután nem találkoztunk a 848-i nemzeti 
gyűlés megnyilásáig Pesten. 

Én Deák Ferenchez baráti viszonyban állotlam s 
állok most is, de miután közöttünk mégsem adta elé 
magát semmi olyan, ami följegyzést érdemelne, ki- 
véve talán azt, hogy mikor Kossuth felajánlotta né- 
kem tárcájánál az al-államtitkárságot, Deák, ha több 
kedvem volna hozza, megkínált a szeptemvirséggel. 
Azért csak általános észrevételekre szorítkozom. 

Deáknak talentoma, jellemének kristálytiszta- 
sága, magyar politikai, s törvénytudományos ismere- 
tei, minden fölöslegestől ment tömör, tartalmason 


+ Vizsgálóbíró, vallató. 

egész szónoklata, s példabeszéddé vált erős logikája 
országosan sokkal ismertebbek és nagyobb tisztelet 
tárgyai, mintsem szükségesnek tartanám ezekről 
szólani. 

Én Deákról, mint miniszterről s később, mint 
egyszerű képviselőről, forradalmi időben akarok né- 
mely észrevételt tenni. 

Tagadom, hogy volna ember a hazában, leg- 
közelebbi barátait sem véve ki, aki őszintébb, mé- 
lyebb tiszteletet és szeretetet érezne a Deák személye, 
tálentoma és jelleme iránt, mint embernek, nálam- 
nál. De ha neki tisztelettel tartozom, az igazságnak 
hódolattal. 

Deák Ferenc s az öszves márciusi minisztérium 
(Kossuthot e sorozatba nem téve, mert ő bűnt tett), 
nagy s később alig talán helyrehozható hibát követ- 
tek el a nemzet ellen kezdetben mint miniszterek, 
melyet Kossuth eszélyesen és ravaszul felhasználva, 
tehette őt csak képessé, terveit megérlelni s keresztül 
vinni — a célig, melynél aztán mielőtt ezt elérte 
volna, a százados állomány-hajó elsüllyedt, ő pedig, 
Kossuth szépen megmenekedett. 

A miniszterium e nagy, s minden következ- 
ményt méhében rejtő hibája abban áll, hogy vagy 
nem fogván fel az időt és viszonyokat, még július- 
ban sem tudta, hogy az ország forradalomban van, 
mely még Pozsonban megszületett, vagy ha ezt 
tudta, akkor kezdetben, még áprilban, sőt a nemzeti 
gyűlés kezdetén is, mikor még nem lett volna késő, 
semmit, de semmit sem tett miáltal a forradalom ke- 
letkezését  csirájában elfojtsa. És e nagy hibából 
Deákra ép akkora rész esik, mint amily nagy volt 
tekintélye a nemzetnél, és szavának súlya a minisz- 
teri tanácsban. 

A miniszteriumnak uralkodni kellett volna a 
nemzetgyűlésen snem ennek uralmát elfogadni maga 
fölött. S bizony pedig, ha komolyan és szilárdul 
akar, elfogadva az e célra vezető rendes és rend- 

kívüli eszközöket, rendes vagy rendkívüli viszonyok- 
hoz mérve, semmi sem leéndett könnyebb. Még 
augusztusban is az ellenzék, , a törpe minoritas" alig 
számlált 400 képviselőből 30 tagot. Mi lett volna 
könnyebb, mint oly népszerű férfiaknak, milyenek- 
ből még talán soha egy nemzetben sem alakult mi- 
nisztérium, az ellenzéket, ha nem is eredeti számán, 
de mindenesetre minoritásban tartani?! De e célra 
befolyásukat,  tekintélyöket érvényre kellett volna 
emelni, teremtvén a minisztérium magának mindjárt 
kezdetben hatalmas organumot a sajtóban, mely már 
hatalom kezdett volt lenni, szemközt egy aljas célú 
és szennyes eszközű , Martius 15-ké"-vel, szemközt a 
, Kossuth hirlapjá"-val, melynek már neve elárulta 
célját. Egyébiránt soha parliament-ellenesebb dolgot 
nem láttam, mint hogy egy miniszter saját neve alatt 
alapítsom magának  organumot, merev ellentétben 
állót tagtársainak elvei és eljárásával. Továbbá azon 
roppant többséget, milyennel még soha egy ország 
minisztériuma sem dicsekedhetett, s mely önként 
jött magát felajánlva, mint pártot kellett volna 
együtt tartani, tömörré és biztossá tenni pártfegye- 
lem által, irányt adva és vezetve. Végül mint állam- 
férfiaknak (s ezekké váltak addigi politikusokból 
azon percben, melyben egy, csaknem teljesen függet- 
lenné lett ország tárcáit elvállalták) nem jóstehetség- 
gel bírni, hanem a helyzet teljes ismeretéből kiészlelt 
kombinációk segítségével legalább alap- s körvona- 
laiban tudni kellett volna a legközelebbi jövőt, s ezt 
bizony nem is nagy mesterség volt tudni, miután a 
már megindult rác és horvát mozgalom elég ujjmu- 
tatással szolgálhatott föltalálni a kapcsot ezen moz- 
galom s Ausztriának a dualizmusból eredő önfenntar- 
tási ösztöne között. S e vészterhes közel jövő képét 
idejekorán fölismerve, elkészülni is kellett volna 
azon pártharcra, melynek oly izgatott időben mulha- 
tatlanul be kellett következni, a parlameniben szó- 
noklatokban, s Pest utcáin Madarász zsidó fiúk- 

kraválokban. (1) Ez, lehet, hogy bármit tegyen a mi- 
niszterium, bekövetkezendett; de kötelessége leéndett, 
ezt előre látni s a pártharc dimenzióját kiszabni, nem 
pedig előtte tétlenül meghajolni. És ezt tehetendék, 
ha akár nyiltan s tartozkodás nélkül, akár más ürügy 
alatt kezdetben miniszteri gárdát szerveznek, mely 
fenntartva a rendet, mindannyiszor szétrobbantotta 
volna azon kravallokat, melyek mint ilyenek is, nem 
levén egyéb kravall-paródiáknál, szégyenére válnak 
Pestnek, de még inkább a minisztériumnak, hogy ál- 
taluk magára ijesztetett. 

De ez népszerű, eszes, tiszta indulatú miniszté- 
rium normalis időkben minden létezett és leéndő mi- 
niszteriumok példányképe, abnormis időben semmi- 
vel sem volt több, mint — becsületes miniszterium. 
Ezt az igazságot nem tagadhatja meg tőle sem a je- 
len nemzedék, sem az utókor; de azon vallomást és 
vádat sem, mely szerint ép azért, mert az erény néha 
bűn, épen ezen becsületessége a miniszteriumnak 
volt a mag, melyből felsarjaztak a következmények, 
hogy ezek megérleljék a kárhozat gyümölcsét. A mi- 
nisztérium egyfelől az osztrák kormány s másfelől a 
Kossuth törvénytelenségük közé szoríttatva, mindíg 
és mindíg csak törvényes fegyverekkel akart vívni. 
Ő a becsületesség politikáját s a politika becsületes- 
ségét akarta törvényszerű eszközökkel kettős forra- 
dalom közepette szemközt erőszak és intimidatio-, 
ravaszság- és perfidiával, érvényre juttatni. Mintha 
bizony a becsületességnek szüksége lett volna politi- 
kára! Mintha bizony a politikának volna moralis be- 
csülete! A politika a viszonyok helyes felismerése és 
méltánylása a kellő időben, s ezekhezi ildomos alkal- 
mazkodás — a nemzet érdekében. Ezen utolsó tétel- 
ben áll a politikai becsületesség. De a miniszterium 
ezen állampolitikához, vagy ha jobban tetszik: diplo- 
matikus politikához mitsem értett, ha pedig értett, 
vagy feláldozta a nemzet jövőjét annak, amit ő tör- 
vényszerűség és egyéni becsületességnek tartott, vagy 

(lami már bűn, még pedig menthetetlen bűn volnaj 
nem akarta a mérlegbe vetni népszerűségét a kétsé- 
ges eredmény ellenében. S pedig végre is a népszerú- 
sége szintúgy elpárolgott ép azért, mert nem tudott 
erős lenni, mint az eredmény kisikamlott gyenge ke- 
zéből. S mindez nem történik, ha a miniszterium fel- 
fogja a helyzetet, saját hivatását, s ismeri önerejét. 
De a miniszterium épen ezen álláspontra nem bírt 
fölemelkedni, legalább semmit sem tett, ami arra 
mutatna, hogy a helyzet ura akart lenni. Nem szer- 
vezett anyagi erőt fékezni az utcai lázongásokat, nem 
teremtett magának szellemi erőt egy tekintélyes or- 
ganum által a sajtóban, mely irányt adott volna a 
közvéleménynek, nem alkotott magának pártot, s 
nem biztosított többséget a parliamentben, kitűzve 
ennek a célt, kimutatva utat és eszközöket, szóval: 
vezetve és együtt tartva, hogy határozatait, terveit, 
inditványait biztosan keresztülvihesse. S pedig ha 
mindezt megteszi, akkor keresztülviszi azon két tár- 
gyat, melyek egyikét megkísérelni sem merte, s a 
másikot elejtette. 

Az első tárgy volt: az osztrák kormány propozi- 
ciója a magyar miniszteriumhoz a következő pontok- 
ból álló, s a nemzeti gyűlés elébe terjesztendő: 

1. Magyarország elvállal az állam-adósságból 
száz milliót. 

2. A magyar pénzügyminisztérium nem bocsájt 
ki állampapirt az osztrák állam s a nemzeti bank kö- 
zötti szerződés-idő leteltéig, 1856-ig, de az osztrák ál- 
lam kölcsönöz Magyarországnak 50/ọ kamatra 15 
millió ércpénzt. 

3. Magyarország kötelezi magát 60.000 ember 
segédsereg adására Ausztriának szükség esetében, 
minden kül- és bel-megtámadás ellen; valamini 
Ausztria is hasonlóra kötelezi magát Magyarország 
irányában. 

A második tárgy volt az olasz fölkelés ellen kért 
segélyerő. 

Az első tárgyat illetőleg az osztrák kormány pro- 
poziciója már a nemzeti gyűlés megnyitása előtt ke- 
zében volt a miniszteriumnak, s ez mindjárt kezdet- 
ben öszvehívott nehány tekintélyesbb képviselőt, kö- 
zölve velök az előterjesztvényt, véleményöket kérve, 
s hogy számíthat-e keresztülvitelére a házban? Ezek 
biztatták — és a minisztérium 300 szavazattal 30 el- 
lenében nem mert föllépni indítványával, melyet üd- 
vösnek tartott, mert — Kossuth más véleményen volt 
s mert az államadósság elvállolása nem népszerű kér- 
dés volt. A második tárgy horderejét hasonlólag fel- 
fogta a minisztérium, s ezt igyekezett is kivinni, de 
már ekkor késő volt, mert a tevékeny kis ellenzék 
fölébe került a tevéketlen minisztériumnak általa el- 
hanyagolt és szárnyra bocsátott majoritásával együtt. 
Már pedig kétségtelen, hogy ezen két tárgy keresztül- 
vitele a dolognak egészen más fordulatot ad, mert 
csirájában metszi el még ürügyét is Ausztria önfenn- 
tartási kisérleteinek. Mert hiszen legyünk igazságosak 
s valljuk bé, hogy a 848-i alkotmány dualizmust te- 
remtvén, ezen dualizmus úgy-ahogy eredetileg létre- 
jött, kicsikartatva az uralkodótól a rendkívüli idők- 
nek részint erkölcsi, részint anyagi hatalma által, so- 
káig egy korona alatt meg nem maradhatott egymás 
mellett békében. Hogy tehát Ausztria, átlátva miként 
ez reá nézve lenni vagy nem lenni kérdés, meg- 
kísértve előbb a fennebb említett komplanációt Ma- 
gyarországgal, ennek nem sikerülte esetében, saját 
érdeke követelvén, azon alkotmány megsemmisítése 
végett, melyet ő nem szabad akaratából adott, s mely 
őtet vala megsemmisítendő, minden utat és módot 
megkísérlend, ami csak hatalmában áll. És én ezt, 
osztrák szempontból tekintve, természetesnek is talá- 
lom, s talán megfordított helyzetben minden becsü- 
letes politikánk mellett, mi is ugyanazt tesszük. De 
azt nem tartom természetesnek, miként a miniszte- 
rium ezt a maga egész jelentőségében fel nem fogta 
s ha belátta előre, mindent el nem követett legalább 

pár évre visszatartóztatni a valóság ki nem marad- 
ható kitörését, melynek a dualizmus természetéből 
logikailag kellett bekövetkeznie. A kérdés tehát csak 
a volt, hogy mentől későbbre. S erre az eszköz lett 
volna a miniszterium önteremtett erős állása, s az út: 
a fennebbi két tárgy keresztülvitele. — Mert én 
szörnyű sületlenségnek tartom azon avas ellenveté- 
sét sok becsületes, de eszélytelen politizáló, de nem 
politikusnak, hogy: Mit ért volna az is? Hiszen a 
német megint megcsal, mint megcsalt még mindíg. 
— Én arra azzal felelek, hogy csaló csak ott lehet, 
ahol ostoba ember van. Miért csalt meg oly gyakran 
az osztrák? Mert megengedtük magunkat csalatni, 
mert csak becsületes politikusok voltunk, vagyis, 
mert nem voltunk politikusok. Sőt én azt állítom, 
hogy nem az osztrák csalt meg minket, hanem mi 
magunk önmagunkat. S megcsaltuk önmagunkat ak- 
kor is, midőn nem tudtunk ildomos politikával élni 
avégre, hogy kielégítve az osztrák legégetőbb kíván- 
ságait, megengedve, hogy élve mi, ő is élhessen meg, 
nem bírtuk tartani a 848-i törvényeket, habár azon 
nem nagy csorbítással is, mely a fennebbi propozi- 
cióban feküdt. Mert ha csak négy évig bár maradha- 
tunk azon alkotmány birtokában, az alatt odafejlő- 
dik bel-életünk, oda erősödünk szellem- és anyagi- 
lag, hogy a keleti háború kitörésekor urai vagyunk a 
helyzetnek, s most egy magyar minisztérium- és par- 
liamentnek még csak forradalomra sem lenne szük- 
sége az Ausztriátóli elszakadásra, ha a nemzet érdeke 
követelné azt. És annak, hogy ez mind másként van, 
hogy csaknem a kétségbeesésig rosszul van, kezdet- 
leges oka az első magyar minisztérium — becsületes- 
sége, hogy más kifejezést ne használjak. 

És értem itten a minisztérium legnemesebb tag- 
jait: Batthyányt, Szechényit, Deákot, Eötvöst és 
Klauzált. De ezek egyesülve határozottan egy célra 
erélyesen és tisztán körvonalazott programmal ma- 
guk között, magukhoz csatolhatják a becsületes, de 


126 


gyenge Mészárost s a szegődékeny jellemű Szeme- 
rét is. 

Történt végre még egy nagy hiba a miniszterium 
öszvealkotásakor is. Batthyány, Szechényi és Deák, 
kik több emberismerettel bírva talán társaiknál, s 
különösen Kossuthot ismerniök kellett, ha már ki 
sem hagyhatták őtet a miniszteriumból (azon re- 
ményben akkor, mely nagyon meghiúsult, hogy mint 
miniszter nem állhatand oppozicióban magával a 
miniszteriummal a képviselők házában), miért adták 
épen a pénzügyi tárcát ezen ember kezébe, kezébe 
adva önként a leghatalmasbb eszközt belzavarokra és 
merész tervei kivitelére? Miért nem tartotta e tárcát 
magának Batthyány? Mert hiszen Dusek épúgy vitte 
volna alatta is az egészet, mint vitte Kossuth alatt, 
aki egész minisztersége alatt talán tízszer sem for- 
dult meg a bureauban; és bizony semmivel sem is ér- 
tett többet a finánc-ügyhöz, mint Batthyány vagy 
akármelyik tagtársai közül. Ekkor nem lévén szükség 
a kilencedik miniszterre, kimaradhatott volna Klau- 
zál vagy Szemere. 

A miniszterium minden hibái, balfelfogásai és 
gyöngeségeiben annyival nagyobb része van Deák- 
nak, mentől nagyobb volt népszerűsége és tekintélye 
a forradalom előtt, s mert a nemzetnek épen értel- 
mesebb és józanabb része vetette bizalma és reménye 
horgonyát talentoma és hazafiságába, azon nemébe 
a hazafiságnak, mely a vész napjaiban sem ismer 
egyebet kötelességnél nemzete iránt, s kivetkezve 
minden gyengeségből, odaviszi fejét a vérpadra is, 
csakhogy hazáját megmenthesse. De a miniszterium 
(Batthyányt kivéve, kit a viszonyok, fájdalom, hogy 
későn felráztak bizalmából) a hazafi erény épen ezen 
nemével nem bírt. Csalfa reményekben ringatva ma- 
gát az osztrák résziről, remegett az utcai lázongások- 
tól, s helytelen bizalma egyfelől, s nevetséges félelme 
között másfelől, Kossuthot óriási nagyságra nőni, s 
a hazát elveszni engedte. Mi haszna volt az országnak 

ezen becsületes minisztériumban? Valóban oda ju- 
tottunk, hogy én, ki Madarász Lászlót Isten legnyo- 
morultabb teremtésének tartom, kész volnék most 
őtet is elfogadni még királynak is, csak magyar ki- 
rály volna; úgy kénytelen vagyok azt is mondani, 
hogy inkább egy erélyes Rósa Sándor-minisztérium 
vészes időkben, mint egy becsületes, jámbor minisz- 
térium, — csakhogy mentse meg a hazát. Mert végre 
is a fődolog nem az, hogy ki, hanem hogy megmentse 
bárki. 

Deák Ferenc azután is, hogy tárcáját letette, s a 
nemzeti gyűlésnek a király általi feloszlatása után is 
résztvett a ház tanácskozásaiban, amíg Pesten vol- 
tunk, de Debreczenbe nem követte az országgyűlést. 
E kétszeres hiba volt. Hibázott Deák Ferenc, mint 
egyén, hogy feladta az ügyet végső körömszakadásig. 
Ezt méltán várta tőle a haza. Hibázott, mint képvi- 
selő, hogy elhagyta helyét, míg azon testület, mely- 
nek őtet a nemzet bizalma egyik tagjává tette, önha- 
tározatánál fogva együttmaradott. Mert ne higyje 
sem Deák Ferenc, sem senki, hogy azon nemzeti gyű- 
lés tagjai között ne lettünk volna többen, akik még 
ekkor is bíztunk volna az ügy diadalában, főkép 
miután láttuk, hogy miként gyérül a választottak 
sora, kikhez bizalommal föltekinteni megszokta volt 
a nemzet, sőt voltunk, kik állásunk vagy szó és tett 
által kitéve magunkat az osztrák bosszújának, sze- 
münk előtt láttuk s csaknem kikerülhetetlennek hit- 
tük, legyőzetésünk valószínű esetében a vérpadot, de 
azért nem hagytuk el helyünket, melyre a nemzet 
állított, mert azt parancsolta becsületbeli és képvise- 
lői kötelességünk önmagunk s a nemzet iránt. Any- 
nyival kevesebbé kellett volna elhagyni állását Deák- 
nak, mert a későbbi események fejlődése, a Kossuth 
népszerűségének fogyatkozása, s a képviselőház éb- 
redezése letárgiájából, valószínűvé teszik, hogy Deák- 
nak még talán Batthyány nélkül is sikerült volna a 
forradalmat, öszveköttetésben Görgeivel, minden az- 

előtti magyar fölkelések végéhez terelni, békekötés 
által végezni. Már pedig minden, még oly kedvezőt- 
len béke is jobb, s a nemzethez illőbb lett volna, 
mint föltétlen megadás, annyi tömérdek véráldozat- 
tal kíséretében. 

Deáknak a forradalom utáni magatartása olyan, 
mint aminőnek lenni kell. Az osztrák igazságügyi 
miniszter, talán még 850-ben felszólította Deákot, 
hogy venne részt a büntető-törvénykönyv kidolgozá- 
sában, tanácsával segítve őtet. Deák megtagadta. Ő 
visszavonulva élt kéjhidi(!)* jószágán, Zala megyé- 
ben 855-ig, midőn, vitalicium mellett eladva azt gróf 
Szechényi Istvánnőnek, Pestre ment lakni. 

Befejezésül egy adomát mondok el, melyet Ka- 
zinczy Gábor közlött velem. 848-ban, mikor még nem 
lett volna késő segíteni a bajon, Kazinczy Deákkal 
beszélgetve, mondta néki, hogy tegyenek valamit, ne 
engedjék, hogy Kossuth egészen magához ragadja a 
hatalmat, hanem fogják meg ők is a gyeplőt. Erre 
Deák, az anekdóták nagymestere, szokása szerint egy 
adomával felelt: „Egyszer — úgy szólott — egy is- 
merősömmel, kocsikázni mentem. Lovai nagyon Szí- 
lajok voltak, ugrándoztak jobbra-balra s meg-meg- 
ragadták a kocsit. Egy veszélyes helyen, félve a fel- 
dőléstől, magam is hozzakaptam a gyeplőhöz. Ekkor 
ismerősöm azt mondta: Ha csak én tartom a gyeplőt, 
lehet hogy fel nem dőlünk, de ha ketten akarjuk azt 
tartani, úgy bizonyosan felborulunk." —- Voltak, kik 
ezen elmés adomáját Deáknak nagyon bámulták. Én 
pedig erre azt mondom, hogy nem is a lett volna fel- 
adata Deáknak s társainak, hogy együtt tartsák a 
gyeplőt Kossuthtal, vagy hogy abba bele-bele kap- 
kodjanak, hanem az, hogy kivegyék kezéből, mint 
ki szokás azt venni a rossz kocsiséból, hogy a szekér- 
ben ülök biztosan juthassanak célhoz. 


* Deáknak Kehidán volt birtoka. 

DEMBINSZKY HENRIK * 


Tábornok a lengyel és magyar forradalomban; 
kivándorlott 849-ben, s most Párisban rőpiratokat 
küld a világba a magyarok — gyávaságáról. Ha 
Dembinszky úr azt mondaná a világnak, hogy a ma- 
gyarok nem értenek a forradalomhoz, mert rossz po- 
litikusok, igazat mondana, de hogy azért, mert le- 
győzetni engedtük magunkat a világ legnagyobb ka- 
tonai hatalmasságai közöl kettőnek egyesült ereje 
által, hogy ezért egy tábornok, akinek ismernie kell 
a hadviselés viszonyos számarányát gyáváknak ne- 
vezi a magyarokat, kik épen s talán csak vitézsé- 
gök s hősies ellentállások által a nagy Ausztria ellen, 
(mely végre is kénytelen volt 300.000 muszkát híni 
segítségül, hogy a Dembinszky úr gyáva magyarjai 
által meg ne semmisíttessék), vonták magukra a vi- 
lág figyelmét és becsülését. Gyávának mondani a ma- 
gyart, bizony csak a Dembinszky úr ostobaságát és 
megsértett hiúságának epéjét tanusítja, ha nem azt, 
hogy mikor röpiratát fércelte, szokása szerint részeg 
volt. A Dembinszky epés gyomrát Kápolna és Gör- 
geynek — megengedem, hogy — fegyelmetlen, de 
talán okos eljárása Dembinszky ellen, az általa rosz- 
szul vezetett ütközet estvéjén, feküdték meg, s ezt 
nem tudja megemészteni."" Ha Dembinszky röpiratáért 
kapott néhány frankot, úgy ezt a célt elérte, de mást 
nem. 

Általában a Kossuth politikájának egyik legna- 
gyobb hibája volt, a lengyeleket befogadni, részint 
azért, mert Miklós cár felfogván ezen lépésnek ké- 
sőbb bekövetkezhétő veszélyes oldalát önmagára 
nézve, felhíva érezte magát a beavatkozásra, amit 


$ A kéziratban a keresztnév hiányzik. 

++ Célzás az 1849. február végén Kápolna körül lefolyt, 
Dembinszkitől rosszul irányított harcokra és arra, hogy a Görgey 
elnöklete alatt tartott tisztikari gyűlés megtagadta az engedel- 
mességet a fővezérnek, Dembinszkinek. 

egy tényesetből ítélve, másként aligha tesz. Ugyanis 
br. Eötvös József miniszter 848, talán augusztusban 
ezen kérdést intézvén Mayerdorf, bécsi orosz követ- 
hez; hogy azon esetben, ha Magyarországon valósá- 
gos forradalom ütne ki, Oroszország mit tenne, 
Mayerdorf azt felelte: , Császáromnak nem szándoka 
Magyarország belügyeibe avatkozni forradalom ese- 
tén sem, ha a magyarok a lengyelekkel nem szövet- 
keznek, vagy Ausztriától végképp elszakadni nem 
akarnak, mert akkor saját érdekében volna kényte- 
len interveniálni." Erre Eötvös arra kérte, hogy nem 
adhatná-e neki Mayerdorf írásban ezen feleletét? A 
követ azt felelte, hogy ő erre fel van hatalmazva csá- 
szára által, s kiadta Eötvösnek írásban a fennebbi 
feleletet. Ezt, természetesen tudta Kossuth, tudta a 
minisztérium s mégis nemcsak befogadták a lengye- 
leket, hanem Kossuth és a lengyelek tartózkodás 
nélkül kimondották, hogy győzvén a forradalom, 
egész Lengyelországot emancipálni fogják. De hiába 
volt más tekintetből is a lengyelek befogadása, mert 
nékünk nem volt szükségünk idegen katonára, levén 
a két magyar hazának elég embere, hanem fegyverre, 
s ezt nem tudtunk elegendőt adni a magyaroknak 
sem; s mert a bejött lengyelek legeslegnagyobb része 
haszontalan csőcselék nép volt, hazátlan kalandorok, 
erkölcs s becsület nélküli fegyelmezetlen nép, örö- 
kös cívódásban élve önmaga között is, mely katonai 
szempontból is nem hasznára, hanem ártalmára volt 
az országnak, aminek legcsalhatatlanabb tanúbizony- 
sága az, hogy Bem, ki igen jól ismerte honfiainak 
ezen osztályát, mint hasznavehetetleneket küldötte 
el Erdélyben magától. Ezen emberek annyira szemete 
volt a lengyel nemzetnek, hogy tisztjei is nyilváno- 
san loptak. 849 augusztus első napjaiban Kolosvártt 
voltam, ahol akkor egy lengyel légió töredéke is ál- 
lomásozott. Egy napon, szokásom szerint, Boczkó- 
val a Lugorics vendéglőjébe menvén ebédre, ahol 
egy külön asztalnál mintegy 12 lengyel tiszt is szo- 

kott ebédelni, a fogadós, kit évek hosszú során át is- 
mertem mint nagyon becsületes embert, előnkbe jött 
Boczkóval, s panaszolta, hogy azelőtti napon, ebéd 
után a lengyel tisztek (más nemzetbeliek nem is ettek 
akkor ottan), minden ezüst kanalát ellopták az asz- 
talról. Boczkó szigorú nyomozást akart tetetni, de a 
fogadós kérte, hogy ne tegye, mert ő fél ezen embe- 
rek bosszújától, hanem több ezüst kanalat nem tett 
eléjökbe. Két nappal később megint jelenti Lugorics, 
hogy ebéd után három lengyel tiszt bement az Ő szo- 
bájába, melyben csak neje volt jelen, s kettő közü- 
lük beszélgetni kezdvén vele, harmadik azalatt egy 
asztalon lévő kávés és evő ezüst kanalakot kezdette 
zsebébe bocsátani, de az asszony észrevevén, lármát 
ütött, s a férje bejövén a szobába, megmentette ka- 
nalait a hosszú úttól. Ilyen emberek voltak a Dem- 
binszky úr lengyelei s honfitársai, kik nélkül miként 
röpiratában mondja, a magyarok egy hónapig sem 
bírtak volna megállani Ausztria ellen; ezen lengye- 
lek nélkül, kik elszórva Magyar- és Erdélyországban, 
öszvesen sem tettek többet talán három ezernél. 
Minden Magyarországra jött lengyelek között az egy 
Bem volt az, ki hazájának és a magyaroknak egy- 
aránt becsületet hozott. Személyes vitézsége nem egy- 
szer volt határos az őrültséggel, s önzetlensége ha- 
táros a rongyosságig menő cinizmussal. Hanem első 
erdélyi hadjárata után ő is bátran letünhetett volna 
a csatamezőről, s ekkor dicsősége csaknem páratlan 
fényben tündöklik a hadviselés évkönyvében. 


DÓNÁTH SÁNDOR 


Itélőmester az erdélyi királyi táblán; egyike azon 
embereknek, akik folytonos kereskedést űznek — 
önmagukkal. Dónáth is mindíg eladó, mindíg meg- 
vehető volt, s az most is, midőn eladta magát az osz- 
trákoknak, kitől körülmények szerint megint más 

vevőhez menyen át, ha megadják árát, melyet ő 
egyébiránt nem szokott magasra szabni. Érdekes ezen 
embernek a házassága is. Neje, országosan botrányos 
élete miatt kénytelen levén első férjétől elválni, Dó- 
náth mint ítélőmester előtt fordult meg az egész ügy. 
S ő, miután tökéletesen meggyőződött e nő szennyes 
erkölcse felől, s mint bíró ki is mondotta ítéletét el- 
lene, — rövid idő mulva nőül vette, vagy híven ön- 
magához eladta magát e nőnek. 


DÓSA ELEK 


Fiatalabb korában a gr. Toldalagy Ferenc neve- 
lője (kiből hiányozván a jó anyag, semmit sem bírt 
kifaragni), azután tanár a maros-vásárhelyi reformá- 
tus iskolában, a forradalom alatt kormánybiztos. El- 
ítéltetett 4 évi fogságra 852 május 5-én, de mintegy 
két év mulva amnesztiát kapott. 

Dósa Elek egyike Erdély legkitűnőbb férfiai- 
nak míveltség, becsületesség, értelmiség és tudomá- 
nyosság tekintetében. És az ilyen ember parlag életre 
van kárhoztatva, mert ő nem bír a Dónáth Sándor 
tulajdonával. 842-ben hírlapi vitába elegyedtünk volt 
egymással. Én ezen országgyűlésen odanyilatkoztam, 
hogy az úrbért a székelyföldre is ki kell terjeszteni, 
miután ha de jure nincs is, de de facto ott is sok 
jobbágy van. Dósa azon elvből indulva ki, hogy a 
székelyföldön mint nemes földön, nem létezhet job- 
bágyföld, következőleg jobbágy sem, megtámadott 
az , Erdélyi Híradóban", de nemsokára letette a fegy- 
vert, nem előttem, hanem az ügy igazsága előtt. 
Utójára 849 augusztusban találkoztunk Kolosvártt. 


DÖBRENTEI GÁBOR 


Egyike azon íróknak, ki ha maradandó becsű 
dolgozatot nem is hagy az utókorra, de érdeme mégis 
van, mert egyike volt az úttörőknek a magyar iroda- 

lomban e század elején. Fiatal korában a gr. Gyulay 
Lajos nevelője volt, s már az is érdem, hogy ily be- 
csületes embert nevelt a társadalomnak, s lelkes hon- 
fit a hazának. Döbrentei 851-ben halt el Pesten. 


DUSCHEK FERENC 


Kamarai alelnök Bécsben 847-ben, osztályfőnök 
és címzetes al-államtitkár 848-ban a pénzügyi tárcá- 
nál, s pénzügyi miniszter 849. ápril 14-e után. 6 évi 
várfogságra ítéltetett 852-ben. 

Kevés ember van az országban, ki pálcát nem 
tört Duschek fölött s osztrák bérencnek nem tartaná 
még most is, elítéltetése után. 

De bármennyien legyenek is az így vélekedők, 
mindannyian tévednek és igazságtalanok. 

Én közel állottam Duschekhez, úgy is mint al- 
államtitkár ugyanazon tárcánál, melynél ő szolgált, s 
úgy is mint honvédelmi bizottmány tagja, melynek 
üléseiben Duschek hivatalánál fogva csaknem na- 
ponta megjelent; volt tehát alkalmam megismerni. 

Igaz, hogy Duschek nem volt forradalmi ember, 
de végre is, a szó valódi értelmében véve, mindazok 
között, kik a forradalomban részt vettünk, hányan 
voltunk forradalmi emberek? Én háromnál sem tu- 
dok többet s ezek: Csányi László, Boczkó Dani és 
Perczel Mór. Mert én Kossuthot nem tartottam for- 
radalmi embernek elv- és meggyőződésből. 

Duschek tehát csak olyan forradalmi ember volt, 
mint a legnagyobb rész abban a tekintetben, hogy 
ment a forradalommal; de a kivételek közé tartozott 
abban, hogy meggyőződve ugyan az ügy igazsága, de 
nem szerencsés kimenetele felől, ő határozottan, eré- 
lyesen teljesítve tisztét, és becsületesen ment a for- 
radalommal épen az örvény széléig. S mily kevesről 
mondhatni el azt, hogy becsületesen ment a forrada- 
lommal? Mily sokan haladtak ezzel csak azért, hogy 

kizsákmányolhassák, egyik szemökkel mindíg visz- 
szafelé nézve, hogy idejekorán biztosíthassák drága 
személyöket s még drágább rablásukat! Duschek e 
tekintetben is tisztán áll. Elvállalva egyszer hivata- 
lát, nemcsak megmaradt abban, mert szüksége volt a 
kormánynak az Ő szolgálatára, akkor is, mikor a 
megváltozott viszonyok öszveütköztek meggyőződé- 
sével: nemcsak folytatta azt, egymaga a legnagyobb 
s legtöbb vesződséggel járó tárca egész ügyét, fárad- 
hatlan tevékenység s eréllyel és tisztán, hanem ké- 
sőbb elvállalta a miniszteri tárcát is, melyről ő igen 
jól tudta, hogy abban jutalom és nyugalom helyett 
öreg napjaira csak vérpad vagy fogság várhat. És ő, 
a családos, szegény ember, kinek egy éven át min- 
dent beleszámítva, 100 millió fordult meg számadá- 
sában, s minden percben milliókkal rendelkezett. Ő, 
aki biztosabban és sokkal gazdagabban halászhatott 
volna a zavarosban bárkinél is, százezer pengő fo- 
rint kamatjával azaz forradalom előtti fizetésével jött 
ki szegényebbül a forradalomból, melyet két honvéd- 
tiszt fiával szolgált hűségesen, hogy jutalma legyen 
6 évi börtön és — honfiainak keserű rágalma. Álta- 
lában arról kellett meggyőződnöm, hogy az emberek 
föl sem vették, sőt védették (s még most is!) bármily 
gaztettet követett el valaki a forradalom alatt, csak 
nagy szája lett legyen, s amolyan Brutus-Robespierre- 
féle arcot vágjon, ha semmit sem tett, s ha gyávák 
gyávája volt is. S e bizony nem nagy dicséretre válik 
magyar hazámfiainak, sem ítélőtehetség, sem morá- 
litás tekintetében. 

Duscheket főleg azért vádolják és rágalmazzák, 
hogy a kincstárt azon pár millióval, mely még benne 
volt, miért adta át Világosnál az osztráknak. De két 
kérdés közöl egyik az, hogy levén Görgey akkor dik- 
tátor, hatalma- és módjában állott-e Duscheknek 
szabadon rendelkezni a kincstárral, melyből a diktá- 
tor utalványa nélkül már azelőtti napokban sem ad- 
hatott senkinek semmit. Én úgy tudom, hogy Du- 

schek és kincstára sem lehettek akkor már kivétel, 
hanem bennfoglaltattak a föltétlen megadásban. 

A második kérdés ez: Tegyük fel, hogy Duschek 
egy vagy több nagy láda ércpénzzel, mely nem oly 
könnyű, mint az osztrák pénze, a rongy, sem oly kis 
helyre el nem tehető, tegyük fel, miként dacára an- 
nak, hogy a szegény menekvő be egész Sumláig nem 
mindenütt talált szekérre, hanem ment egy árva fe- 
jire, amint mehetett veszélyek között, gondoljuk 
mégis, hogy Duscheknek sikerült volna egész Sum- 
láig menekülni nehéz ládáival; lehet-e képzelni, hogy 
a török kormány előtt titok marad, miszerint a ma- 
gyar pénzügyminiszter az állam pénzét is magával 
vitte? S föltehető-e, hogy a török szultán ezen min- 
den uralkodók legbecsületesebbike s leglovagiasab- 
bika, védve a személyt, védette volna-e a ládákot is? 
De tagadják meg a lélektan szabályait s megengedve, 
hogy a szultán becsületes dolognak tekinti azt, ha a 
pénzügyminiszter azt a pénzt is magával viszi, melv 
legyen bár senkié, de az övé sem; azt kérdem: mit 
tett volna Duschek azon pénzzel? Kiosztani a menek- 
vők között? De melyik menekvők között? Mert hisz 
ezen szegény földönfutók a világ négy része felé me- 
nekültek. S több időközökben, s ha csak a törökor- 
szágiak között s csak a vele egyszerre menekültek 
között osztja ki, nagy igazságtalanság, mert a többi 
nem részesülhetnek benne. Vagy átadni Kossuthnak 
kiosztás vagy kezelés végett? Meg kell kérdeni a me- 
nekvőket, a nehány hazajöttet, s a künn lévőket, hogy 
mi hasznuk lett volna belőle? Ők azt felelnék, hogy 
Ők éheznek ott az idegen, messze földön, Kossuth pe- 
dig fényesen és gazdagon él Londonban. Vagy végre 
azt kellett volna-e tenni Duscheknek, amit tett volt 
az Ypsilándi-zavarkor az öreg Sina, ki magával hoz- 
ván az állam pénzét, az osztrák kormány személyt 
és rablást védett, császára bárót csinált belőle, s a 
lopott pénzből kölcsönöket veszen fel? Amit a tő- 
rök kormány 850-ben a politikai menekültek rekla- 


136 


mációja alkalmából elég gúnyosan szemire is lobban- 
tott a „lovagias“, fiatal osztrák császár kormányá- 
nak. Igaz, hogy Duschek is, ahelyett, hogy most sze- 
gényen ülne, a josephstadti vár börtönében, valahol 
milliomos báró lehetne à la báró Sina. Mert hiszen 
ha az ember ép diogénesi lámpával keresi, akadhat 
a keresztyén és civilizált Európában még talán egy 
oly becsületes kormányra, minő az osztrák s minő a 
míiveletlen, pogány török kormány hihetőleg nem 
leéndett. 

Egyébiránt minden okoskodásnak végét sza- 
kasztja az, hogy Duschek nem akarta idehagyni sem 
hazáját, sem családát a milliókkal, hanem inkább 
elment a tömlöcbe a becsület tudatával, s azon remé- 
nyében, hogy egykor talán mint szabad ember hal- 
hat meg családa körében. S mihelyt egyszer Duschek 
elhatározta az országban maradni, nem tehetett mást, 
mint amit tett, mert nem ő volt a diktátor. Görgey 
megtehette volna, s csak ő, hogy kiosztassa a pénzt a 
hadsereg között, s e lett volna a legokosabb; de Du- 
schek, a miniszter, az államfő parancsa nélkül ezt 
bizonyára nem tehette. 

Végül csak azt még, hogy én Duschek iránt nem- 
hogy valami nagy barátságot éreznék, de csak rokon- 
szenvet sem, hanem ismerve a körölményeket és 
személyét, tartoztam védelmével az igazságnak. 


EGRESI GÁBOR 


Színész. 848-ban kormánybiztos, 851-ben ám- 
nesztiát kapott. Bizony nevetséges, sőt botrányos egy 
dolog volt az Egresi kormánybiztossága is, sok más 
hasonlók között, mert egy forradalmi kormánybiz- 
tosság sehogy sem színi előadás. Egresin ez eléggé 
bebizonyult, s ő több hivatalos komődiáskodás után 
csakhamar le is lépett ezen szokatlan színpadról, 
melyen ha valaki egyszer meghal, többé fel nem tá- 

madhat, mint hitte ezt egy becsületes alfalvi magyar 
földmívelő, ki meglátván Egresit, mint kormánybiz- 
tost, egész rémülettel mondta társának, hogy ő ezt 
az urat látta egyszer Pesten egy nagy házban meg- 
halni, — s most már megint életben van. Egresi írt 
egy törökországi naplót, — hű termékét egy színész 
politikusnak, vagy politizáló színésznek.  851-ben 
gyakran és többen jöttünk egybe estvénkint Vladár 
Józsefnőnél, Kazinczy Gábor is azon házban lakván. 
Egresi többször tartott felolvasást naplója kéziratá- 
ból. Egy-kettő a hallgatók közül rendesen elaludt 
alatta, s ezek többnyire Kemény Zsigmond és én vol- 
tunk, de egy estve az egész társaság, a házinőt sem 
véve ki, mindnyájan elaludtunk, sőt Bárczay József 
azt állította, hogy magát Egresit is elnyomta néhány 
percre az álom. Egresi talentumos színész; maradjon 
is Ő ezen a teren, s ne kontárkodjék a politikába. 


BÁRÓ EÖTVÖS JÓZSEF 


Vallás- és közoktatásügyi miniszter 848-ban, a 
magyar Akadémia második elnöke lett 855-ben. 

Amily rossz kedvvel, sőt néha undorral fogom 
fel a tollat, hogy írjak ezen emlékfüzér egy némely 
büdös vagy mérges növényéről, époly kellemes ér- 
zéssel foglalkozom most Eötvös Pépivel (miként őt 
minden ember nevezi), s örvendve, mintha valóban 
látnám s beszélgetnék vele, bűvölöm lelkem elé eszes, 
okos arcát, azzal a mindíg egykedvű, kedélyes, szí- 
vélyes, szelíd kifejezéssel, mely első látásra annyira 
meg tudja nyerni a becsületes ember szívét. Nem szó- 
lok Eötvösről mint íróról. Műveit az utókor is is- 
merni fogja s ítélend. Mi a jelenben tisztelettel haj- 
lunk meg fényes talentoma, nagy kiterjedésű és mély 
tudományossága s kedélyesen költői szelleme előtt; 
mi szeretjük és becsüljük egyaránt költészetét s po- 
litikai munkáit. Én elfogultság nélkül őtet tartom 
Magyarország első talentomának, s aki legkevesebb 

írói irigységgel sem bír s pedig ezt kívüle még csak 
Erdélyi Jánosról lehet eimondani. 

Én szólok Eötvösről, a miniszterről. 

Eötvösnek jóval a forradalom előtt, a párisi hí- 
res jósnő, Le Normand asszony (ki I. Napoleont is 
nem egyszer hozta zavarba jóslataival), csodás há- 
rom dolgot jövendölt. Először, hogy vagyonilag 
tönkre jut, de gazdag házasság által helyrepótolja 
veszteségét. Ezen pontja a jóslatnak teljesedett. Atyja 
kridát jelentett, s fia sokkal nemesebben büszke 
volt, mintsem atyjának hitelezőit csak fillérrel is 
károsítani akarta volna. Ő vagyonilag tönkre jutott. 
Később nem haszonvágy, hanem szerelemből elvette 
mostani gazdag nejét Rosty Ágnest," kivel a legbol- 
dogabbul él. 

A jóslat második pontja volt, hogy független ma- 
gyar miniszter lesz. E nagyon furcsán, sőt nevetsége- 
sen hangzott azon időben, mikor egyetlen ember sem 
volt a magyar hazában, aki azon időben csak álmo- 
dott is volna valami olyan 848-i eseményekről. És 
lám Eötvös független magyar miniszter lett. 

A harmadik pont volt, hogy vérpadon fog el- 
veszni, E már kellemetlenül hangzott; a két első 
jóslat betűszerinti beteljesedése után pedig vészesen 
és fenyegetőleg. 

Eötvöst, mint minisztert forradalmi időben csak 
lélektanilag lehet és szabad megítélni, kapcsolatban 
ama jövendöléssel, mely nem mese. Igen természetes, 
hogy az Eötvös költészileg élénk képzelmére s inger- 
lékeny idegrendszerére mély s megrázó hatást kellett 
gyakorolni a szeme előtt fejlődő forradalomnak, 
melyből talán többnyire tudtán kívül működve lelké- 
ben, a jóslat két első részének valósulása után, a 
harmadik bizonyosan nem egyszer merült fel, s e 
benső küzdelme a léleknek a való és képzeletes kö- 
zött csak valamely küleseményre várt, hogy a kitö- 


* A kéziratban a keresztnév helye üresen van hagyva. 

rés válsága bekövetkezvén, határozott irányt és ter- 
mészetet adjon nem normális kedélyállapotának. 
Ezen külesemény bekövetkezett és döntött. Szeptem- 
ber 28-án, a Lámbert megöletése napján, mint már 
Batthyánynál mondottam, a képviselőház egybe- 
gyűlve volt délelőtt, anélkül, hogy az ülés megnyilt 
volna, várván a Batthyány visszajövetelére. Én déli 
egy óra előtt kevéssel felmentem a Házba körölnézni, 
de látva, hogy semmi sem történik, lejöttem. Az ut- 
cán szemközt találva Eötvöst, ki fel akart menni. — 
„Jerünk ebédelni — mondám néki, — mert hisz 
ott fenn úgy sincs mit csinálni." — Elmentünk a Cas- 
sino felső éttermébe. Ekkor még minden csendes 
volt Pesten, semmi zavarnak legkisebb nyoma sem. 
Sem Eötvös, sem én még csak azt sem tudtuk, hogy 
Lambert már Budára érkezett. Megrendelve magunk- 
nak egy-egy ételt, amíg elhozták s azt megettük, nem 
nagy idő telt el. Mikor épen a másik ételt akarjuk 
megrendelni, nagy zajt hallunk a Dorottya-utca felől. 
Az ablakhoz menyünk, s látjuk, hogy az emberek 
szaladnak a Duna felé, s kiáltoznak. Mi azt hittük, 
hogy tűz van, s leszaladtunk az utcára, melyben a 
boltosok már zárták boltjaikat, s az emberek esze- 
veszettül szaladoztak minden irányban, kiáltozva, 
hogy itt van Lambert, itt van Lambert. Én egy fia- 
tal boltost még meg is szólítottam, hogy nem szé- 
gyenli úgy megijedni, s miért zárja be a boltját, hi- 
szen, ha itt van is Lambert, ő csak egy ember, aki 
semmit se tehet Pestnek. A fiatal ember megszégyen- 
lette magát, s kinyitotta boltját, mi pedig Eötvössel 
felmentünk a Házba. Én ezalatt nem nagyon figyel- 
tem Eötvösre, s azért nem is vettem észre semmi vál- 
tozást rajta, ha netalán tett is reá a lárma hatást. 
Kossuth épen akkor jött a terembe, de anélkül, hogy 
a gyűlést megnyitotta volna Pázmándy, Kossuth ne- 
hány képviselőt, s ezek között Baloghot és a Mada- 
rászokat is, bevitte egy oldalszobába talán tanácsko- 
zás végett. Nékem ezen eljárás sehogysem tetszett. 

S Pázmándyhoz menve, kérdem, hogy miért nem 
nyitja meg az ülést? Ő azt felelte, hogy Kossuth azt 
akarja, hogy csak később nyissa meg azt. 

„De tudod, szóltam, hogy Lambert itt van, s 
hogy a nép keresi, legalább ezt mondják." 

— , Tudom" — felelt Ő. 

— „De azt is tudhatod, hogy ennek mi követke- 
zése lehet?" 

Pázmándy hallgatott s vállat vonított. Én ott 
hagytam, s Eötvöst fölkeresve a teremben, azt mond- 
tam néki: 

, Nincs nekünk itt helyünk Pepi. Jer a Cassinóba 
s folytassuk az ebédetl" 

Lementünk. A lárma és kiabálás megszűnt, de 
alig voltunk egy negyed óráig a Cassinóban, midőn a 
hajóhíd felől irtózatos zaj hallatszott. Az ablakhoz 
menve, borzasztó látvány tünt előnkbe. Az egész 
hosszú híd, a hídfő mindkét oldalról, s a pesti és 
budai part körüle, megrakva volt emberekkel, oly 
hirtelen teremve elé e nagy, roppant tömeg, mintha 
valamely gonosz szellem a földből bűvölte volna elé, 
s ezek között puskával, karddal, bottal, vasvillával 
fegyverzett, nyers, rongyos, meztelen nyakú és karú 
vad alakok, milyeket én sem azelőtt, sem azután soha 
sem láttam Pesten. 

Eötvös megragadta a karom, mondván: , Jerünk 
le!“ Én reá néztem. Ő halovány volt. Amint a Do- 
rottya-utcából be akartunk fordulni a Redout felé, 
egy csapat városi ember jő velünk szemközt, s meg- 
ismerve minket, megállott, s egyik azt mondja: 
„Megölték Lambertet!" 

Erre Eötvös karomba öltötte karját, s megindult 
velem a színháztér felé. De alig mentünk nehány 
lépést, s megállott. Nagyon fel volt indulva. 

„Barátom, — szólt hozzám, — én menyek." 

„Hová mész?“ 

„Én menyek ki az országból.“ 

„Hogy mennél s mikor akarsz menni?“ 

, Töstént. Meglásd, hogy itt borzasztó dolgok 
fognak történni, hogy ezek a vadállatok megízlelve 
a vért, minden mérsékelt embert megölnek, aki itt 
marad, megölik legelőbb Batthyányit, aztán Deákot és 
úgy a többit. Jer te is velem, mert te nem sokáig 
leszel biztonságban." 

„Nincs nekem pénzem pajtás, s aztán én nem 
látom oly sötéten a jövőt, de semmiesetre sem ís 
hagyom el Magyarországot." 

„Jer velem — ismételte kérőleg többször. — 
Trefort is velünk jő, s majd hárman elélünk valahol 
külföldön abból, ami nékünk van Treforttal." 

Én megtagadtam s akartam őtet lebeszélni szán- 
dokáról. De hasztalan. 

, Ha csakugyan itt akarsz maradni, — szólott ő 
végre, — az Isten áldjon meg édes barátom. Ki tudja, 
látjuk-e valaha egymást?" 

Szemében könny csillogott. Hosszasan szorítva 
tartotta kezemet; végre elbocsátva: , Isten veled!" — 
mondá még egyszer s elindult, de visszafordulva ezt 
mondá: . Ne szólj senkinek." 

Ő még azon estve elutazott Trefort sógorával 
Németországba. Én a történtekről senkinek sem szól- 
tam. Én sokkal keményebb idegzettel bírok, mint 
Eötvös, de azon borzasztó esemény oly hirtelen, úgy 
nem is sejtve, mint villám csapva le közénkbe, s 
azon szörnyű vad alakok, melyek akkor szemünk 
elé tüntek, megvallom, hogy reám is nagy hatással 
voltak. Mennyivel megfoghatóbb, s menthetőbb, hogy 
Eötvösre határozó befolyást gyakoroltak. Az ő már 
izgatott, mondhatni beteg szerve egyszerre, mint test 
a kórválság alatt, meghajolt ezen külesemény előtt. 
Valószínű, hogy a jóslatnak nem kis része volt az 
egészben. 

Eötvös csak 850-ben tért vissza hazájába. Azután 
sok jó estvét töltöttünk együtt Kazinczy Gábornál 
Pesten, s legkedvesebb emlékeim közé tartoznak azon 
órák, melyeket az ő társaságában élveztem. 

ERDÉLYI JÁNOS 


Költő, s három év óta bölcsészeti tanár Sáros 
Patakon., Erdélyi egyike azon nagyon kevés számú, 
becsületes, eszes, józan felfogású férfiaknak, tele ke- 
déllyel, minőket az Isten csak jókedvében teremt 
néha. De nincs a maga helyén Patakon. Tanártársai 
között egy sincs, ki az ő lelke- és szellemének mér- 
vét megüsse. Ő itt elparlagul, vagy elkedvetlenedik; 
az ő helye Pest volna. Ő lelke mélyéből gyűlöli a 
zsarnokságot, s keze alól kikerülő tanítványai bizo- 
nyosan nem lesznek az osztrák barátai. De a sáros- 
pataki iskolát nem is lehet félteni ettől. Fölötte a 
Rákóczi lelke lebeg még mindíg, s szelleme még a 
falakba is bevette magát. Most is ezen iskola az 
egyetlen az országban, mely meg nem adta magát 
az osztrák tanrendszerének, s inkább nélkülözi az 
úgynevezett nyilvánosság előnyeit, mintsem szabad 
tanrendszerétől elálljon. Ebben a főérdem Erdélyit 
illeti. 


ERNSZT 


A pesti haditörvényszék egyik staabsauditora. 
Mikor mi harmincegyen 850 július 5-én kötélre ítél- 
tettünk, s ugyanakkor amnesztiát is kaptunk, a föl- 
mentési bizonyítvány, melyben az ítélet is bennfog- 
laltatott, mindenikünknek kiadatott, s azoknak, kik 
Pestre nem confiniáltattak, egyszersmind útlevél he- 
lyett is szolgált. Abonyi István haza akarván fölmen- 
tése után utazni, Ernszthez ment, s útlevelet kért 
tőle, mert a kezébe adott bizonyítványban benne van, 
hogy ő akasztófára ítéltetett. Ernszt azt felelte néki 
egész megvetéssel: , S Ön szégyenli, ha mások látják, 
hogy akasztófára ítéltetett? Inkább szégyenlje azt, 
hogy ezt meggyalázásnak tartja. A politikai tévedés 
nagy hiba, de az emiatti akasztófára Ítélés sohasem 

gyalázat!" — S elutasította. Nem sokkal több alkot- 
mányos fogalom s becsületérzéssel bírt-e ezen német 
katona, mint a magyar képviselő? 


GRÓF ESZTERHÁZY MIHÁLY 


A honvédelmi bizottmány tagja 848/49-ben. El- 
ítéltetett 6 évi várfogságra 852 május 5-én, de mint- 
egy másfélév mulva, amnesztiát kapott. 

Eszterházy Mihály hűségesen és tántoríthatatla- 
nul szolgálta a magyar ügyet, lelkesen és becsületesen. 
Ő nem bír nagy észtehetséggel, noha statisztikai isme- 
retei nem csekélyek, hanem bír tiszta kebelből eredő 
jóakarattal és igaz hazaszeretettel. Ő odaáldozta ma- 
gát a felkarolt ügynek jövőjével, noha mintegy hat- 
van éves, családos férfi volt már a forradalom kez- 
detén is. 

Sokszor tréfálva vele a honvédelmi bizottmány 
üléseiben, kivált Nyáry Pál és én, kérdeztük: , Tu- 
dod-e Miska, mi vár reád, ha legyőz a német?" — 
„A halál!" — felelt ő nyugodtan. Ő azon nagyon 
ritka arisztokraták egyike, kiknek tisztelettel tarto- 
zunk. 


HERCEG ESZTERHÁZY PÁL 


Külügyminiszter 848-ban. Ő Inspruckban mula- 
tott" az udvarnál, mikor én ott voltam. Az unió-tör- 
vény mellett ő is látszólag működött, de nem sokat 
tett. Most szokása szerint Bécsben lakik. 

A magyar magos arisztokráciára nagyon reá- 
illik azon francia mondás, hogy semmit sem felejt 
és semmit sem tanol. Amily hatalmas oszlopa volt 
hajdan a magyar arisztokrácia a királyi széknek, s a 


s Az író e szót itt régies időzik jelentésében használja. 

nemzet jogainak másfelől; amily osztatlan tisztelet 
vette köröl egykor az ősi fény- s tettei érdemében; 
amily erős lelke s fenntartó eleme volt a magyar 
nemzetiségnek, s képviselője az értelmiség- és mí- 
veltségnek, époly elporhadt támaszává vált a trón- 
nak s a nemzet jogainak; épúgy alásüllyedt tekintélye 
megfosztván önmagát a többi osztályok tiszteletétől, a 
születés ephemer s elhomályosodott fényire támasz- 
kodva csak, de nem téve semmit, hogy tetteiben becsül- 
tessék; épúgy megszűnt a magyar nemzetiség lelke és 
horgonya lenni, mert idegenné vált saját hazájában, 
mert megszűnt magyar lenni szóval és tettben, s 
megszűnt irányadója lenni az értelmiség- és mívelt- 
ségnek magyar szellemben. A Mária Terézia elkorcso- 
sító szellemét ezen osztályból csak Szechényi István 
volt képes, legalább egy részéből, s egy időre kiűzni. 
Az arisztokrácia megint eszmélni s önmagához kez- 
dett volt térni. De a következés bebizonyította, hogy 
csak lélektelen gép volt, öszveomolva megint a sem- 
miségébe, mihelyt nem érezte többé a teremtő szel- 
lem közvetlen hatását. Az arisztokrácia a forradalom 
alatt tettleges s aztán szenvedőleges bűnbe esett ha- 
zája ellen. Öszvegyült 849-ben Pozsonban, alkotva 
egy usurpator parancs-szavára országgyűlést, orszá- 
gos meghívás s nemzeti megbízatás nélkül, s érvényt 
és ürügvet adott a bitósnak hazája és nemzetisége 
ellen külellenség csordájával árasztani el a honi föl- 
det, s letiporva ezeréves intézményt, nemzetiséget, 
törvényeket, szokást és jövőt, hosszú időre talán meg- 
semmisíteni, jutalmul e gaztettért, magát az arisz- 
tokráciát is. Mily véghetetlenül ostobáknak, vagy 
mily véghetetlenül aljas gazembereknek kellett lenni 
azon pozsonyi uraknak, hogy felfogni nem tudták, 
vagy nem akarták, habár csak önmagukrai vissza- 
hatásában is e hazaáruló lépés horderejét!! 

Semmi kétséget sem szenved, hogy Ausztria 
mind közelebb-közelebb taszíttatva a bukáshoz, két- 
ségbeesve adja el lelkét, ha volt már akkor, az ördög- 

nek is, csak megsegítse, a pozsonyi diplomaták úri 
komödiája nélkül is behívja a muszkát; de ép ezt 
kellett volna tudniok a hon mostohaatyjainak, s nem 
ütni saját osztályuk homlokára a becstelenség bélyð- 
gét, melyet legalább a tényleg részesek szégyentelen 
arcáról semmi sem képes lemosni. Még a jövendő 
sem. 
Vádolhatnám, s talán méltán, az arisztokráciát 
azzal is, hogy a forradalom csirája nem máshol ke- 
reshető, mint ezen osztály merev csökönösségében, S 
balul értelmezett konzervatív elveiben. Ha az arisz- 
tokrácia makacs tagadás helyett a nemzeti fejlődés 
élére áll, melyet nem lehet többé visszafojtani, s 
megnyítva előtte a sorompót, fokozatos haladásban 
vezeti, mérsékelten, komoly higgadtsággal, de félre- 
ismerhetetlen őszinte akarattal is, a nemzetet a ki- 
bontakozás nehéz ösvényén előre, — a folyam nem 
emelkedik ki oly magasra, nem szaggat el minden 
gátat és töltést, elsőpörve alkotmányos életünk nyolc- 
százados gyümölcsét. Nem, mert esztelenül s viz- 
ellenesen felállított gátak nem tartóztatják fel az ára- 
datot; nem, mert ész és célszerű szabályozás ełkészí- 
tette volna már a haladás útját. S mit tett az arisz- 
tokrácia a forradalom alatt? Semmit, sem a trónért, 
sem a hazáért. Egyetlen szerzeménye pozsonyi hero- 
stratusi dicsősége: Legyen büszke reá! S pedig mily 
szép, nagy szerep várt reá azon válságos időben. Be- 
tölteni, mint kötelessége becsületes hazafinak és bá- 
tor férfinak osztályuk hagyományos és történelmi 
hivatását, s mint tettek becsületes és bátor őseik: vé- 
deni életök és vagyonukkal trónt és alkotmányt, ki- 
rályi jogot és nemzetiséget, védeni egyenlő komoly 
elszántság- és eréllyel idegen és belmegtámadás, osz- 
trák és magyar felforgatás ellen. De az arisztokrácia 
még csak meg sem kísérlette egyikét sem e feladatá- 
nak, hanem hátat fordítva gyáván a veszélynek, 
veszni hagyta a hazát, önsorsára bízta a trónt. Pedig 
nékem és többünknek meggyőződésünk ís ezt iga- 

zolja utólagosan a visszapillantás az eseményekre), 
ha az arisztokrácia teljes számmal gyűl öszve a felső- 
házba, egyesül terv- és akaratban a minisztérium 
jobbjaival, s bátran szembeszáll, mint közvetítő ha- 
talom a veszéllyel, a minisztérium, levén támasza 
benne, nem veszti el erkölcsi erejét és súlyát, s a 
nemzet figyelmes lesz az örvényre, melybe egyesek 
hiúsága, és személyes bosszúja oly könnyen sodorta, 
nem találván, ellentállásra, csak gyáva szökevényekre 
az arisztokráciában, nem találva ellensúlyozó erőre 
a minisztérium tekintélyesebb és józanabb tagjaiban, 
csak erélytelen és tétlen becsületességre. 

De talán kibűnhődte régi és új bűneit az arisz- 
tokrácia a forradalom után, a jelennek annyi, eszé- 
lyesen óvatos mozgást, s a romok Öszvegyüjtésében 
annyi lankadatlan munkát követelő nehéz napjaiban? 
Talán felfogta hivatását most, ha későn is: nemze- 
tiessé, magyarrá válni test- és lélekben, házi és társa- 
dalmi életében, élve a hon határain belől, adva: lendü- 
letet a szellemi és anyagi életnek az irodalom eme- 
lése, terjesztése, az ipar és kereskedelem gyámolítása, 
az okszerű gazdászatnak példaadása általi fejlesz- 
tése által? Talán törekvése kibontakozva vagyoni 
süllyedéséből, független állást szerezni magának és 
utódainak ? 

Semmi mindebből, semmi. Az idő nyomtalanul 
haladt el feje fölött. Ő egymaga nem lépett ki okul- 
tan a kísérlet nehéz idejéből. Az irodalom, nemzetisé- 
günk ezen egyetlen delejtűje, jövőnk ezen egyetlen 
vezércsillaga, a romokból a középosztályban és a 
népben volt kénytelen menedéket és támaszt keresni, 
nem lelvén föl azt az arisztokráciában, mely hidegen 
és közönyösen nézi, minden legkisebb részvét és pár- 
tolás nélkül az irodalom nemes és áldozatos törek- 
vését a nemzetiség köröl. 

A nyelvet, ezen el nem rabolhatott drága kin- 
csét a magyarnak, e gazdag magvát a szellemi fej- 
lődésnek, megvetéssel taszítja el magától, beszélvén 

házi körében és a társaságban hazája ellenségének s 
öntekintélye és befolyása megsemmisítőjének nyelvét. 
Lakása most is a világ minden országa, csak hazája 
nem. De leginkább, s a legtöbbnek Bécs. Bécset 
gazdagítja most is magyar pénzével; Bécsnek nyujtja 
azon szégyenítő mulatságot, hogy az egykor oly fé- 
nyes, tekintélyes magyar arisztokrácia prókátor és 
szatócs német miniszterek uszályhordozójává törpült 
le, kik megvetéssel s lealázólag bánnak vele nyilvá- 
nosan. Gazdasága most is régi, kezdetleges állapotá- 
ban senyved, búsan tekintve a szomszéd kisbirto- 
kokra, melyek okos gazdáik keze alatt felvirágoznak 
dúsan. 

Elismerem, hogy vannak becsületes és eszélyes 
kivételek is, de ép az a baj és átok maga az arisztok- 
rácia- és a hazára nézve is, hogy csak kivételek van- 
nak, s vajmi csekély számban! 

Sőt az ország érdeke és jövője még azok előtt 
sem bír semmi tekintettel, akik valahára megindul- 
tak az anyagi mozgás terén. Például a néhány leg- 
arisztokratikusabb arisztokraták által tervezett vas- 
pálya Győrtől Zimonyig (a tervezők alázatos folya- 
modására: , Ferencz Josef" nevet viselendő) Buda- 
Pest kikerülésével akarja öszvekötni keletet — egye- 
nesen Béccsel!! Talán még jobb a nemzetnek, ha az 
arisztokrácia tovább alussza indolens és bárgyú ál- 
mát, mintsem munkára ébredve, a jövő által is hely- 
rehozhatatlan kárt okozzon. 

Én azt hiszem, s minden korjel ide mutat, hogy 
a magyar arisztokrácia elevenen elrodhadt. De én en- 
nek jelen helyzetünkben nem örvendek, hanem bú- 
sulok. Én belátom, hogy a hazának sohasem volt 
nagyobb szüksége legnagyobb s legtöbb birtokú osz- 
tályára, mint most, szintúgy a nemzetiség, mint az 
anyagi jobblét érdekében. De hasztalan vetem szeme- 
met ezen osztály bármelyik tagjára, egyetlen egyet 
sem találok, akik felfogva bár nagyjában a Szechényi 
teremtő szellemét, csak megkísérleni is tudná és 

akarná: haladni a nagy mester által kijelölt úton. 

S letéve aggodalmasan reményemet, hogy e ma- 
gyar arisztokrácia, habár csak azért, hogy önmagát 
megmentse az enyészettől minden időkre, öntudatra 
ébred s magyarrá válik, reményteljesen tekintek a 
szellemileg és anyagilag fejlődésnek indult ép, erős, 
test- és lélekben romlatlan magyar népre, hogy szi- 
lárd alapja leénd a nemzeti jövő új épületének, mely- 
nek anyagszereit öszvehordani, s azt fölépíteni új 
napszámosokra és új mesterekre leénd szükség. És 
bízom a magyarok nagy Istenében, hogy veszni nem 
hagyja némely hálátlan fiainak bűnei miatt benne 
bízó népét. 


ÉVVA ANDRÁS 


A forradalom előtt több uradalomnak fiskálisa; 
forradalom alatt megyei főjegyző Zemplénben. Most 
felhagyott az ügyvédséggel s maga gazdája itten. Ez- 
előtt pár hónappal elvállalta a gr. Vajy Károly özve- 
gye és árváinak a Lónyay Gábor gyámnoksága alatti 
gondnokságát. 

Évva András ezen szomorú Újhely városkájában 
egyike azon két-három embernek, kikben becsületes- 
séget és értelmességet együtt lehet találni, s társal- 
gása nemcsak nem nyomasztó, mint a többié, hanem 
kellemetes. Ő jó apa, jó férj, jó gazda és hazafi. Ő igen 
közepes vagyonnal bír, s már hat gyermeke van. 
Mikor a hatodik, hihetőleg nem utósó, született, 
mondtam néki, hogy elég lenne már abból ennyi. Ő 
egész kedélyesen azt felelte: , Sohse bántsd, hadd 
legyen akármennyi, legalább szaporodik a magyar, 
s aztán egyik sem lesz rosszabb állapotban, mint vol- 
tam én, mikor a világba léptem." E már talpra esett 
magyar beszéd. Igy szeretem én a magyart. Hogy 
szaporítsa faját, s bírjon emelkedni önerején, mint 
Évva, ki mindenét becsületes szorgalmának köszöni. 

FARKAS KÁROLY 


Képviselő 848-ban; amnesztiát nyert 850. július- 
ban. Jó, becsületes, félénk ember. Ő, ki bizony elég 
jámborul viselte magát, tökéletesen hitte, hogy fel- 
akasztják, s mielőtt amnesztiát kapott volna, pesti 
szállásán naponta kötelet urkolt nyakára, mindíg 
szorosabbra fűzve, hogy szoktassa magát ezen utósó 
műtételhez. De bizony nem akarta azt megszokni 
nyaka, de még kevésbbé lelke a bátorságot. 


BÖLÖNI FARKAS SÁNDOR 


Erdélyi kormányszéki titoknok, az úgynevezett 
amerikai utazó, ezen utazása kiadásáról. Ő a Béldi 
testvér-grófokkal, Ferenc és Györggyel tette volt ezen 
utazását s első volt, ki Amerikát tüzetesen ismertette 
a magyar olvasó közönséggel. Ő kifogyhatatlan jó- 
szívűség és becsületességgel bírt és sok ész- s isme- 
rettel. Meghalt Kolosvártt 842-ben az országgyűlés 
folyama alatt. Követtársaim engem bíztak meg gyász- 
beszédet tartani sírjánál, és én megtartottam azt csi- 
korgó hidegben, melegen érző keblemben őszinte tisz- 
telet- és szeretettel az elhunyt iránt. Farkas Sándor 
székely volt. Általában a székelyföld aránylag sokkal 
több jeles férfit szült, mint a magyarság Erdélyben. 


FEKETE LAJOS 


Képviselő 848-ban; amnesztiát kapott 850. július- 
ban. A kis Fekete Lajos, kivált Debreczenben, pajkos 
egy Robespierre— Madarász kölyök volt. , Hazaáruló 
és vérpad!“ — Ennyit olvasott ki a francia forrada- 
lomból, s ennyiből is állott minden szónoklata, 

FERENCZI JÓZSEF 


Udvarhelyszék egyik legbecsületesebb ellenzéki 
tagja a többi Ferencziekkel együtt, u. m. Miklós-, 
Pál- és Lászlóval. György a két párt között vitorlázott. 
Sok sót és kenyeret ettünk meg együtt a jó és barát- 
ságos, derék Ferencziekkel a régi jó időkben a me- 
gyei élet küzdelmei között. Barátságom emlékében 
most is híven élnek ők, kiket 848 óta nem láttam, s 
Isten tudja látjuk-e még egymást. 


GRÓF FORRAY-BRUNSVICK JÚLIA 


Ezen öreg úrinő egyike Magyarország legtiszte- 
letreméltóbb  matrónáinak és lelkes honleányainak. 
Fogságom alatt, s pedig még akkor nem ismert sze- 
mélyesen, mindent elkövetett kiszabadításomra, s föl- 
mentésemet részben bizonyosan a grófnőnek köszön- 
hetem. De nemcsak érettem tette ezt, hanem sok má- 
sokkal is. Leánya, gr. Nádasdy Leopoldnő, anyjának 
méltó leánya, valamint veje is. Nádasdy derék, becsü- 
letes magyar ember. Ő forradalom alatt Komárom 
megye főispánja volt, azután fogva volt, de nem tu- 
dom mennyi ideig, később szabadon bocsáttatott. A 
két grófnő hibásan beszélt magyarul, következése 
azon csaknem bűnös nevelésnek, mely szerint igen 
sok arisztokrata, minden mívelt nyelvet taníttatott 
gyermekeinek, csak a hazait nem, s azután mind- 
ezen idegen nyelv közül maguk között épen azt be- 
szélték, mely nem hangzatosabb a magyarnál, s mely- 
nek nemzetét ők maguk sem szerették: a németet. 
Valóban csaknem megfejthetetlen lélektani talány, 
mely a magyaron kívül egy nemzetnél sem fordult 
elé, nem az ángol-, francia-, olasz-, német-, sőt az 
orosznál sem, sőt nekik fogalmuk is alig van arról, 
hogy valaki saját anyanyelvét hibásan beszélje, sőt 
épen ne is értse. Remélni lehet, s a nemzet méltán 

követelheti, hogy ezen káros és szégyenítő abnormitás 
a nevelésben egészen megszűnik. 


DR. FORTMAYER FERDINÁND 


Zemplén megye egyik főorvosa volt eddig, most 
az osztrák kormány kihagyta az orvosi rendezésnél, 
talán csak azért, mert becsületes ember lévén, nem 
talál bele az ő rendszerébe, meghagyva a másik fő- 
orvost, Breznayt, akiről már szólottam. Egyébiránt 
Fortmayer sajátságos egyéniség, ki eredetiséget negé- 
lyezve, mint minden ilyszerű ember, nem találva el a 
határvonalt, túllép azon, s a hóbortosság terén ta- 


lálja, nem önmagát, hanem — őtet minden ember. 
A Fortmayer rövid definiciója: eszes bolond, — de 
jó orvos. 


FÖLDVÁRY FERENC 


Erdélyi regalista és Küküllő megye főbírája. Be- 
csületes, kevés ész- és semmi ismerettel nem bírő em- 
ber, de igazságos és erélyes tisztviselő, s a megyei 
ellenzéknek ő volt egyedüli támasza. Én is egyene- 
sen neki köszönhettem országgyűlési követségemet 
841-ben. Földváry szép férfi volt, de hiú is ám, mint 
fiatal özvegy nő. 


FÖLDVÁRY LAJOS 


Honvédezredes. Eszék várat, mint parancsnok 
feladván az osztráknak, árulással vádoltatott s Deb- 
reczenbe hivatott a kormány által, magát védelmezni. 
A debreczeni jámbor civisek ez egyszer kijöttek egy- 
kedvűségökből, s mikor Földváry egy estve megjött, 

az érchangú Besze János intervenciója nélkül talán 
megölik. Én nem ismerem eléggé a körölményeket, 
hogy határozott véleményt mondhassak Földváry fö- 
lött, hanem közlöm Damianichnak e tárgyra vonat- 
kozó saját szavait, akit én minden tekintetben ille- 
tékes bírónak tartok. Mikor Damianich 848-ban eltőr- 
vén a lábát, Pesten feküdt, meglátogattam, s egyszer 
kérdettem, hogy mit tart Eszék vár feladásáról, s ar- 
ról, hogy Földváryt árulással vádolták, habár fől is 
mentetett? , Földváry áruló? — szólt Damianich 
élénken. Minden Földváry becsületes embernek s már 
bölcsőjében hősnek születik; de ők nem vár-szolgá- 
latra valók, hanem nyílt csatába. Földváry Lajos is 
becsületes vitéz ember, de nem a maga helyén volt. 
Eszék pedig nem tartható." Meg vagyok magamban 
győződve, hogy Damianich részrehajlatlanul ítélt. 
Földváry most Pesten lakik; feleségével, Szita leány, 
sok vagyont kapott. 


FÖLDVÁRY KÁROLY 


Honvédezredes, a Lajos testvére. Földváry Károly 
volt a magyar hadsereg hőse, kit a kormány hivata- 
los irataiban a , vitézek legvitézebbjé"-nek nevezett, 
s több lovat küldött néki álladalmi költségen, nem 
bírván Földváry saját erszényéből pótolni azokat, 
melyek mindegyre kilövettek alóla. Számtalan hős- 
tetteit följegyzi majd a történelem; én csak egyet ho- 
zok fel, amelyet már azelőtt is hallottam, de hitele- 
sebbé vált előttem azáltal, hogy nekem magamnak 
beszélte Sándor testvére, hasonló vitéz, s egyszer- 
smind a szerények legszerényebbje, kiből saját tettei- 
ről soha egy szót sem tudtam kicsikarni. Vácz ostro- 
mánál Földváry Károly vezette az előcsapatot. A híd 
és hídfő meg volt rakva ágyúval s a hídon és a túl- 
parton az osztrákok nagy erővel voltak felállítva. 
Földváry előre parancsolt egy lengyel légiót, a 34-ik, 

s a híres 13-ik zászlóaljat. Visszaverettek — s má- 
sodik, harmadik rohamok is. Ekkor Földváry Károly 
kezébe ragadta a 13-ik zászlóalj zászlóját, s ezt 
mondva a csapathoz: „Pih, nyomorultak. Szégyen, 
gyalázat, hátrálni magyarnak német előtt. Hogy a 
világ ne mondhassa, hogy az egész csapat mind 
gyáva volt, egymagam veszem be a hidat." A lovát 
megsarkantyúzva, zászlóval kezében a hídra ugra- 
tott. Egy egész osztrák zászlóalj fegyvere roppant 
meg egyszerre. A Földváry lova összerogyott, s ő a 
ló alá esett. Ezt látva a 13-ik zászló-alj felkiáltott: 
„Mentsük meg ezredesünket, ha halva is!“ S mint 
tigrisek rohantak szuronyszegezve az ellenségre, s 
utána a más két zászló-alj. Egy pillanat alatt be volt 
véve a híd s a váczi csata sorsa eldöntve. Mikor Föld- 
váryt lábra állították, ruháját hét golyó által átlyuk- 
gatva, s lovát tizenhét golyó által lelőve találták. 
Földváryt egy sem érte, de nemcsak Vácznál, hanem 
egy csatában sem, noha elejitől végig mindenikben 
jelen volt nemcsak a Görgei hadtestével, hanem az 
Al-Dunánál is, ahol a római sáncokat ő és nem Per- 
czel vette be. 

Földváry Károly az igazi hősök közé tartozik: 
a csatán kívül s magán életében szerény és szelíd, 
mint gyermek. Az ő bámulatos vitézsége nagyon 
meglepő volt az erdélyiekre, régibb viszonyaiból 
ítélve. Ő 830 köröl Maros-Vásárhelyt állomásozott 
mint zászlótartó, s megismerkedve egy sok lustrás* 
gazdag kisasszonnyal, Turi Borbárával, nőül vette. 
De úgy járt, mint a szegény tatár. Neje gonosz egy 
csont volt, s férjével annyira rosszul bánt, hogy végre 
kitette egyik falusi jószágába s ott cseléd-koszton tar- 
totta. Földváry békén tűrte, magának semmije sem 
lévén, büszkébb volt, mint hogy panasz, vagy más 
eszközökhöz folyamodjék. És e határtalan szelíd, tü- 


* Azaz sok lustrán (a székelyek katonai számbavétele) részt- 
vett, régi székely családból való. 


154 


relmes ember, alig szólítja a haza saját fiát önvédel- 
mére, odasiet a csaták tüzébe, s elhomályosít minden 
vitézséget maga köröl, bármelyik táborban szolgáljon 
is. És később, midőn a románok dulása az ő nejét sem 
kímélve, minden ingóságaiból kifosztotta, Földváry 
magához hívta s a leggyöngédebb figyelemmel bánt 
e nővel, aki vele annyi lealáztatást és sanyart érezte- 
tett! Nemcsak hős, hanem nemes jellem is. Földváry 
Károly, mint szintén Lajos és Sándor testvérei, az osz- 
trák szolgálatból még régen ranggal kilépett tisztek 
levén, az osztrák kormány mindezeket s így a Föld- 
váryakot amnesztiálta. De később a 854-i székely 
mozgalmak alkalmával Földváry Károly, ki Erdély- 
ben lakott, gyanúra befogatott. Egy évig folyt ellene 
a vizsgálat, ő ezen idő alatt fogva voit, de noha leg- 
kisebb vád sem volt reá bizonyítható, Saltzburgban 
confiniáltatott, mert az osztrák, az ítélet saját sza- 
vai szerint Földváry Károlyt veszedelmesnek tartja. 
Ő egy kis barna ember, egyik szemét még régen el- 
vesztette párbajban, s ezért a forradalom alatt mel- 
lékneve a „vak Földváry" volt. 


FÖLDVÁRY SÁNDOR 


Honvédezredes; a két első testvére. Szint olyan 
vitéz, mint Károly. Forradalom után Borsod megyé- 
ben Apátfalván kőedény-gyárt állított, s nagy haszon- 
nal folytatja. Ő özvegy volt, de taval nőül vette öz- 
vegy Márjássinőt Desseőfíy Zsófiát, s most felváltva 
Apátfalván, vagy neje jószágán, Bánfalván lakik. Én 
már kétszer látogattam meg Apátfalván, s többször 
jöttem vele öszve Bánfalván Kazinczy Gábornál. Sán- 
dor, vagy mint általában nevezik, „a kis cigány", 
levén nagyon barna, ha lehet aztmondani, a túlságig 
becsületes ember, s oly jó, oly szelíd és szerény, mint 
egy kolostorból kijött gyermekleány. 

FRONIUS IMRE 


Erdélyi vagyonos földesúr. Eredetére szász, de 
talán nagyatyja nemességet kapván, a lutheránus 
vallást (mely a szászoknak úgyszólva nemzeti vallá- 
suk, lévén minden szász lutheránus, valamint Erdély- 
ben lutheránusok csak a szászok), fölcserélte a refor- 
mátussal, s az Imre atyja a gazdag Tűri László fő- 
ispány leányát vevén nőül, két fia, Imre és Mihály 
tökéletes magyarok lettek szokás-, nyelv- és életmód- 
ban. Imre kitünő, jó és szorgalmas mezei gazda volt, 
s csinos vendégszerető házat tartott Felső-Fehér me- 
gyében Szederjesen, ahol rendesen lakott. Tőlem mint- 
egy öt órányira esett Szederjes, s tíz év lefolyta alatt 
sok kellemes órákat élveztem házánál. Neje ; 
Katalin,* egyike volt a legkedvesebb nőknek, kiket is- 
mertem. Szellemdús, szép, halavány arca hű tükre 
volt nemes lelkének és jó szivének, élces, néha beszé- 
lyes társalgása véghetetlen sok kellemmel bírt. Gyer- 
mekeit, Imrét és Marit mélyen és gyöngéden szerette, 
az anyai szive azonnal meg is szakadt, amint már 
18 éves fiát elvesztette, ki a forradalom alatt hirte- 
len elhalt. A szenvedélyesen szerető anyára halálos 
csapás volt e veszteség, s ő fiát talán csak nehány 
héttel élte túl. Leánya a forradalom után férjhez 
ment Tolnay Gáborhoz, egy igen kedves, mívelt, be- 
csületes fiúhoz, ki a forradalom alatt jeles honvéd- 
tiszt volt. 


FÜLEP LIPÓT 
Képviselő 8348-ban, kivándorolt 849-ben; elítélte- 


tett kötélre s neve akasztófára szegeztetett 852. május 
6-án. Eszes ember, hanem kitisztult nézet és elvek 


e A családnév hiányzik a kéziratban; a rendelkezésre álló 
forrásokból magam sem egészíthettem ki. 

nélkül. Debreczenben a Madarászok őtet akarták a 
képviselőház egyik elnökének választani, ha Almásy 
is lemond. 


GÁL DOMOKOS 


Erdélyi regalista, s az úgynevezett , vén jezsuita". 
Sok ismerettel bíró eszes ember, s a kormánypárt 
egyik támasza az országgyűléseken, de noha nem 
üresek voltak beszédei, nagyon hosszak és egyhan- 
gúlag s vontatva elmondva, elvesztették hatásukat. 


GÁL JÁNOS 


A Domokos fia, királyi táblai ülnök, s 848-ban 
képviselő Pesten. Debreczenbe el nem jövén, kereset 
alá sem került; 851-ben bizalmi férfi Bécsben Erdély 
részéről. Ezen úgynevezett , bizalmi  férfiak"-ről e 
munka végén teszek említést, szólván általában a 
mostani állapotokról. Gaál János közelt sem oly ra- 
vasz, mint atyja, sőt azt hiszem, hogy jó ember, s 
még sem állhatta ki senki, még a kormánypárt sem, 
melynek hű embere volt. Igaz, hogy külsője is okoz- 
hatta némileg, lévén kicsiny, száraz, nagyon fekete 
és büdös. Annyira nem bíztunk benne, hogy amikor 
talán jót mondott, sem hittünk néki. Egyszer a ko- 
lozsmegyei közgyűlésen egy indítványt tettem, de 
már nem emlékszem minő tárgyban. Alig végzem el 
beszédemet, Gál János hirtelen feláll, s egy rövid be- 
szédben pártolja azt. Én annyira megütődtem azon, 
hogy az én indítványomat Gaál János pártolja, kivel 
sokat kellett küzdenem kivált a küküllőmegyei gyű- 
léseken, hogy én egyszerűleg kinyilatkoztattam, mi- 
szerint indítványomat visszaveszem azon okból, mert 
Gál János úr pártolja. Azután Zeyk Károly tette ma- 
gáévá, s az indítvány átment. 848-ban már Gál Já- 
nos is úszni akart a megváltozott idővel, de csakha- 

mar megdöbbenve állt meg, látván, hogy a forrada- 
lom valamivel több bajt is okozhat, mint egy régi 
megyei gyűlés. Debreczenbe el nem jövén, neve ki- 
törültetett a képviselők névsorából. Hanem Gál János 
sem fogván fel az események hirtelen változását 
jobbra vagy balra, később, a magyarok nehány győ- 
zelme után írtnekem Erdélyből, hosszasan indokolva, 
hogy miért volt ő kénytelen elmaradni, kérve, hogy 
ne engedjem nevét kitörültetni, mert ő mihelyt vála- 
szomat veszi, azonnal kész eljőni Debreczenbe. Én 
nem válaszoltam. Az ügynek úgy sem leéndett hasz- 
nára. 851-ben találkoztam vele Pesten, épen mikor 
ment Bécsbe, mint bizalmi férfi. Kérdettem tőle: 
rosszul tettem-e, hogy fel nem szólaltam mellette a 
Házban s levelét, mint tanúbizonyítványt fel nem mu- 
tattam? — „Nem, nem, jól volt így" — válaszolt ő, 
s sebesen odábbállott, nehogy meglássa valaki beszél- 
getve oly kompromittált emberrel, mint én. De jól 
tette, mert nagyon meleg nap lévén, még büdösebb 
volt, mint régen. Nem tudom bizonyosan, hogy most 
hivatalban van-e? 


GÁL SÁNDOR 


Honvédtábornok, kivándorlott, de nem tudom, 
hogy most hol él. Eszes ember, de gyakran szeles, 
meggondolatlan, s egy kissé charlatán. Mint tábornok 
semmi nevezetes dolgot el nem követett. Én 848. má- 
jusban ismertem meg Kolosvárt az unió-országgyűlés 
alatt. 

Egy napon a Cassinoban levén, az inas jelenti, 
hogy három idegen úr van az előszobában, kik ve- 
lem kívánnának szólani. Kimentem s ott találtam 
Hajnik Károlyt, kit már ismertem, gyorsíró levén a 
841-i országgyűlésen; a más kettőt nem ismertem. 
Hajnik mondja, hogy ők igen fontos megbizatásban 
jőnek Pestről, s külön óhajtanának velem beszélni. 

Szállásomra vezettem, s ott mondja Hajnik, hogy tár- 
sai: Klapka György és Gál Sándor, s hogy ők a mi- 
niszterium megbízásából jőnek, mint credentionálisuk 
bizonyítja (melyet Batthyányi miniszterelnök aláírá- 
sával elé is mutatott), hozzám utasítva egyenesen, 
hogy segítném őket tanácsom- és befolyásommal a 
Székelyföldön avégett, hogy legalább két székely 
zászlóalj menne tüstént a magyar ezredek segítségére 
a rácok ellen. Gál Sándor alig hagyta beszélni Haj- 
nikot, s amint ez röviden elmondta küldetésük célját, 
Gál egy hosszú sallangos beszédet tartott, melyben 
hazafiság, áldozat, nagylelkűség, székely vitézség, s 
csekély személyem magasztalása s több ily szép dol- 
gok gazdagon beszőve voltak. Mikor aztán elvégezte, 
én azt mondtam, hogy ez mind igen szép, hanem az 
én nézetem szerint, ki ismerem itt a helyzetet, a mi- 
niszterium igen jeles küldötteket választott ugyan, ha- 
nem magát a dolgot nem jól kezdette meg, sem azon 
az úton, melyen célt érhetni. Az én ellenvetéseim, 
melyek megfontolandók, im ezek: Erdély nincs még 
törvényesen egyesülve Magyarországgal, mert hisz 
épen az egyesülhetés végett van most az országgyűlés 
együtt; következőleg a magyar miniszterium Erdély 
területén csak magánúton akarhat valamit kivinni, 
de hivatalosan nem rendelkezhetik. A miniszterium 
feladata tehát a lett volna, hogy vagy a gubernátor- 
hoz, vagy az együtt ülő országgyűléshez intézzen kér- 
vényt főleg ily fontos tárgyban, mint a székely kato- 
naság kivitele, kiket törvényszerűleg a fejedelem sem 
vihetne túl az ország határain. Mihelyt a miniszte- 
rium nem ezt az utat követte, már csak magánúton 
próbálhatja meg a kivitelt, noha én ezt nem helyes- 
lem, és ismerve a székely katonaságot, nem is hiszem, 
hogy sikerüljön. Jó volna tehát az ügyet normális 
útba terelni, s az országgyűlés elébe terjeszteni, s 
hogy ott nagy pártolásra fog találni, s következőleg 
törvényes érvényre jutni, arról kezeskedem, de nem 
arról, hogy más úton megtörténik. Klapka, ki eddig 

hallgatott, szólni akart, de Gál Sándor belevágott, 
mondván, hogy Ő is ismeri a székelyeket, mert Ő szé- 
kely katonatiszt volt, s ő tudja, hogy kell föllépni a 
székelyek között. Ő és társai elmennek Maros-Vásár- 
helyre, Székelyudvarhelyre, Kézdi-Vásárhelyre s így 
tovább. Ő mindenütt népgyűlést hirdet, harangui- 
rozza (1) a népet, s megmutatja, hogy nem két zász- 
lóaljat, hanem, ha akarja, az egész székely nemzetet 
kiviszi. Én egyszerűen csak azt mondtam, hogy: ,,Sze- 
rencsét kívánok Önnek, de ha Ön mindezt el tudja 
végezni egymaga is, akkor mi szükségök van Önök- 
nek reám? Hanem én jót állok, hogy Ön nem a szé- 
kely nemzetet, hanem csak egy székely fiút sem vi- 
szen ki, pedig én s több barátaim is megtesszük, 
amit tehetünk. Csak azt jegyzem meg, folytattam 
Gálhoz fordulva, miszerint az Ön népgyűlés-tartásá- 
nak saját szakállára az a következése is lehet, hogy 
valahol a hatóság, mely hivatalosan nem lesz uta- 
sítva, még elfogatja Önöket." — Ekkor Klapka szó- 
lalt meg, s igen értelmesen, s csendesen beszélve, töb- 
bek között mondta, hogy ő tökéletesen belátja, mi- 
szerint teljes igazam van, s hogy ők azon az úton, 
melyen a miniszterium megindította őket, semmit 
sem fognak kivihetni, de nem levén felhatalmazva, 
nem terjeszthetik az ügyet az országgyűlés elébe, ha- 
nem megkísérlik szerencséjöket magánúton. Csak 
arra kér, hogy mennék be velök a Székelyföldre, 
amire nemcsak a maga, hanem a miniszterium nevé- 
ben is kér. , Teljes lehetetlen, — feleltem, — hogy itt 
hagyjam az országgyűlést épen akkor, midőn az unió- 
törvény talán pár nap mulva szönyegre jő, hanem én 
és barátaim, minden befolyásosabb székely ismerő- 
seink- és barátainknak írunk, hogy Önöket teljes 
erejökből gyámolítsák. Sőt azt is megtesszük, hogy 
valakit követtársaink közöl beküldünk a Székely- 
föidre, de én semmiesetre sem mehetek." Elfelejtettem 
megmondani, hogy mindjárt kezdetben, amint kije- 
lentették, hogy mi ügyben jöttek, kinyilatkoztattam, 

miszerint követtársam és barátom gr. Bethlen János 
nélkül semmibe sem bocsátkozom, s töstént lehiva- 
tom a Cassinobul. A küldött urak ebbe nem akartak 
beleegyezni, különösen Gál Sándor, miután őket a 
miniszterium csak hozzám utasította, s általában a 
legnagyobb titoktartást tette köteleségükké. De mi- 
után mondtam, hogy én Bethlenről épúgy jót állok, 
mint magamról, s hogy nélküle egy szót sem szólok 
a tárgyhoz, végre beleegyeztek. Bethlen János tehát 
jelen volt az egész tanácskozás alatt, s velem min- 
denben egyetértett. — Az eredmény a lett, amit előre 
mondottam: a székely katonaság nem mozdult, sőt a 
befogatás is megtörtént. A szebeni hatóság Hájnikot 
letartóztatta, s csak br. Bánfy János, kit beküldöt- 
tünk volt a Székelyföldre, szabadította ki. 

Mikor a kolosvári őrsereg 849. augusztus 13-án 
kivonult, Gál Sándor korteskedés által parancsnok- 
nak kiáltatta ki magát Bánfi Hunyadon br. Kemény 
Farkas helyett, hogy néhány nappal később letegye 
a fegyvert Sibón az oroszok előtt, miután egyesült 
volt már Kazinczy tábornokkal. 

Miután én Kazinczyt nem ismertem személyesen, 
kitűzött szándékomhoz híven, nem is szólok róla kü- 
lön rovatban, hanem mellékesen a tények ismereté- 
ből annyit megjegyzek, miszerint annak, hogy az oro- 
szok Erdélyt 849-ben oly könnyen elfoglalhatták, 
nagyrészbe Kazinczy volt oka. Az ő tábora mintegy 
12.000 emberből állott, s rendeltetése volt Erdélybe 
menni, s Bemmel egyesülni; de a kormány hasztalan 
küldött parancsot parancsra. Kazinczy bebarangolta 
Magyarország egy részét, mindíg oly helyeken, ahol 
ellenség nem volt, s csak akkor érkezett Erdélybe, 
mikor már késő volt, letevén, megérkezése után 
"Sibóra, pár nap mulva a fegyvert táborával együtt 
anélkül, hogy ez csak egy csatát is vivott volna vala- 
hol. Pedig, ha ő idejekorán egyesül Bemmel, a do- 
lognak más fordulatot adhat. 

Kazinczy Lajos, az író Kazinczy Ferenc fia volt. 

Kazinczy Lajos is egyike az Aradon hóhér keze alatt 
elvérzett áldozatoknak. Főbelövetett Aradon 849 ok- 
tóber 25-én. Ő halálával rótta le hibáját, s egyike 
lett a magyar nemzet martirjainak. 

Kazinczy Ferencnek még három fia él: Emil, 
osztrák huszárkapitány, Bálint és Antonin, s több 
férjhez ment leányai, Széphalom, ahol a nagy Ka- 
zinczy Ferencnek elhanyagolt síroszlopa áll, innen 
félórányira van, de igazi neve Bányácska, s csak 
Kazinczy Ferenc adta annak ezen, egyébiránt meg- 
érdemelt költői nevet. Kár, hogy az utókor fenn nem 
tartotta. 


GÁLFFI MIHÁLY 


A forradalom előtt és alatt dulló Udvarhelyszé- 
ken; kötélre ítéltetett s kivégeztetett 854-ben Maros- 
Vásárhelyt. 

Fáj a lelkem, hogy a derék fiatalember oly min- 
den haszon nélkül, oly vakon áldozta oda életét, mely 
oly hasznossá válhatott volna, oly ügyért, melyről le- 
hetetlen volt nem tudni, hogy győzelemre nem szá- 
míthat. Miután az egész székely fölkelést csak hallo- 
másból tudhatjuk, részleteit nem ismerve, csak any- 
nyit jegyezhetek föl, hogy Gálffi főtényező volt azon 
tervezett fölkelésben, melynek főhelye Udvarhelyszék 
volt, s hogy végre egy pár száz emberből álló csapat 
fegyvert is fogott, körülkeríttetvén osztrák fegyveres 
erő által, egy nagy része elfogatott s többen kivégez- 
tettek. 


e A híres, söt hírhedt Kossuth—Makk-féle összeesküvés ter- 
veit Párizsban szőtték, a francia politikusok , félhivatalos" tud- 
tával, de ugyanezek útján értesült a bécsi kormány is a tervről. 
E bonyolult, ábrándos, a magyar lélektől idegen, titokzatos össze- 
esküvés részeseinek kiderítésére a bécsi kormány hatalmas kém- 
csoportot küldött le a fzékelyföldre. Minthogy az összeesküvés 
nyilvánvalóan nagyobb veszélyt nem rejtett magában, viszont az 
osztrák kémszervezet egy áruló, Görgényi Bíró Mihály személyé- 

Gálffi is egyik áldozata némely menekvő ostoba- 
ságnak, kik igazán vagy hamisan magukat mindany- 
nyian a Kossuth emisszáriusainak adják ki. Ezek az 
emberek (mint a fennebbi esetnél Makk tüzérőrnagy 
és menekült) belopóznak az országba, fölkeresnek 
nehány embert, magukkal hoznak, vagy készítnek lis- 
tákat oly emberek neveiből, kikbe szerintök bízni 
lehet, elcsábítnak némely rövidlátásút, vagy könnyen 
hívőt, s oly dolgokra ösztönözik, melyeknek ők ma- 
guk sem remélnek sikert, belevíve ekként a szeren- 
csétlent a veszélybe, s belevive néha csak az által is, 
hogy elfogatván ők maguk, vagy elvesztvén listájo- 
kat, menthetetlen őrültség miatt száz meg százan jut- 
nak akasztófára vagy sok évi fogságba. 

Íly őrültségnek tartom én most Kossuth izgató 
proklamációit is, melyet egy vagy más úton becsem- 
pésztet ide. Mire minket izgatni s mi célra? Azt hiszi ő 
ott, Londonban élve biztosan, kényelmesen, szabadon, 
hogy az ő és bárki más proklamációinál nem inkább 
és sajnosabban izgat minket itt a hazában, melyben 
idegenekké váltunk, maga az osztrák az ő mindenféle 
súlyos adójával, dohány-monopóliumával, nyomorult 
hivatalnokaival, zsándármjaival, s főleg azáltal, hogy 
sem éjjelünk sem nappalunk nem biztos, nem tud- 
ván, hogy egy titkos s hazug feladás következtében 
melyik órában voncolnak el vason, s minden törvé- 
nyes eljárás nélkül, mikor itélnek kötélre vagy bör- 
tönre? És mi célra? Talán most kísérleni meg kon- 
spiráció útján azt, amit 848, egyike Európa legna- 
gyobb forradalmainak sem bírt elérni oly kedvező 


ben mindenről értesült, ez utóbbival egyre több tagot csalatott 
be az összeesküvésbe. Négy évi , eredményes" munka után Török 
János marosvásárhelyi tanárt, Horváth Károly háromszéki pa- 
rancsnokot és Gálffy Mihályt 1854. március 10-én bitófán kivégez- 
ték és mintegy 48 ,összeesküvöt", köztük három székely nőt is, 
5—18 évi várfogságra ítéltek. Csak 18 vádlott menekült meg az 
elítéltetéstől bizonyítékok hiányában. 

viszonyok között, milyenben még sohasem részesült 
forradalom? 

Én a fanatizmust nem tartom lelkesedésnek, az 
őrültséget nem hazafiságnak. A kellő időben, ha be- 
következik, tenni egyesült erővel, ez a feladat, de 
nem bolondjában elvéreztetni egyenkint a drága ma- 
gyar életet, minő volt a Gálffié is, s oly sokaké. 

Gálffi tőlem másfél órányira lakott és gyakron 
átjött. Én igen szerettem őtet, mert nemcsak becsü- 
letes ember volt, hanem eszes és sok olvasottsággal 
bírt, és nagyon sok fogékonysággal minden iránt, mi 
a nemesebb lelket emeli. Ha én Erdélyben vagyok 
azon szerencsétlen időben, ő bizonyosan közli velem 
tervét, s én hiszem, hogy nékem sikerült volna föl- 
nyitni szemét. 


GENCSI JÓZSEF 


Képviselő 848-ban, amnesztiát nyert 850. július- 
ban. Gazdag, fösvény ember, s nőtlen, — ebből áll 
jórészt minden jó és rossz tulajdonsága. Debreczen- 
ben egyszer öszvebeszélt nehány képviselő, megfizet- 
tetni Gencsit. Becsalták a cukrászhoz, elkezdettek 
enni és inni, mind többen-többen gyülekezve, s rendre 
épúgy ki is mentek. Az utolsó egy pár, kik Gencsit 
elfoglalták, végre kalapot vettek s mondván a cuk- 
rásznak, hogy Gencsi úr mindent megfizet, elmentek. 
Gencsi borzasztólag haragudott, s nem akart fizetni. 
De végre kifizette. 


GOMBOS LÁSZLÓ 


Alezredes a székely huszároknál s hadügymi- 
niszteri osztályfőnök 848-ban. Haditörvényszék elé 
állíttatott, de fölmentetvén, nyugalmaztatott. Most. 
szolgálatban lévő ezredes. 

Gombossal együtt kezdettünk mint kadétok szol- 
gálni a József huszároknál és tíz esztendeig a legna- 
gyobb barátságban éltünk, 835-ig, midőn én kilép- 
tem a katonaságból. Ő Styriában maradt, s én Er- 
délybe menvén, megszűnt közöttünk minden viszony, 
miután én a levelezésnek nem nagy barátja vagyok. 
8348-ban Innspruckba menve, meglátogattam Mészá- 
ros hadügyminisztert, kit addig nem ismertem. Kért, 
hogy ajánlanék néki egy erdélyi születésű tisztet 
osztályfőnöknek tárcájához. Azonnal Gombosra gon- 
doltam, ki annyival alkalmasabb volt e hivatalra, mint- 
hogy egész katonasága ideje alatt, mint tiszt, mindíg 
adjutáns volt, vagy mint ezered-segéd, vagy valamely 
hadiparancsnokságnál, ekkor épen az erdélyinél. Mé- 
száros azonnal kinevezte, s Gombos tökéletesen meg- 
felelt a várakozásnak egész 848 végéig. A forrada- 
lommal sehogy sem tudott megbarátkozni, s becsü- 
letérzése és félelme között kegyetlen harcot szenve- 
dett. El volt már határozva az országgyűlés és a mi- 
niszteri hivatalok áttétele Debreczenbe, Gombosnak 
is menni kellett volna. Egy napon hozzám jött, s ke- 
servesen panaszolva állapotát, kért, hogy tegyek va- 
lamit, miként maradhatna Pesten. Régi barátságból 
megszántam, s aztán forradalmi időben mitsem hasz- 
nál az ügynek határozatlan jellemű ember. Tanácsol- 
tam néki, hogy jelentse magát betegnek, magamra 
vállalva meggyőzni a Honvédelmi bizottmányt, hogy 
valóban beteg, s felgyógyulása után azonnal utánunk 
jő. Úgy lett. Gombos nem jött Debreczenbe, s elme- 
netelünk után Windischgrätz reá tette kezét. Talál- 
koztam vele 851-ben Pesten, meglátogatva engem, s 
nagyon köszönte barátságomat. De bizony ez a ba- 
rátság nagyon elhűlt volt bennem, mert a félelem 
győzte le benne a becsületérzést. A régi időben, mi- 
kor még csak al- és főhadnagy volt, mint nagyon jó 
pajtást az egész ezered tisztjei szerették, s Würtemberg 
herceg ezredes is, kinek ezered-segéde volt. Nagyon 
csinos huszár levén, sok szerelmi kalandjai voltak. 

Br. Sinánő, Gyika Iphigene elein elutasította a sok 
milliomos kérőt érette, de Gombos kijelentvén, hogy 
nem házasodhatik, később hozzament Sinához. Ek- 
kor Radkersburgban állomásoztunk, s oda közel le- 
vén Belladincz, gyakran átmentünk Gyikánőhez. 


GÖNCZI GEDEON 


Sátoraljaújhelyi lakós, ezelőtt ügyvéd, most 
privatizál. A zempléni urak s különösen a kis váro- 
siak szeretik élcességéért, de az ő élcei nagyon durva 
anyagból faragvák. Becsületes embernek is mond- 
ják, de én, legalább szigorán, becsületesnek nem. 
hiszem. Örökké igaz marad, hogy az embert barátai 
után kell megítélni. Gönczinek testi-lelki barátja 
itten két gazember. Egyik br. Reviczky József, ki 
már kétszer volt elítélve hamis váltólevélcsinálásért, 
s utóbbi kétévi fogsága idejét az itteni tömlöcben 
töltötte ki. Igaz, hogy még azon nap, melyen kisza- 
badult, az osztrák kormány hivatalba tette az adó- 
nál. Ez nem mesebeszéd, uraim, az utókorban, ha- 
nem komoly valóság. Ilyen emberek kellenek az osz- 
trák kormánynak, ilyenekből áll hivatalnokainak 34 
része. Gönczinek a másik pajtása, Hidegkövi János. 
Ezen ember osztrák hivatalnok volt ezelőtt három 
évvel itt helyben. Részese lett két nő meggyilkoltatá- 
sának, melyről később, s más három cimborájával 
a megmérgezett nők nevében hamis végrendeletet 
készített. Hivatalnok, rokonérzelmű pajtásai kimos- 
datták a mérgezésből társaival együtt, de a hamis 
végrendelet vádjából nem lehetett, mert az itteni 
helyparancsnok, Krausz hadnagy is részes lévén, ő 
önmagát s az egészet följelentette. Hidegkövi két évi 
börtön fogságot kapott, s azt itt ki is ülte. De a fog- 
sága nagyon szelíd volt, mert még nappal is kijárt 
néha, éjjelre pedig mindíg nejéhez ment, vagy est- 
vénkint Gönczihez poharazni. Akinek ilyen jó lelki 

barátai vannak, bárki mit mondjon, nem lehet be- 
csületes ember. Általában az emberek legnagyobb 
részének megvan az a hibája, hogy barátait és társa- 
ságát nem tudja, vagy nem akarja helyesen megvá- 
lasztani, s hogy csaknem minden gazemberrel, ha 
nem is barátságban, de társalkodik vele. Pedig én 
azt tartom, hogy a törvény büntető erejinél sokkal 
hatályosabb és visszarettentőbb büntetése volna a 
rossz embereknek a társadalmi büntetés az által, ha 
a társadalom kizárná kebeléből, nem társalogva vele, 
az erkölcsileg megbélyegzett, becstelen embert. De 
ezt nemhogy maga a társadalom tenné, de egyes 
ember is nagyon ritka teszi. 


GÖRGEY ARTUR 


Honvédtábornok, a magyarországi hadak főve- 
zére. Diktátor 1848/49-ben. Él Klagenfurthban kon- 
finiálva. 

Elismerem, hogy Görgeyről írni most nehéz fel- 
adat, igazságos ítéletet mondani nékünk, kik része- 
sei vagy tényezői levén az eseményeknek, több vagy 
kevesebb elfogultságot meg nem tagadhatunk, csak- 
nem lehetetlen. Görgey Artur a történelem sajátja. 
A historiai kritika feladata egy újabb nemzedékben 
öszvegyüjtve e korszak történetének adatait, tisztán 
objektív szempontból ítélve, fölmenteni vagy elítélni 
őtet. Én csak egyes pontokat jegyzek föl, vissza nem 
tartóztatva saját nézetemet sem, anélkül, hogy csal- 
hatatlanságot igényelnék. 

Áruló-e Görgey, vagy nem áruló? Stereotíp kér- 
déssé vált. S az emberek most, hetedfél év mulva is, 
époly élénken és szenvedélyesen vitatkoznak fölötte, 
anélkül, hogy egymást meggyőzni tudnák, meglevén 
már mindenkinek saját rögeszméje vagy lelke sugal- 
lata — biztos történelmi adatok és tények helyett. 
Annyi minden bizonnyal való, hogy a két magyar 

hazának 99/100-ad része, ha több nem, azon makacs 
vagy erős hitben van, hogy Görgey áruló. Olyan köz- 
vélemény-e ez, mert az, mely nem indokol, hanem 
ítél, mint isteni fórum, s ítél mindíg igazságosan 
ösztönszerűleg, vagy azon csalhatatlan lelki tehetség- 
nél fogva, mely világosan megkülönbözteti a jót a 
rossztól? Vagy a szenvedés fájdalma, tárgyát ke- 
resve, hogy kiöntse magát rajta, nem talál senkit 
kívüle, s igazságtalanná válik? Aránytalanul nagy 
többség egyesült hite az igazi közvélemény, s igaz- 
ságos mindíg, ha magára hagyatva ítélhet. Napjaink 
olyanok, hogy főleg forradalmi események és sze- 
mélyek fölött nem hagy közvéleményt teremteni 
vagy rektifikálni, de róluk még csak írni, sőt be- 
szélni sem lehet máshol, mint nagyon bizalmas kis 
körben. Görgeyre nézve tehát a közvélemény sem 
megvesztegetve, sem tévútra vezetve, senki által sincs. 
Hitét önmagából meríti mindenki. De épen abban 
látszik fekünni a biztos ítélet, hogy ezen tömérdek 
egyes és izolálva álló hit, meggyőződésében egybe- 
olvad azon vádba, hogy Görgey áruló. 

De miért lett volna Görgey árulóvá? 

Félelemből-e, irtózva azon gondolattól: hóhér- 
kéz által veszni el? Görgey bátor katona volt, de a 
személyes bátorság nagyon viszonylagos tulajdonság. 
E jegyzetekben is már három példáját láttuk annak. 
Balogh Dánielben, ki a francia háború alatt egy vi- 
téz ezered legvitézebb katonája volt, s párbaj előtt 
visszarettent. Batthyány Lajosban, ki mindazok közt, 
kiket valaha ismertem, legszilárdabb jellem- s leg- 
erősebb lélekkel bírt, s ő, ki a hős nyugodtságával 
nézett a reászegzett puskák üregébe, elborzadt a kö- 
téláltali haláltól. Földváry Károlyban, ki egymaga 
rohanja meg az ezerek által védett hídat — s egy vén, 
rút nő előtt a porig hajolt meg. Mindezt tökéletesen 
indokolni bírja a lélektan. S miért volna Görgey inkább 
kivétel, mint e három férfi bármelyike? De a tények 
öszvetalálkozása menti föl Görgeyt e gyanú alól. 

Ő, ha áruló, hamarébb lett azzá, mintsem a hóhér 
pallosa ijeszthette volna. Ő, ha áruló, hatalma tető- 
pontján, egy gazdag és fényes jövő lehetőségével 
lelke előtt, lett azzá. Ő, ha áruló, az isaszegi csata 
után lett azzá, mikor Budát ment ostromolni. 
Haszonvágyból, pénz és nagy igéretekért lett 
volna áruló? A történelem, fájdalom!, elég sok ily 
adattal szolgál, aki olvasni akarja. De miért élne 
akkor Görgey szegényül Klagenfurthban? Hiszen ő 
teljesen szabadon van s akkor szökhetik meg, ami- 
kor akar, hogy élvezze a világ bármely részében kiér- 
demlett bérét. Igaz ugyan, hogy akkor önmaga sütné 
saját homlokára az árulás hiteles bélyögét, s Írná 
saját kezével le azt a történelem lapjára. Ezt senki 
sem szereti tenni, s legkevésbbé oly áruló, ki az élet- 
ben kitűnő állást foglalt el, s még nagyobb szerepre 
volt hivatva. 5 Görgeyben, még úgy is, ha áruló, 
több a — csalfa-becsületérzės, mintsem nyíltan szeme 
közé dobjon a világnak hazaárulást és testvérgyil- 
kosságot, feláldozott bajtársaiban. És több benne a 
szívós akarat, mintsem föl ne bírná áldozni a jelent 
a jövőnek. Görgeynek gyermekei vannak. De adha- 
tott-e néki nagyobb bért osztrák, vagy orosz, mint 
aminőt Buda ostroma előtt láttatott vele a sors, vagy 
világosabban szólva, a kezei közt lévő erő és hata- 
lom, az előtte akkor védetlenül nyitva álló út a nem 
tartható Bécsig, s túl azon a fölkelés kedvező percét 
sóvárgó Németországba? A két Napoleont kivéve, az 
európai konstellációk perspektívája századok óta 
senkinek sem mutatott oly fényes jövőt, mint Gör- 
geynek a 849-i tavasz vége köröl. Ő Magyarországot 
visszaállíthatja egészen függetlenségébe s magát e 
szép, hatalmas ország urává teheti, ha vágyandott 
arra, félrelökve útjából ő, a diadalmas honmentő, 
— Kossuthot, mint már kifacsart citromot, szövet- 
ségre léphet a német államokkal, s egyesülten ezek- 
kel, ha szükség, bátran szembeszállhat az orosz erő- 
vel. De nem követve a Kossuth világfelszabadítási 

politikai ábrándjait, s békét hagyva Lengyelország- 
nak, Miklós cár még akkor sem elegyedik a magyar 
ügybe, ha elválunk Ausztriától. Az európai hatalmak 
megszokták a fait accomplit érvényül tekinteni. De 
tények is igazolják, hogy Oroszország nem örömest 
avatkozott ügyeinkbe. A forradalom után egy orosz 
törzstiszt, kormányának nemcsak beleegyezése, hanem 
(amint látszik) adatokkali segítésével kiadta az orosz 
hadjárat történetit Magyarországon. Mellőzve ennek 
sok hibás adatait, csak bevezetésiről szólok. Itt ugyanis 
szórul szóra közli eredeti szövegét azon levelezésnek, 
mely az isaszegi csata után osztrák miniszterelnök, 
Schwartzenberg és Paskievics hercegek között válta- 
tott. Az osztrák herceg fölkéri az orosz herceget csá- 
szára nevében, hogy mentől gyorsabban küldjön 
Ausztria segítségire 300.000 embert, mert az osztrák 
hadsereg oly állapotban van, miszerint azzal lehetet- 
len több ütközetet megállani, sőt ha előrenyomul, Bécs 
sem tarthatja magát. Az orosz herceg egyszerűen azt 
feleli, hogy igen sajnálja a dolgot, de nem segíthet, 
mert nincs felhatalmazva. Az osztrák második levele 
már sürgetőbb, sőt kétségbeesett hangon írva: Hogy 
nemcsak Bécs esik el a magyarok megjelenésével, ha- 
nem az osztrák birodalom is, sőt e feltartózhatatlan 
győzelmes sereg magával ragadja Németországot is. 
Az ő császára tehát magára vállalván minden fele- 
lőséget az orosz cárnál, újból kéri a segítséget, más- 
ként Európa súlyegyene van kétségtelenül veszélyez- 
tetve. Paskievits erre sem mozdult, hanem tudatta az 
osztrákkal, miszerint a dolgot följelentette cárjának, 
s innen veéndő parancs szerint fog cselekedni. Végre 
megküldötte a kívánt segítséget, mely legtöbbnyire 
csak passziv tartotta magát. Ebből kettő világlik ki: 
hogy az orosz nem nagyon sietett az osztrák segítsé- 
gére, és hogy ezen ide- s odaírkálás alatt annyi idő 
folyt le, miszerint Görgey azalatt Bécsen túl űzheti az 
osztrák sereget. Igen, de (lehet ellen vetni) Görgey 
nem tudhatta akkor a két herceg közti levelezést. Való, 

de tudott egyfelől biztosan írásból, s tudnia kellett 
másfelől, mint hadvezérnek bizonyossággal oly dolgot, 
melynek eldöntőnek kellett volna lenni hadműködésére. 
Mint hadvezérnek ugyanis bizonyosággal kellett esmer- 
nie az ellenség hadierejét, mely vele szemközt állott, 
főleg nehány győzelme után, ismerni kellett annak 
fizikai és morális erejét. Vagy ha nem ismerte volna 
is, a mi hihetetlen, kétségbevonhatatlanul megismerte, 
hiteles dokumentumból. Mikor br. Velden osztrák 
generális Windisgrátz hercegtől átvette a fővezérséget 
a magyarországi osztrák hadsereg fölött, jelentést kül- 
dött az osztrák miniszteriumhoz az átvett tábor álla- 
potáról. Részletesen leírt mindent. Főbb pontjai ezek: 
A dunántúli öszves osztrák sereg száma 45.000 em- 
berre olvadt le, de ezek testileg teljesen kimerülve, 
s erkölcsileg a vereségek által annyira demoralizálva 
vannak, miszerint ezen sereggel nemhogy egyetlen 
csatát lehetne vívni, hanem Bécs falai alatt sem le- 
hetne megállani. Ezen jelentést előőrseink elfogván, a 
Görgey kezei közé jutott, ki azt Debreczenbe küldötte 
a kormánynak, hol én magam is olvastam. Görgey 
tehát positivus adatból győződött meg afelől, hogy az 
osztrák hadsereget ütközet nélkül űzheti maga előtt, 
túl Bécsen is. Oroszország tehát elég időt hagyott a 
magyar seregnek az előnyomulásra, az osztrák pedig 
nem volt abban az állapotban, amazt feltartóztathatni, 
sőt — öszves Ausztria sem. 

Miért nem használta föl tehát Görgey a kedvező 
-— nem percet, hanem — heteket, saját érdekében, 
hogy naggyá, gazdaggá, dicsővé, hatalmassá, sőt ha 
tetszett, királlyá tegye önmagát, megmentve egyszers- 
mind hazáját is? Ő ehelyett elment Budavárát ostro- 
nolni, hogy ezen többé vissza nem hozhatott, elsza- 
lasztott idő alatt az osztrák sereg kipihenje magát, 
megerősödjék test- és lélekben, hogy magához von- 
hassa az Olaszországban álló sereg legjobb ezeredeit, 
hogy az orosz segédcsapat végre megérkezzék, s együtt 
oly haderő álljon szembe vele, mely elői Szőnytől 


171 


Világosig többé meg nem állhatott. Igen, de néki Kos- 
suth s a magyar kormány parancsolták ismételve, 
hogy felhagyva az osztrák vert had üldözésével, 
Budát menjen bevenni. Ezt mondja Görgey. Kossuth 
tagadja. A dolog lényegére közömbős, hogy melyiknek 
van igaza. A dolog magva az, hogy ha igaz is, mi- 
szerint Kossuth és a kormány szabták elébe e had- 
működést, ha ő, mint hadvezér, ismerte a viszonyokat 
és tudta, s kellett tudnia, hogy e sarkon fordul meg a 
hadjárat jövője, miért engedelmeskedett Kossuthnak és 
a kormánynak. Ő, Görgey, csak ez egyszer, miután 
sem azelőtt, sem azután a Kossuth és a kormány egy 
rendeletinek sem engedelmeskedett, sőt félszeg és felü- 
letes jelentéseire is ritkán méltatta? E pedig tény. 
Miért nem ment tehát Görgey elébe a dicsőség- és hata- 
lomnak? A gondviselés nagynak szánta volt Görgeyt, 
és könnyűnek találta. Ő nem bírt a lángész tehetségé- 
vel, megmérve időt, embereket és viszonyokat, biztos 
tapintattal fogni fel a jövendőt, melynek magvát a 
gondviselés az ő szellemében tette le, hogy megérlelve 
már a letétel percében, annak alakot ő maga adjon; 
nem az erős jellem tulajdonával: meghajlítani lelke 
törhetetlen ereje által a jelent, hogy szolgálja őtet 
akarata szerint. Ő csak dacos volt, de nem erős. 
Gyermekes hiúsággal bírt, de nem a férfi dicsvágyá- 
val. Néki hizelgett packázhatni egy gyámoltalan kor- 
mánnyal, egy félénk, apatikus képviselőházzal. De mi- 
kor sarkaltatott, biztosítva számára a sikert, hogy 
dobja le polcáról e gyámoltalan kormányt, s rob- 
bantsa szét e félénk, apatikus képviseiðhbázat, de 
mentse meg a hazát, nem bírt sem XIV. Lajos, sem 
Cromwell, sem I. Napoleon vagy III. Napoleon lenni. 
Ő Görgey maradt. Görgey, ki nagy tetlekre képtelen 
volt, mert erejét és tehetségét haszontalan, kisszerű 
riválitás és civódásban fecsérelte el. Görgey a hiú és 
dölyfös, de nem nemesen büszke, Görgey a bátor ka- 
tona, de gyáva politikus. S nem elég csalhatatlan és 
szánandó jelét adta-e ennek, mikor a Debreczenben 

alakult békepárt, a képviselők legjelesebb tagjaiból álló, 
felszólította őtet, hogy üzze ki a képviselőházból a 
Madarászokat és cimboráit, kik gyalázatára és romlá- 
sára vannak a hazának, tegye le Kossuthot a kormány- 
ról, vegye által azt akár diktátori hatalommal, s kös- 
sön békét az osztrákkal a 848-i törvények alapján. 
Görgey beleegyezett. Ápril 14-e után nem sokkal, 
s Debreczenbe küldötte Zákó István képviselő-őr- 
nagyot, hogy a képviselők véleményét kipuhatolja, 
s mikor e kedvező tudósítást adott, elküldte Klapkát, 
sőt utóbb eljött maga is, s értekezvén Kazinczy Gá- 
bornál többekkel, meggyőződött szintúgy arról, hogy 
a közvélemény egy előnyös béke mellett van, vala- 
mint arról is, hogy Kossuth sem a forradalmat keresz- 
tülvinni nem képes, sem békét kötni nem akar. És 
ekkor tartalék cím alatt öszvevont Debreczen köröl 
9000 embert, noha bizony egy zászló-alj is elég lett 
volna azon célra, hogy magához ragadva a kormánvt, 
megtisztítva a képviselők házát, békét kössön az oszt- 
rákkal, kit legyőzni teljesen nem lehetett már. De 
mikor minden elintézve, minden előkészítve volt, a 
kivitel percében elhagyta bátorsága, s ő visszalépett, 
ürügyül adván, hogy ő nem érez magában elég bátor- 
ságot föllépni a nép ellen. Ő nem mer ily törvéuy- 
telenséget elkövetni. 

nem a nép ellen lépett-e föl már akkor, mikor 
a nép képviselőinek és ezek kormányának nem enge- 
delmeskedett? S ő hivatkozott törvényességre, ki 
saját szeszélyén kívül az egész forradalom alatt más 
törvényt nem ismert?! És akkor cselekedett a nép 
ellen, és akkor követett el törvénytelenséget, mikor 
az az ország nagy kárára történt, de mikor törvény- 
telensége által megmentheti a hazát, akkor visszaret- 
ten a törvényesség előtt. S pedig ő tudta, mert éles 
esze bírta felboncolni az elemeket, miként a forra- 
dalmi csomónak ilyetén Nagy Sándor-féle kettévágása, 
ha nem is mindent, de megmentheti az alkotmányt. 
S ezt tudva, kis lelke visszaretten oly diktátorságtól, 

mely a hazát vala megmentendő, míg végre az ön- 
alkotott viszonyok által magára kényszeritteti a hal- 
dokló haza fölött az egy napi diktátorságot, hogy 
törvényesen temethesse el a hazát, letéve a fegyvert, 
s odaáldozva a hóhér kötelének tizenhárom tábornok- 
bajtársát!! Mert még csak az sincs bebizonyítva, hogy 
e véráldozatokat komolyan és határozottan igyekezett 
volna beletenni a kapitulációba, mint conditio sine 
qua non-t. S pedig e derék bajnokok az ő kecseg- 
tetése nélkül mindannyian megmenthetik életöket, 
mint megmentették több tábornokok. A jelenkor köz- 
véleménye kimondta ítéletét e fölött is; az utókor 
mondja ki ítéletét ezen közvélemény iránt js. 

Végre sértett hiúság és bosszúvágyból lett volna-e 
Görgey áruló? 

Kossuth teremtette Görgeyt. Kossuth, noha any- 
nyira távol attól, hogy Isten legyen (még embernek is 
nagyon gyarló!), mégis elmondhatta, ha nem is a hete- 
dik napon, de már a hetedik héten: , Bánom, hogy 
Görgeyt teremtettem". — Mert a teremtmény mihelyt 
markába szoríthatta a vezérbotot, azonnal megtagadta 
teremtőjét. — Én, ki közelből láttam a Kossuth poli- 
tikátlan politikáját, meg levén lelkemben győződve 
arról, hogy ő forradalmat csinálni igen, de keresztül- 
vinni képtelen, nemhogy hibáztatnám e megtagadásért 
Görgeyt, hanem magasztalnám és áldanám, ha terem- 
tője ezen megtagadását, mely azonos volt a kormányfő 
iránti tökéletes engedetlenséggel, arra használja, hogy 
vagy kiviszi azt, amire alkalmatlannak találta terem- 
tőjét, vagy belátva a forradalom folytatásának kép- 
telenségét, a hazára mentől kevesebbé káros kiegyen- 
lítésre fordítja. De ő egyiket sem tette, mert hiszen 
mindkét feladat nagy, erőslelkű férfinak lett volna 
csak lehető, ő pedig volt: gyengelelkű, kis ember, ki 
csak abban fáradozott, hogy versenyezzen Kossuthtal 
hiúságban. E verseny, mely nem a nagy tettek és 
tervek versenye volt, hanem a női kacérság féltékeny- 
sége, kimondhatatlan kárára történt az ügynek, s a 

dolgok balfejleményére nagy befolyással volt. A kor- 
mányfő és a hadvezér közötti viszály átment a társa- 
dalom rétegeibe, s pártokat idézett elé oly válságos idő- 
ben, midőn egyesült erőre volt legnagyobb szükség. 
Továbbá főleg forradalmi időben oly nélkülözhetetlen 
tekintélyét s végrehajtó hatalmát kormány- és kép- 
viselőháznak, s ezek organumainak csaknem semmire 
süllyesztette a magyarországi hadseregben, midőn 
másfelől bizalmatlanságot költött fel a hadvezér be- 
csületes szándoka és hazafisága iránt. Végre eszébe 
jutott Kossuthnak, hogy ő a végrehajtó hatalom feje, 
s elvette Görgeytől a vezérbotot — papirosan. De 
ekkor késő volt már az ébredés. Görgey nem adta 
ki kezéből a hatalmat, Kossuth engedett, de Görgey 
nem felejtette a megbántást. A Kossuth rendelete, 
hogy a parancsnokságot Mészáros hadügyminiszter 
veéndi át, a szőnyi ütközet napján estve jutott a Gör- 
gey kezébe. Már másnap levelet menesztett az osztrá- 
kokkal egyesült orosz tábornokhoz, melyben késznek 
nyilatkozik a fegyvert letenni, de csak az oroszok- 
nak és csak Temesvár alatt. Hogy ő ennélfogva visz- 
szavonul, az oroszok kövessék őtet, utól nem érve 
utócsapatát sehol egész Temesvárig. Ezen okirat té- 
vedésből előőrseink kezébe, s ezektől Bayer József 
táborkari segédhez jutott, ki azt Görgeynek megmu- 
tatta. Mi történt ekkor a két ember között, nem tud- 
hatni; hanem a dolgot maga Bayer is megvallja, a 
következés pedig teljesen bebizonyította azon levél 
tartalmát, mert a visszavonulás ép úgy történt, azon 
különbséggel, hogy Görgey Aradra húzódott vissza. 
De annak is, hogy ezt tette, nem ő volt oka, hanem 
Dembinszky, ki az Al-Dunánál vezényelvén, Görgey- 
től azon parancsot vette, hogy ne bocsátkozzék üt- 
közetbe az ő megérkezéséig, s ha kényszerülve lenne, 
vonuljon Temesvár alá. De Dembinszky nem enge- 
delmeskedett, vagy nem lehetett. 

Elmondám mindhárom lehetőséget, melyek Gör- 
geyt árulásra bírhatták, ha csakugyan áruló. Melyik 

legvalószínűbb ezek közöl?! Az első, a hóhér kezé- 
tőli félelem legkevésbbé; leginkább az utolsó egy- 
maga, vagy a másodikkal kapcsolatban. De legyen 
bár ártatlan, annyi bizonyos, miszerint a Görgey 
szavai-, tettei-, cselekedeteiben, s ezen emlékezetes 
korszak alatti egy évi egész életében, legelső túlfor- 
radalmi föllépésétől, a gróf Zichy Ödön ártatlan ki- 
végzésétől kezdve a fegyver letételéig s mostani köz- 
megvetettségben tengődéséig Klagenfurthban," any- 
nyi a homályos, az indokolhatatlan, az egymással me- 
reven ellenkező, annyi a fényes és sötét, szóval annyi 
rejtelmes van, s oly nagyon kevés nyílt, őszinte, 
bizalmas és határozott, miszerint az ember, hiányoz- 
ván a leleplező hiteles adatok, ha nyíltan árulónak 
nem kiáltja is, talán csak azért, hogy ítéletét el ne 
hamarkodja, habár lelke, hite mondja is, de jellemé- 
ben mindenesetre el kell tévednie a legalaposabb 
lélekbuvárnak is. — Ő, a nagytehetségű hadvezér, dia- 
dalittas sergével fényes ütközetek után nem sza- 
kasztja le győzelmei érett gyümölcsét, hanem önmaga 
adja ellensége kezébe vissza az attól elvett kardot, 
hogy Világosnál a magáét tegye le előtte. Ő nyílt és 
tartózkodás nélküli vádlója a kormánynak, mikor 
megnyílik előtte az út megragadni a kormánygyep- 
lőt a maga idejében még, hogy jóvátegye a gyalázott 
kormány hibáit, a cselekvés órájában visszaretten a 
kiviteltől, hogy ugyanezen polgári hatalmat, mint 
diktátor vegye át egy napra, mint a nemzet sírásója, 
belefektetni a legyilkolt hazát! 

De Görgey önmagát is eltemette — elevenen. 
De vele van nyílt sírjában a nemzet megvetése. 


* Karintia székhelye. 

GRAVEN LAJOS 


Lengyel politikai menekült a 830-i lengyel for- 
radalomból, s azóta folytonosan itt lakik Zemplén 
megyében, Deregnyőn," Lónyay Gábornál. Eszes, sok 
olvasottság, sok ismerettel bíró, higgadt, komoly, er- 
kölcsös és szigorúan becsületes ember. Ezen egy len- 
gyel képes kibékíteni bárkit, aki közelebbről ismeri, 
még azon csőcselék lengyelekkel is, kik a forradalom 
alatt hazánkba csődültek. Ő nem vett részt a ma- 
gyar forradalomban, mert ő, ki noha nagyon fiata- 
lon egy forradalmat már átélt, előre megjósolta a 
magyarnak is végét, azaz szerencsétlen kimenetelét, 
mert ezt a végét, melyet ért, sem ő sem senki nem 
bírta előre csak sejteni is. Graven a Lónyay háznak 
nemcsak tisztelt és szeretett tagja és huszonnégy év 
óta barátja, hanem valóságos védszelleme, s egyike 
azon nagyon ritka és szerencsés embereknek, kik 
azon mértékben részesülnek köztiszteletben, hogy 
nem ellenségök, de csak rosszakarójok sincs. 

A keleti ügy kezdetén, amikor Ausztria Oroszor- 
szághoz látszott gravitálni, az osztrák kormány elkez- 
dette volt Gravent zaklatni, hogy mondja meg szüle- 
tése helyét és igazi nevét. Graven mondott, amit le- 
hetett, de nem a valót. Most már nem bolygatják. — 
Én sokszor vagyok vele itt vagy Deregnyőn, s igen 
nagyra becsülöm eszét és jellemét egyaránt. 


GUYON RICHARD, ESQU. 
Honvédtábornok &848-ban, kivándorolt 849-ben. 


Elítéltetett s neve akasztófára szegeztetett 851 szep- 
tember 22-én. Most török tábornok, mint Chursid pasa. 


s Kisközség Zemplén megye nagymihályi járásában; a 
Lónyaiaknak itt híres ménesük volt. 

Egy ideig az ázsiai sereg szervezésével volt megbízva, 
de nem nyerte meg kormánya megelégedését s visz- 
szahivatott. 

Guyon az osztrák hadseregben kezdett szolgálni, 
ha jól emlékszem 833-ban, mint kadét a József hu- 
szároknál. Mikor én eljöttem az ezredtől, ő már had- 
nagy volt. Mielőtt az ezredhez jött, már szolgálta volt 
a spanyol lázadást. Mint huszárkadét és hadnagy 
semmi által sem vonta magára a figyelmet, legfen- 
nebb, hogy itta a bort, rumot és teát, s ette a beef- 
steaks-ot à lVanglais. Hanem házassága érdekes és 
valóban angolos volt. Ő, már mint hadnagy, nehány 
hónapi szabadságot kapolt Angolhonba utazhatni. 
Pestre érkezve, átment Budára jelenteni magát az 
ezred tulajdonosa, br. Splényi generálisnál. Én is 
Pesten mulatván ugvanakkor, jelen voltam a generá- 
lisnál, mikor Guyon jelentette magát. Épen ebéd előtt 
kevéssel történt. A generális mondja néki, hogy tegye 
le a kardját, s maradjon ott ebéden. Guyon bocsána- 
tot kér, de nem maradhat, mivel fél óra mulva már 
indulni akar tovább. Azon percben, mikor ezt ki- 
mondja, a generális egyik leánya bejő egy ajtón, kö- 
szön, s átmenve a szobán, egy más ajtón eltűnik. 
Guyon végigkisérte szemével, míg elhaladt. Ekkor a 
generálishoz fordul s egész rossz németséggel azt 
mondja, hogy ő ott marad ebéden. A generális mo- 
solygott, s mondta, hogy okosan. Guyon ebéd alatt 
ugyanazon leány mellett ült, akit szemével végigkí- 
sért a szobán, de majd mit sem beszélt vele. Ebéd 
után mindnyájunk előtt azt mondja a generálisnak, 
hogy ő már Angolhonba sem menyen, mert ő itt Bu- 
dán marad és megházasodik. A generális tréfának 
tartotta s nevetve kérdi, hogy kit veszen nőül. Guyon 
nagykomolyan azt felelte, hogy a generális leányát, 
azt, amelyik mellett ült az asztalnál (mert kereszt- 
nevét sem tudta, s én is elfelejtettem). S csakugyan 
úgy is lett. Noha nem épen akkor rögtön, de elvette 
a br. Splényi egyik leányát, elhagyta a katonaságot, 

jószágot bérelt s ott élt több évig, míg a forradalom 
kiütvén, a magyar hadseregbe állott. 

Guvon nem sok ésszel és semmi hadi tudo- 
mánpyal sem bír, de bír, csaknem az őrültséggel ha- 
táros személyes bátorsággal. Legfényesebb haditette 
volt a branvicskai hegy ostroma. 


BÁRÓ GYÖRFFY SAMU 


Erdélyi birtokos, képviselő 848-ban, amnesztiát 
nyert 850 júliusban, de azelőtt is csak rövid ideig 
volt fogva. Győrffi eszes és nagyon becsületes ember, 
hanem nagyon rossz gazda, mert azon szerencsétlen 
emberek közé tartozik, kik mindíg új- meg újabb 
gazdasági terveket készítnek, nagyokat és erejökkel 
öszve nem férőket, s melyek papirosan kiállják ugyan 
a legjobb elmélet mérvét is, de a kivitelben megbuk- 
nak, vagy a tervező gyakorlatlanságán, vagy elegendő 
tőke hiánya miatt. — Győrfi és neje P. Horváth 
Karolina, ki velem másodunoka, gyakran látogattak 
meg az Újépületben. Ő azon nagyon kevés képvise- 
lők közé tartozolt, kik nem féltek kompromittálni 
magukat azáltal, hogy fogoly barátaikot megláto- 
gatják. 


(Vége az első köletnek.) 


E kötetre vonatkozó jegyzetanyagot az egész 
műre vonatkozóval együtt a második kötet 
végén közöljük. 

EZ A KONYV AZ ERDÉLYI SZÉPMIVES 
CÉH SZÁZHUSZONHETEDIK KIADVÁNYA 
XI. SOROZATÁNAK 10—11. SZÁMU KÖNYVE 


AZ 
ERDÉLYI HELIKON 


A z Erdélyi Helikon erdélyi 
magyar írók folyóirata. 
Havonta 80—Iioo oldal ter- 
jedelemben, vaskos kötetet ki- 
tevő nagy 8° alakban, művé- 
szi díszítésekkel és műmellék- 
letekkel, a legszebb nyomdai 
kiállításban jelenik meg, az 
Erdélyi Szépmíves Céh Gara- 
mond-antigua betüivel szedve. 
Főszerkesztője: Kisbán Miklós. 
Felelős szerkesztő: Kós Károly. 
Szerkesztő: Kovács László. 
Munkatársai a legjobb erdélyi 
magyar írók. 

Előfizetési ára egy évre 600 
lei (25 Pengő, 1209 Kc.). Aki az 
Erdélyi Szépmíves Céh tagja 
(amatör-előfizetője) vagy fű- 
zött sorozatát megrendelte, —- 
egy évre 500 lejért (20 Pengő, 
r00 Kc.) kapja a folyóiratot. 

Előfizetni lehet az évi, il- 
letve félévi összeg előzetes be- 
küldésével, de elő lehet fizetni 
egy nyilatkozat beküldésével 
is, amelyben az előfizető kö- 
telezi magát, hogy a folyóirat 
címére utánvéttel küldött szá- 
mait átveszi, ebben az esetben 
a postai utánvételezési díj az 
előfizetőt terheli. 


Minerva R.T. Kolozsvár. 





